**ДАГЪИСТА РЕСПУБЛИКАЛА БАГЬУДИЛА ВА Г1ИЛМУЛА МИНИСТЕРСТВО**

**Г1.Г1. Тахо-Годила уличилси**

**Дагъиста школабала г1илму-ахтардила институт**

**Дагъиста республикала школабас 2016-2017 дуслис бех1бихьудла классунас (1-4) «Дарган мез» ва «Литература буч1ни», чедирти классунас (5-9) «Дарган мез» хасбарибси методикалашалси кагъар**

**МахIячкъала-2016**

Иш методикалашалси кагъар цалабяхъибси саби ФГОС-ла тIалабуни хIясибли, бехIбихьудла школа таманбирути дурхIнани касес гIягIнити багьудлумачи чараагарти тIалабуни ва школабазиб бузути учительтас методикалашалти насих1ятуни хьулчили дуцили.

Бех1бихьудла классунас г1ибратла программаби «Дарган мез» ва «Литература буч1ни» цаладяхъибти сари: 1. «Багьудила х1екьлизиб» бик1уси Россияла Федерацияла законни кьабулбарибси (12 декабрь 2012 –дуслизиб. № 273 ФЗ);

2. Дагъиста Республикали кьабулбарибси закон «Багьудила х1екьлизиб» (Дагъиста Республикала халкьла собрание 15 ибил июнь, 2014 ибил дус. № 48).

Ишх1елла школала реформали, уч1уси дурх1я гьар шайчивад гьалавях1 арукес ибси масъала бек1сигъунали биахъубли, уч1уси дурх1ялис, учительлис ва школалис халаси азаддеш биъни т1алаббирули саби. Илдазиб гьарли-марси ихтияр леб белч1удила планти, предметуни, программаби, жузи, буч1ахънила кьяйдурти ва формаби чердирк1ес. Илдигъунти шурт1разиб демократ тях1яр х1яжатси саби, суненира имкан лугуси цах1набси багьудила школала масъулти арзес, селрайчиб гьалаб буч1ахънила бух1набуцличил дархдасунти.

Дагъиста школабазиб багьудила шайзибад ФГОС – гьуни чебиахъуси документ саби, суненира школа таманбируси дурх1яла дарган мезла шайчирти багьудила даражаличи диэс х1яжатти умцлабала ва т1алабунала цах1набяхъ кабилзахъуси.

Иш стандарт бузули лебси белч1удила планничил барх хьулчили бетаруси саби, дек1ар-дек1арти школабас программаби, жузи, методикала, пособиеби дирух1ели, чузирра дарган мезла х1екьлизирти дурх1начи т1алабуни ишди стандартуназир чедаахъибтачир камли диэс сеннира асух1ебирути. Пачалихъла багьудила стандарт г1ибратли бируси, саби дек1ар-дек1арти школабазир нешла мез дуч1ахънила баянти цугдурцух1ели, илала хьулчили школабазиб нешла мез далнила даражара кабилзахъуси саби.

БехIбихьудла школала (I-IV классуни) гьала «Дарган мез» дучIахънила шайчиб тIашбатурси бегIлара мягIничебси масъала – бучIантас мурхьти ва кагибти гIилму ва багьудлуми дедни, илди чула бузерилизир дузахънила шайчирти бурсидешуни ва бажардидешуни акIахъни, гIямруличи бархьси хIер ва адаб-хIяялашал бяркъ бедни саби.

**БехIбихьудла классуназир нешла мез руркънила мурадуни ишдигъунти сари:**

– бучIанти бархьли гъайбикIахъни ва хатIа агарли лукIахъни;

– бучIанти чули буруси секIал бархьли каргьахъурли хатIа агарли гъайбикIахъесра, лукIахъесра бурсибарни;

– дурхIни гьар шайчибад гьалабяхI арбукни;

– бучIантала мухIлила ва белкIла гъайла шайчирти бурсидешуни гьаладяхI ардукес;

– илди хъярхъли, мягIна иргъули саркъахъили бучIахъес, бархьли гъайбикIахъес ва лукIахъес бурсибарни;

– мезлашал гьалабяхI арбукес, гIямруличи бархьси хIер ва адаб-хIяялашалси бяркъ бедни;

– дурхIнала гъайла давла имцIабарни;

– мезличила ва саби-алавси дунъяличила бучIантала багьуди гьалабяхI арбукни;

– чула гIямруличи далдикибти мухIлила гъайличил ва белкIличил дурути пикруми каргьахъес бурсибарни;

**–** тема хIясибли хатIа хIебирули ихтилат гIеббурцес, ихтилатлизир мезлашалси багьуди пайдалабирес бални.

Селрайчибра, бехIбихьудла школали дурхIназир белчIудиличи, бузериличи чебетаибси къайгъи ва хIяракат дяркъес гIягIнити сари.

Программализир делчIахъес чедаахъили сари сари-ургар дархдасунти, ишдигъунти хIябал бутIа:

1. БелкI-белчIличи бурсибарни ва гъай гьаладяхI ардукни.
2. БучIни ва гъай гьаладяхI ардукни.
3. Фонетика, грамматика, вархьли лукIнила кьяйдурти ва гъай гьаладяхI ардукни.

Илди бутIни хIясибли дурадуркIути дурсри дархдалсахъуси бекIлибиубси хьулчи саби гъай гьаладяхI ардукни. Илини биалли нешла мез баркьудилизир руркъякъниличи халаси пикри бяхIчииули саби ва тIалаббирули саби, дурхIни мягIна иргъули бучIахъес, чула пикри бурахъес ва бархьли лукIахъес бурсибарни, дурхIнас мезличила, литератураличила чула гIямруличи лайикьти гьалар-гьаларти багьудлуми кайсахъни, бучIантала мез давлачердирни, жузачи диги акIахъни.

**ДурхIнала гъайла устадеш гьаладяхI ардукниличил дарх бехIбихьудла школализир нешла мез дучIахънила стандартуназир ишдигъунти мягIничерти масъулти арзни тIалаббирули саби:**

– дурхIназир бархьли лукIнила бурсидешлуми акIахъни;

– мухIлила ва гъайла белкIличил чула пикри гьаб-гIергъили каргьнила бурсидешуни акIахъни;

– чула пикри каргьнила шайчирти устадеш гьаладяхI ардукни;

– фонетикала, лексикала, орфографияла, литературный мез ирнила (орфоэпияла), девла цахIнабикла, грамматикализибад (гъайла бутIни, синтаксис ва пунктуация**)** шайзибад программали ва учебникли белгибарибси багьудлумала кьадар бедни;

– дурхIнас адаб-хIяяла ва жагадешла (эстетикала) гьалар-гьаларти багьудлуми дедни;

– даргала рухIласи культуралашалси бяркъ бедни;

– саби-алавси мер-мусаличила, адамтачила, мицIирагличила, тIабигIятличила ва жамигIятличила дурхIнала багьудлуми чедицIахъни ва гьададяхI ардукни;

– дурхIни бархьли пикрибикIахъес бурсибарни ва илдазир жагабарили, чула пикри бурнила устадеш акIахъни;

– дурхIнала баркьудилизиб сагаси сабси белчIудила санигIят бяркъни ва дарсличиб замана бархьли пайдалабирахъес илди бурсибирни;

– саби бажардибиэсти хIянчурби дурхIнази чула - чузи бирахънила бурсидешуни алкIахъни;

– дурсрачиб, баркьудлумала ва гIямрула опыт лебси хьулчи саблин жузличи дурхIнала иштяхI ва гъира акIахъни;

– цархIилти дурсрачил гIямруличил даимси ва уржибси бархбас биахъни.

– жузачил бируси хIянчиличи бурсибарни;

– бучIантазир нешла мезличи диги адикьни.

Нешла мез дучIахънила бухIнабуцли ва кьяйдуртани имкан луга дурхIнази программала тIалабуначи лайикьти багьудлуми ва бурсидешуни касахъес. Нешла мез руркъути сари, дидактикала бекIтигъунти тIалабуни дузахъули, хаслира гьамадсиличивад вехIихьили ва багьурсиличи хъарихъули. БехIбихьудла классуназир дарган мезла дурсри дирути сари дурхIнала багьудлуми алкIахъниличил дарх илдазир адаб-хIяяла ва бухъя-зегъала гIяхIти къиликъуни руркъули.

**Бех1бихьудла школалис хасбарибси дарган мезла программа ишдигъунти бут1назибад цалабикили саби:**

1. Программаличила баянти;
2. Буч1уси материалла бух1набуц;
3. Учебный планнизиб дарган мезла мер;
4. Дарган мезла дарсличир диэс гIягIнити сархибдешуни ***(***хIял-тIабигIятла, метапредметла ва предметла сархибдешуни);
5. ФГОС-ла тIалабуни хIясибли, бехIбихьудла школа таманбирути дурхIнани касес гIягIнити багьудлумачи чараагарти тIалабуни;
6. Дарган мезла грамматикала материал каргьнила гьаб-гIергъидеш;
7. Учебно-тематическое планирование.

**БелчIудила цаибил план хIясибли, бехIбихьудла классуназир чедаахъибти сягIятунала кьадар 286, илдазирад 82с. I – класслилизир (жумягIлизир 2с.), 2-4 классуназир 204с. (2с. жумягIлизир).**

БехIбихьудла классуназир дарган мез дучIахънила шайчибси хIянчила цахIнабси бухIнабуцлизи кабурхули саби мезлашалси багьуди:

1. фонетика ва орфоэпия, графика, девла цахIнабик (морфемика), грамматикализибад (гъайла бутIни ва синтаксис);
2. орфография ва пунктуация;
3. гъай гьаладяхI аркни.

Программализир дарган мезла лерилрара-сера дурсрачир учительла пикрила дайлар диэс гIягIнити сари хIябал бяхIчибиз, чулара ахирласи мурад ца сабси.

1. ДурхIни имцIали дарган мезла дугьбачил тянишбарни, илхIелира лугъатлизирад ва цархIилти мезаназирад гIерасибтира пикрилизи кайсули.
2. ДекIар-декIарти гъайла бутIнала грамматикалати формабачила баянти тIинтIдикIахъни, илди формаби ирнила ва белкIла гъайлизир дархьли дузахъес дурхIни бурсибарни. Ил шайчибси хIянчира, гьалабси кьяйда къяббердни агарли бузахъес гIягIниси саби, гьалар делчIунти тикрардирули. Илгъуна бяхIчибизличил хIянчи дурабуркIули, дурхIни бурсибарес гIягIнибиркур дугьбазир ва гьар журала морфемаби дургахъес, илди девла чидил бутIализир дирутил белгидирахъес, дугьби морфемабачи делхъахъес ва, декIар-декIарти морфемаби цаладяхъили сагати дугьби алкIахъес.
3. Ирнила ва белкIла гъайличил чула пикри бархьли, гьаб-гIергъили каргъахъес бучIантазир бурсидешуни адикьни. Жура-журала хIялумцIлаби дучибти далилтачил хIянчи бирес, илгъуна хIянчила чараагарси гIягIнидеш белгибирес, гIямрулизиб илгъуна хIянчи багалабирниличи алавтала пикри бяхIчиихъес бурсибарни.

Дарган мез дучIахънила шайчиб дурхIначил дурабуркIуси хIянчила замана ил мурад сархни саби ахирласи тIалаб, амма кIелра бяхIчибиз тIалабхIедарили, мез дагьес вируси ахIен, гIянжи-къаркъа кадирхьнила белгиси низам хьулчили хIебуцили, юрт белшес хIейруливан. Ил багьандан белчIудила бетуцлизир хIябалра бяхIчибиз дарх дузахъес гIягIнибиркур, цалра гIелахIебяхъили.

Сагати тIалабуни ва мурадуни хIясибли, дарган мезла шайчир бучIантала имцIали саркъибти ва гIячикъти бурсидешуни диэс гIягIнити сари практикалашал ахIенну, теориялашалра.

**БехIбихьудла классуназиб бучIути дурхIнала гьала программабани ишдигъунти масъулти тIашдалтули ва тIалабдирули сари:**

• учIниличи гъира имцIабарни;

• жагаси ва гIяхIси ибси дигахъес бални;

• дурхIнала багьуди ва бяркъ тIинтIбарни ва мурхьбарни;

• жузлизиб вегIлис гIягIниси материал ва библиотекализиб жуз бургес бални;

• жуз пайдалабирес балнила бурсидешуни гьаладяхI ардукни;

• литературный мезла ирнила (орфоэпияла) кьяйдуртачил дарх лукIнила кьяйдуртира ункъли дагьахъни;

• дурхIнас дарган мезла дахъал лугъатуни ва диалектуни лерни гIячикъбарни;

• дарган мезла лугъатунала ва диалектунала хIекьлизир дурхIнала белгити багьудлуми диахъни;

• дарган мезла дурсрачиб дурхIнала творческий бяхIчибиз биахъни;

• дурхIнази пикри бяхIчиаахъес халкьла мухIлила произведениеби (хабурти, багьираби, буралаби, далуйти, фразеологизмаби) дурчниличи;

• пикри бяхIчиаахъес, поэтунани ва писательтани чула произведениебазир, лукIнила стильти пайдаладирниличи, илди стильтала жураби белгидирниличи;

• халаси пикри бяхIчиаахъес практический хIянчурбачи, чузирра вархьли лукIнила, гъайикIнила, багьлабирнила ишараби кадалтнила масъулти имцIали ва мурхьли ирзниличи;

• бурсибиэс чула-чули хатIаби агарли гьамадси журала халаси ахIенси хабар цахIнабирхъес;

• кагъар, багьахъни ва бяхIла газетализи макьала лукIес бални;

• гъарцIдешуни агарли, хатIа хIебирули даргала литературный мезличил юлдашуначил, гъамтачил гъайбикIахъес, саркъахъили ахъли бучIахъес, хатIа агарли лукIахъес, пикриличил лехIбилзахъес дурхIни бурсибарес;

• гьарил адамла гIямрулизиб сунела миллатла мезла кьадри сегъуна сабил гIячикъбиахъес;

• дарган мез даргала халкьла мез диъни, чулара Дагъиста ва Кавказла гIяхIцад цархIилти мезаначил тухумдеш лерти (мисалти дикули, дурхIни тянишбарес).

ИшхIелла манзилла гIямрули бехIбихьудла школала (I-IV классуни) гьала «Дарган мез» дучIахънила шайчиб тIашбатурси бегIлара мягIничебси масъала – бучIантас мурхьти ва кагибти гIилму ва багьудлуми дедни, илди чула бузерилизир дузахънила шайчирти бурсидешуни ва бажардидешуни акIахъни, гIямруличи бархьси хIер ва адаб-хIяялашал бяркъ бедни саби. Илди масъулти ирзнилизиб, чеалкIуси наслула бяркълис ва багьудилис чIумаси хьулчи кабирхьнилизиб халаси кьадри лебси саби нешла мез дучIахънила.

ООП НОО-ли гьаладирхьули сари ишдигъунти дарсдешуни:

– гьалаб учительли бурули-биалри – бучIантази, гьанна илди учительличил барх бузес, касибси багьуди г1ямрулизиб пайдалабирес, ил практикалашал бузахъес бални т1алаббирули саби;

– багьудила сархибдешуназирра кьиматлашалти дарсдешуни (чус чузи саби-бег1си кьимат кабалтахъес, чули буч1уси предметла ЗУН-лисцун ах1енну, х1ял-т1абиг1ятла ва метапредметла сархибдешунасра) т1алабдирули сари.

**ДурхIнала багьудлуми имцIадикIахънила мягIничерти шуртIразибад ца саби багьудлуми даим ахтардидирни ва илдас кьиматуни кадалтни.**  **ЛукIнила бекIлидиубти хIянчурби сари черлукIни, жура-журала диктантуни, бурсибирнила изложениеби ва сочинениеби лукIахъни.**

Илди хIянчурби классуни хIясибли дурадуркIу ишкьяйда: цаибил класслизир – чеблукIни ва диктант, кIиибил класслизир – баягъи илди хIянчурбира суалтас жавабтира, изложениера, III ва IV классуназир – баягъи илди хIянчурбира, сочинениера. Бурсибирнила журала чеблукIнибас, диктантунас, арагIебли сягIят хIебедили, дарсла ца бутIа харжбаралра баибси саби, ахтардила диктантлис биалли ца сягIят бедлугуси саби.

**Дугьбала диктантуназиб ишгъуна кьадар биэс бирар:**

I класслис – 6 (девла),

II класслис – 8-10 (девла),

III класслис – 10-12 (девла),

IV класслис – 12-15 (девла).

**Ахтардила хIянчурбас хасдарибти текстаназиб дугьбала ишгъуна кьадар биэс бирар:**

I класслис дусла ахирлизиб 10-15 девла,

II класслис цаибил байхъу дусла ахирлизиб 35-45 девла,

III класслис цаибил байхъу дусла ахирлизиб 55-60 девла,

IV класслис цаибил байхъу дусла ахирлизиб 60-55 девла, дусла ахирлизиб 70-75 девла.

Дарган мезла ца белгиси тема белчIи гIергъи, багьурси секIал ахтардибарес, ахтардила хIянчурби дурадуркIути сари. ГIядатласи ахтардила белкIла хIянчила мурад программала материал сен-сен аргъилил белгибарни саби. Илди хIянчурби учительли кадилзахъути сари, илдала бухIнабуц, къияндеш, гьамаддеш пикридарили, бучIантала бажардичебдешличи ва багьнила даражаличи хIеръили. Ахтардила гIядатла хIянчурби абзурли сягIят харжбарили яра дарсла камси замана декIарбарили дурадуркIес вирар.

**Итогла ахтардила хIянчурби дурадуркIути сари:**

* программала гIяхIцадла кьадар темаби делчIи гIергъи;
* белчIудила четвертьла, байхъу дусла ахирлизир.

**Ахтардила хIянчурби дурадуркIути ахIен четверть бехIбирхьуси бархIи, байрамлис гIергъиси бархIи, итни, жумяг1 бархIи яра бег1ла г1ергъиси дарсличиб.**

**Итогла хIянчурбала кьадар.**

Цаургабла хIясибли, иш гIелабад гьанбуршуси кьадарла ахтардила белкIла хIянчурби дурадуркIалли гIяхIси саби.

|  |  |  |  |  |
| --- | --- | --- | --- | --- |
| **ХIянчурби** | **Классуни ва илдазир дурадуркIути**  **итогла хIянчурбала кьадар** | | | |
| **I** | **II** | **III** | **IV** |
| **Диктантуни**  **Изложениеби**  **Сочинениеби** | **1**  **1** | **7**  **2** | **12**  **3**  **2** | **11**  **3**  **2** |

**Цаибил класслизир дурадуркIути белкIла хIянчурбала кьадар.**

|  |  |  |
| --- | --- | --- |
| **ЛукIнила хIянчурби.** | **Букварьла манзил** | **Букварьлис гIергъиси манзил** |
| Гъай гьаладяхI ардукни. | 2 | 7 |
| Словарный диктантуни. | - | 4 |
| Тема хIясибли ахтардила хIянчурби. | 2 | 3 |
| Текст чеблукIни. | 2 | 1 |
| Итоговый хIянчи. |  | 1 |

**Изложениебас хасдарибти текстаназиб гьарил класслис кабизахъурси дугьбала кьадар:**

I класслизир 15-20,

II класслизир 45-55,

III класслис 55-65,

IV класслислизир 75-80 бурсибирути журала изложениела тяхIярла белкIла хIянчурби дарахъес чебиахъули саби.

Эгер учительли хIяжатли чебаалли, умули лукIнила дурсрас замана кабизахъесра асубирар, хаслира I классла ахирлизиб ва II класслизиб жумягIлизиб ца дарс хIясибли барес асубирар.

**БехIбихьудла классуназир нешла мез руркъяхънила тIалабуни ишдигъунти сари:**

– бучIути дурхIнази дяркъяхъес гIягIнити сари бучIнила устадеш;

– илди къалабали, мягIна иргъули, тIама гIягIнисиси мерличиб ахъ-гIяшбирахъули, багьлабирахъули бархьли саркъахъили бучIахъес, гъайбикIахъес ва лукIахъес бурсибарес;

– мезличила ва Дагъиста, даргала поэтуни-писательтала дурхIнас хасдарибти дегIлара саркъибти ва гIягIнити произведениебала баянтачил дурхIни тянишбарес;

– произведениебачибли дурхIназиб адамтачи мицIирагличи, тIабигIятличи, бузериличи ва бузерила адамтачи диги абикьес;

– адамтала гьар-урла ва ишхIелла гIямрулизирад, гIяхIси гIебисахъес, гIибрат кайсахъес, гIямруличи балхIебикибси, адамла хIял-тIабигIятличи лайикьли ахIенсиличи къаршидеш (гьими) алкIахъес;

– бучIанти-алавси дунъяличила багьуди гьалабяхI арбукес;

– дурхIнала бучIнила устадеш, иштяхI ва гъира алкIахъути, адаб-хIяяла къиликъуначила багьуди гьалабяхI арбукес.

Илди лерилра тIалабуни, мурадуни ва масъулти хьулчилизи касили, цахIнадяхъибти сари бехIбихьудла классунас хасдарибти дарган мез ва литература бучIнила программаби.

Шимала школаби Дагъиста багьудила ва гIилмула министерстволи кьабулбарибси белчIудила цаибил план хIясибли дузути сари. Ил планнизир чедаахъибти сягIятуни ишкьяйда дуртIу:

Бех1бихьудла классуназиб сягIятунала кьадар ишгъуна саби: жумягIлизир шел сяг1ят, к1ел сяг1ят нешла мез дуч1нилис, х1ябал сяг1ят литература бучIнилис.

**БелчIудила дусла ахирлизис дурхIнани дагьес гIягIнити сари:**

• адамлис гIямрулизир мез селис хIяжатлил, белгибарес бални.

• девла лексикалашалси ва грамматикалашалси мягIна баянбарес;

• дугьби ургабси бархбасличила.

• гьар хIярп, литературный мезли секьяйда ирусил, балес;

• белкIла ва кабяхъла хIурпри лукIес;

• диштIати ва халати хIурпри лукIес;

• дарган мезла лерилра тIамри ва хIурпри, илдала ургабси декIардеш (тIамри ирути сари, хIурпри – лукIути);

• дугьбазир тIамри декIардирес, илдала гьаб-гIергъидеш белгибирес;

• абхьибти ва кьяпIти тIамри ва хIурпри декIардирес;

• дугьби биркIантачи дуртIес;

• биркIанти хIясибли дугьби чердихес балес;

• предложение дугьбачи белхъес;

• учительли дурути дугьби ва 3-5 девла къантIа предложениеби лукIес;

• белкIла ва кабяхъла хIурпрачил делкIунти дугьби ва предложениеби дархьли черлукIес;

• адамтала умазиб ва фамилиябазиб, мицIирагла чеумзиб халал хIярп лукIес;

• предложениела ахирлизи кIантI кабалтес, сагаси предложение халал хIярпличил лукIес;

• ца белгиси темала черкад предложениеби цахIнадирхъес.

• текст или селис бикIарал багьес;

• текстлис у пикрибирес;

• текст бутIначи буртIес;

• сунени белчIунси текстличи суалти кадалтес;

• суалтас къантIли ва тIинтIли жавабти лугес;

• белчIунси текстличи чули биштIаси план цахIнабирхъес ва ил план хIясибли белчIунсила бухIнабуц къантIли ва тIинтIли чеббурес;

• кадиркути анцIбукьуни, игит-алавси тIабигIят сипатбарес багьандан, текстлизир мез жагадирути дугьби (эпитетуни, мешубуцуни, метафораби) дургес;

• багьудлуми практически пайдаладирес балес.

**БехIбихьудла классунас литература бучIнилис хасбарибси программа ишдигъунти бут1назибад цалабикили саби:**

1. Программаличила баянти;
2. Буч1уси материалла бух1набуц;
3. Текстличил ва каргьурти гъайличил хIянчи;
4. Текстла ва художественный произведениела чебкад хIянчи;
5. Учебный планнизиб нешла мез дуч1нила мер;
6. Ирнила ва бучIнила хIянчурбала жураби;
7. Жура-журала текстанала чебкад хIянчи;
8. Библиографическая культура;
9. Художественное произведениела ва текстла чебкад хIянчи;
10. Учебный, научный (гIилмула) ва цархIилти текстунала чебкад хIянчи;
11. БелкIла гъай гьаладяхI аркни;
12. БиштIатас хасбарибси литератураличила;
13. ФГОС-ла тIалабуни хIясибли, бехIбихьудла школа таманбирути дурхIнани касес гIягIнити багьудлумачи чараагарти тIалабуни;
14. Дарган мезла грамматикала материал каргьнила гьаб-гIергъидеш;
15. Классла дурабсибуч1ни;
16. Учебно-тематическое планирование.

БехIбихьудла классунас хасбарибси нешла мез дучIнила программа ишхIелла «Багьудила хIекьлизиб» бикIуси Россияла Федерацияла закон хIясибли, багьудила школала масъулти арзес, гьуни чебиахъуси документ саби, суненира бехIбихьудла школа таманбируси дурхIяла, бучIнила шайчирти багьудила даражалачи диэс хIяжатти умцлабала ва тIалабунала цахIнабяхъ кабилзахъуси.

I – IV ибти классунас хасбарибси нешла мез дучIнила программа даргала литература гьалабяхI башни ва гIямрулизир кадиркути дарсдешуни хIисаблизи касили, балкьаахъурси саби.

Программализи дурхIнала гIямруличи лайикьти ва илдани мягIна аргъести произведениеби кадурхули сари, ишар лер халкьла мухIлила пагьмула произведениеби, даргала ва Дагъиста писательтала дурхIнас хасдарибти назмурти ва хабурти.

БучIнила дурсрачиб хасси мер бурцули саби дурхIнас адаблашалси бяркъ бедлугнила масъултани. Руркъути произведениебачибли дурхIназир адамтачи, мицIирагличи, тIабигIятличи, бузериличи ва бузерила адамтачи диги адилкьни учительла бегIлара мягIничерти баркьудлумазибад ца саби.

ДурхIни гьар шайчибад гьалабяхI арбукнилизиб бучIнила дурсрала халаси кьадри лебси саби. БехIбихьудла классуназиб бучIни дурхIни белкI-белчIличи бурсибируси, илди дагьрилашал ва бяркълашал гьалабяхI аркуси кьяйда саби.

БучIниличи бурсибирнила бекIлидиубти масъулти сари:

– бучIнила бекI бархIила бурсидешуни, вархьли, гIягIниси къалабадешличил, мягIна иргъули ва саркъахъили текст бучIни;

– художественное произведение бархьли иргъни;

– дурхIназир адаб-хIяяла къиликъуни ва жагадеш хIисабдирахъес бурсидешуни алкIахъни;

– учIанна руркъути произведениебачибли адамтачи, мицIирагличи, тIабигIятличи, бузериличи ва бузерила адамтачи диги акIахъни;

– текстла чебкад бузахъес бурсибарни;

– жузи дучIахъниличи дурхIнала диги алкIахъни ва илала хьулчиличиб дурхIни саби-алавси дунъяличила багьудлума бегIбиахъни.

– учIанни текстла анализ бирес, илизиб бекIлибиубси декIарбирес, текст мягIналашал бутIначи буртIес, бекI мягIна бухIнабуцибси мер бургес, ца белгиси темала черкад предложениеби цахIнадирхъес, текстлис у пикрибирес, текстличи план цахIнабирхъес, къантIли ва тIинтIли суалтас жавабти лугес, кадиркути анцIбукьуни, игит-алавси тIабигIят сипатбарес багьандан, текстлизир мез жагадирути дугьби (эпитетуни, мешубуцуни, метафораби) дургес бални;

– учIанни художественный текстла (хабарла, басняла, назмула) хасти лишантачила бални;

– учIанни дугьбала мягIна баянбирес, синонимти, антонимти дургес ва гъайлизир илди дузахъес, белчIунсиличила вегIла пикри бурес, бяхIяни хIясибли барсбирули текст чеббурес, чула чули текстла план цахIнабирхъес, чебаибси киноличила, белчIунси жузличила хабар бурес, произведениела жура белгибирес бални;

– учIанни текстличил ва жузличил узес бални;

– учIай учительла суалтас жавабти лугес, халати ахIенти текстани чердурес, суратуначи хъарихъули хабар цахIнабирхъес бални;

– учIанни учительла хъарбаркь хIясибли текстла, произведениела бухIнабуц белгибарес, илабти геройтала баркьудлумас кьимат лугес кумеклидирути дугьби дургес бални, илкьяйда белчIунсилис, чебаибсилис кьимат бедлугни;

– учIанни текстла художественный хасдешуни белгидирни, сунела гъайлизир буралаби, дугьбала цалабикуни (антонимти, синонимти, дахъал мягIнубар), мез жагадирути дугьби, пайдаладирес бурсивиъни;

– белкIлашал ва ирнилашал дархьли мез дузахънили учIанна культура ва гражданин сайливан секьяйда пикриикIулил белгибирес бални;

– учIанни белчIудила дурсрала багьудлуми кайснилизир, касибти багьудлуми гIямрулизир пайдаладирнилизир, халкь-ургаб бархбас кабилзахънилизиб халаси кьадри лебси биъни аргъни ва ц.

Программали белчIахъес чебаахъибси материалла хьулчиличир багьуди кайсахънила шайчирти дахъал масъулти ирзути сари. Ишар делчIахъес чедаахъили сари даргала ва Дагъиста писательтала дурхIнас хасдарибти назмурти ва хабурти, даргала халкьла мухIлила пагьмула произведениеби. БучIнила гьар классла программализи кадурхули сари ишдигъунти бутIни:

1. ДелчIес темаби ва уркIиличир дагьес гIягIнити произведениеби.

2. БучIнила багьудлуми ва устадеш.

3. Текстла чебкадси хIянчи ва мухIлила гъай ункъдирни ва ц.

**БелчIудила цаибил план хIясибли, бехIбихьудла классуназир дарган мезла буч1нилис чедаахъибти сягIятунала кьадар 389, илдазирад 83с. 1 – класслизир, 2 - 4 – классуназир 102с.**

«БучIни ва гъай гьаладяхI ардукни» бутIа «БелкI-белчIличи бурсибирни» бикIуси темаличил уржили бархбасунси саби, ва ил каргьурси саби белкI-белчIличи бурсибируси манзиллизир дурхIнани касибти багьудлуми ва бурсидешуни пикрилизи касили.

Цаибил класслизир бучIнила дурсри дурадуркIути сари белкI-белчIличи бурсибарила гIергъи ва илди даимдирути сари II- IV классуназир.

ДурхIни гьар шайчибад гьалабяхI арбукнилизиб бучIнила дурсрала халаси кьадри лебси саби. БехIбихьудла классуназиб бучIни дурхIни белкI-белчIличи бурсибируси, илди дагьрилашал ва бяркълашал гьалабяхI аркуси кьяйда саби.

Класслизиб бучIнила тематика каргьурси саби темаби, дусла манзилти ва заманала гьаб-гIергъидеш хIясибли. Илкьяйда бучIнилис чебаахъибси материалли алавдурцули сари дурхIни-алавси хIякьикьатличила багьуди ва бяркъ белшнилашал мягIничерти шалуби, ва, илкьяйдали, илди художественная литератураличил хасти темабала кумекличил тянишбирути саби. Иличибли бехIбихьудла классуназиб художественная литература ва история дучIахъниличи хIядурбирути саби.

Художественная литератураличи хасти темаби (Халкьла мухIлила пагьмула произведениеби», «Даргала ва Дагъиста писательти», «Нуша-алавси тIабигIятла суратуни»), сарира класслизибси бучIнила программализи кадурхути, классическая литератураличи диги акIахъес имкан луга. Илди чедирти классунала литература руркънилис хьулчилира детарути сари. Илдани жагасиличи ва гIяхIсиличи диги имцIадиру, адаб-хIяяла гIяхIти къиликъуни руркъу, мухIлила гъайла давла гьалабяхI арку.

Гьарил класслис чедаахъибти произведениеби дурхIнала гIямруличи лайикьтили, адаб-хIяялашал ва жагадешлашал дурхIначи хастили сарливан пикридарили гибти сари. Илди произведениеби биалли классуни хIясибли дагьрилашал, адаб-хIяялашал, мезла устадешлашал ва бяркълашал дурхIни гьалабяхI бикесли каргьурти сари.

Цаибил классла «Азбукализирад» белчIудила дусла ахирлизир бучIантани дурхIнас хасдарибти даргала поэтунала писательтала адамтала бузериличила, бузерила адамтачила, адамтала саниг1ятуначила, дурхIнала гIямруличила, баркьудлумачила, хъалибаргличила, узи-уршиличила, Ват1айчила, кумек-х1урматбирниличила, тIабигIятличила, миц1ирагличила, арцантачила,х1ебла байрумтачила диштIати назмурти, хабурти, багьираби, буралаби ва басняби дуч1а. Ишаб дурхIни тянишбирар текстла анализ бирниличил, илизиб бекIлибиубси декIарбирес, текст мягIналашал бутIначи буртIес, бекI мягIна бухIнабуцибси мер бургес, ца белгиси темала черкад предложениеби цахIнадирхъес.

II класслизир дучIути сари бухIнабуц ва кьадар хIясибли халати ахIенти произведениеби. Ишаб дурхIни тянишбирар литературала произведениела бекIлидиубти журабачил (халкьла буралаби, багьираби, хабурти, назмурти), текстла анализ бирниличил, илизиб бекIлибиубси декIарбирес балниличил, текст мягIналашал бутIначи буртIниличил, бекI мягIна бухIнабуцибси мер бургниличил, текстлис у пикрибирниличил, текстличи план цахIнабирхъниличил, къантIли ва тIинтIли суалтас жавабти лугниличил, кадиркути анцIбукьуни, игит-алавси тIабигIят сипатбирниличил, текстлизир мез жагадирути дугьби (эпитетуни, мешубуцуни, метафораби) дургниличил.

Халаси пикри бяхIчииули саби дурхIнала гъай гьаладяхI ардукниличи, чули белчIунси хIясибли яра чебаибси хьулчили буцили, халати ахIенти хабурти цахIнадирхъниличи, халкьла хабурти дурахъниличи, делчIунти чула гъайли дурниличи.

Иш класслизир дурхIнани дучIа дусла замунти хIясибли дубурла тIабигIятличила ва илала лишантачила, хIеб, дуцIрум, гIебшни ва яни адамтала бузериличила, баркь-бацличила, хъа ва дугIла мицIирагла, жанивартала гIямруличила, дурхIнала баркьудлумачила, хIязаначила, шадибгьундурачила, хъалибаргла ва дурхIнала гIямруличила, илдала адаб-хIяяличила, шиличила ва шила гIямруличила, вегIла мер-мусаличила назмурти ва хабурти. Ишар дучIути сари халкьла мухIлила пагьмула дегIлара гьамадти произведениебира (хабурти, далуйти, назмурти, багьираби, буралаби). Дусла замунтачил дархдасунти хабурти, назмурти, халкьла хабурти дучIухIели, тIабигIятличи чехIерудиби дузахъути сари ва экскурсияби дурадуркIути сари.

III класслизиб дурхIни тянишбирар дусла замунти хIясибли тIабигIятла лишантачила, илди замунтазиб адамтала баркь-бацличила, дурхIнала баркьудлумачила, хъа ва дугIла мицIирагла, жанивартала гIямруличила делкIунти декIар-декIарти произведениебачил (хабуртачил, назмуртачил, багьирабачил, буралабачил). Ил класслизир дучIути сари тIабигIят мяхIкамбирниличила, даргантала минала байрамтачила, адамла адаб-хIяяличила, даршудеш-гьалмагъдешличила произведениебира.

III класслизиб дурхIни тянишбирути саби художественный текстла (хабарла, басняла, назмула) хасти лишантачил. ДурхIни бурсибирути саби текст мягIналашал бутIначи буртIахъес, текстла бутIнас уми пикридирахъес, план цахIнабирхъяхъес, къантIли ва тIинтIли суалтас жавабти лугахъес.

IV класслизирдучIути сари художественный ва гIилмула сархибдешуначила произведениеби, сарира дучIухIели дурхIнала сари-алавти гIямруличила багьудлуми тIинтIдирути.

БучIнила дурсрачиб дурхIнани бала нушала адамтала гьар-урла ва гьаннала баркьудлумачила, даршудеш-гьалмагъдешличила. Иш класслизир дусла замунтачила, халатала ва биштIатала бузериличила, гIямрулизибси вайсидешличила ва гIяхIсиличила, даргантала культураличила, ил алкIахъути пагьмукар адамтачила дурхIнала багьудлуми тIинтIдирар.

БучIнила дурсрачиб IV классладурхIни бурсибиэс гIягIнити саби къиянти ахIенти текстани мягIна иргъули саркъахъили дучIес, дугьбала мягIна баянбирес, синонимти, антонимти дургес ва гъайлизир илди дузахъес, белчIунсиличила вегIла пикри бурес, бяхIяни хIясибли барсбирули текст чеббурес, чула чули текстла план цахIнабирхъес, чебаибси киноличила, белчIунси жузличила хабар бурес, произведениела жура белгибирес.

БучIнила гьарилра дарсла ца белгиси тема биэс гIягIниси саби. ЧIянкIли темаби хIясибли бучIнила дурсри дурадуркIнили учительлис илди дурсри ца белгиси мурадличи дяхIчиаибтили детаахъес имкан луга. Дарсла темализиб бучIуси произведениела идея чебиули биэс чебиркур.

Тема гьар шайчибад чебетаахъили хIербарес багьандан, дарсличир ца темаличила гъайдикIути чумал текст гьандушесра асубирар. ДурхIнани чула чули аргъес бажардибикести текстани хъули хъардарили делчIахъесра асубирар.

Сагаси материал бучIниличи дурхIни хIядурбирни (бехIбихьудла ихтилат, суратуни хIердирни ва ц.) – ил бучIуси материал дурхIнази гьамадли аргъахъес багьандан дурабуркIуси хIянчи саби, илгъуна хIядурдешла хIянчили дарсла темаличи дурхIнала иштяхI алкIахъу, текстла бухIнабуц бархьли ва мурхьли иргъахъу. Эгер текстла тема хIясибли гьамадси ва дурхIнани чула чули аргъесигъуна биалли, бехIбихьудла ихтилат агарли, вархьаначи текст бучIниличи вакIес вирар.

Дарсла халасигъуна бутIа (30-40 минут) текст бучIнилис ва илала чебкад бируси хIянчилис харжбирни гIяхIси саби.

БучIни къяббердни агарли бархбасунси саби дарган мезла грамматикала темабачилра, программала цархIилти бутIначилра ва бехIбихьудла классуназир дучIахъути цархIилти предметуначилра. Дурсрачир касибти гьала-гьала бучIантала багьудлуми ва бурсидешуни лерилра цархIилти предметунала дурсрачирра дузухъу ва кайгахъу. Илкьяйда, грамматикала ва вархьли лукIнила дурсрачир, тIабигIят балнила, бузериличи бурсибирнила ва ц. дурсрачир касибти багьудлуми ва бурсидешуни бучIнила дурсрачирра пайдаладиру.

БучIнила дурсрачир дурхIназир алкIути сари: бучIнила устадеш– гъайла устадешла бекIлибиубси жура; текстличил ва жузличил узес балнила бурсидешуни; дурхIнала гъайла устадеш гьаладяхI ардукни, ихтилат бузахъес бални.

II – IV ибти классунала дурхIнала бучIнила шайчирти гьалар-гьаларти бурсидешуни имцIадикIахъес, саркъахъили ва къалабали бучIахъес бурсибирути саби. Илдигъунти сархибдешуни алкIути сари арагIерли произведениеби, илдала бутIни чуйнал дучIниличирли.

Цаибил классла дурхIни бурсибирути саби текст биркIанти хIясибли бархьли, мягIна иргъули ва къалабахIебикIули бучIахъес. Урегал дусла дурхIнани тIамри дархьли ирниличи пикри бяхIчииуси саби, ил хIянчи бузахъуси бучIнила дурсрачибцун ахIен.

БучIнила дурсрачиб дурхIни бурсибирути саби белчIунсила мягIна хIясибли учительла суалтас жавабти лугахъес, халати ахIенти текстани чердурахъес, суратуначи хъарихъули хабар бурахъес.

КIиибил классла дурхIни бурсибирути саби арагIерли дугьби хIясибли текстани дучIахъес. БучIни бируси саби имцIали мягIна иргъусили, бархьсили, саркъибсили ва къалабасили. Текстличил бируси хIянчиличи тIалабуни имцIадирути сари: учительла хъарбаркь хIясибли дурхIнани текстла, произведениела бухIнабуц белгибарес, илабти геройтала баркьудлумас кьимат лугес кумеклидирути дугьби дургес, секIал гъайличибли сипатбарес бурсибирути саби. БелчIудила дусла ахирлис илди бажардибикес чебси саби, гибти суалтас имцIали мурхьли жавабти лугес; цархIилтала кумекличи хъархIехъили, хабарла яра суратунала мягIна бурес. ДурхIнала гъайла устадешличи, дугьби дархьли пайдаладирниличи, дугьбала давла имцIабирниличи, ахъли ва къалабали бучIниличи гьаладирхьути тIалабуни имцIадирути сари.

ХIябъибил класслизиб ахирличи биркуси саби, дурхIни арагIебли дугьби хIясибли бучIахъниличи бурсибирнила хIянчи. Ил пикрили мягIна аргъили ва саркъили бучIниличи тIалабунира имцIадирути сари.

БучIнила дурсрачиб текстла чебкад бируси хIянчиличи бяхIчииуси пикри имцIабиру: хабар гьаб-гIергъидешличил бурниличи, баркьудлумас сабаб бургес балниличи ва ц.

ХIябъибил классла дурхIни бурсибирути саби текстла художественный хасдешуни белгидирахъес, чула гъайлизир буралаби, дугьбала цалабикуни ва дугьби пайдаладирахъес.

БучIнила дурсрачиб дурхIни бурсибирути саби литературный мезли гъайбикIахъес.

Авъибил класслизиб дурхIни бучIути саби къалабали, бархьли, мягIна иргъули, дугьбадли. БиркIанти хIясибли бучIес хайрибируси ахIен. Илдани, цархIилтала кумек агарли, белчIунси текстла бухIнабуц буру, илдачи биштIаси план цахIнабирхъу, белчIунсила бекIлибиубси мурад декIарбиру, таманни, къантIли ва бутIнадли хабар бурес бала. Саркъахъили бучIнила ва гъайбикIнила бархбасла кумекличибли литературный гъай дални мурхьбирар. ДурхIнала гъай жигарчердирнили, грамматикала кьяйдурти дархьли дузахъули ва дархьли ирули, синонимти антонимти пайдаладирниличибли бучIантани чула дугьбала давла ва гъайла устадеш имцIадирахъу.

Текстла ва художественный произведениела чебкад хIянчи.

ВегIлис хIяжатси жуз чеббиркIес, ил даргала яра Дагъиста, яра цархIилти Россияла поэтунала, писательтала сабил, белгибирес бални. Жузлизи кадерхурти произведениеби (багьираби, буралаби, хабурти далуйти, басняби) дурхIнас хасдарибтил, якьинбирес бални.

Жузличил узес бални. Жузла чебкадси хIянчи бирес бални. Халкьла мухIлила пагьму. Художественный ва гIилму-багьудила жуз. Литературала жураби (тянишбарни).

Текст.

Текст белшни. Тема. БекIлибиубси мягIна. У. План. Абзац. Эпитет. Мешубуц, метафора. Аллегория, фразеологияла оборотуни (дугьбала цалабяхъуни). (Практически тянишбарес).

Дарган мезличил дурадухъунти дурхIнас хасдарибти произведениеби (класслизир ва хъулир чузи) дучIахъни;

– жузла ахирлизиб гибси оглавлениеличил тянишбиъни, ил хIясибли гIягIниси произведение бургес бурсибиъни;

– оглавление хIясибли чус гIягIнити текстани, бутIни дургни;

– текстлизибад ца белгиси тема декIарбирес (мицIирагличила, дурхIначила ва ц.) бални;

– дурхIнас хасбарибси жуз, журнал, газета чузи бучIахъни;

– минутли 65-70 дев ахъли дучIахъули, I00 дев чула чузи дучIахъули, тянишли ахIенси текст бучIахъни; текстлис у лугахъес бурсибарни;

– текст бутIначи буртIес бални;

– учительла кумекличил гIядатла биштIаси план цахIнабирхъес бални;

– план хIясибли текстла бухIнабуц къантIли ва тIинтIли чеббурес бални;

– гIягIниси мерличиб тIама багьлабирули (мягIналашалси ударение кабалтули), гIягIниси мерличив тIашилзули, назмурти ва прозала произведениеби саркъахъили дучIес бални;

– I3-I4 назму ва 3-4 прозаическое произведениела бутIа уркIиличир дагьес гIягIнили биъни аргъни;

– уркIиличиб бяркъурси прозаическое произведениела бутIа яра назму саркъахъили, бучIес бални;

– бучIуси материалличи гибти хIянчурби ва суалти хIясибли бузес бални (учительла кумекличил).

Илкьяйда буч1антани чуни касибси багьуди практикалашал бузахъес балесра чебиркур:

– сунени белчIунси текстличи суалти кадалтес;

– текстла бухIнабуц хIясибли суалтас къантIли ва тIинтIли жавабти лугес бални;

– дарган мезличил дурадухъунти дурхIнас хасдарибти произведениеби (класслизир ва хъулир чули) дучIес;

– делчIунти произведениебала кьадар 30-35 биэсли;

– жузла бутIни декIардирес (чебаахъес авторла у ва жузла у, белкIунси цаибил кIапIи, жузличила белкIани, гьалагъай, ахир, оглавление;

– жузла оглавление, гьалагъай, суратуни хIясибли, тянишли ахIенси жуз селичил гъайбикIулил, белгибарес;

– ца белгиси темаличила (мицIирагличила, дурхIначила, тIабигIятличила, декIар-декIарти анцIбукьлумачила ва ц.) жуз чеббиркIес;

– справочная литература пайдалабирес багьес;

– дурхIнас хасбарибси жуз, журнал, газета чули бучIес;

– мягIна иргъули, хъярхъли, бархьли ва саркъахъили, минутли 65-70 дев дучIули, тянишли ахIенси текст бучIес.

– белчIунси произведениела бекI мягIна гьаргбирес ва ил сунела гъайли бурес;

– произведениела у ва мягIна цугдурцес ;

– текстлис у пикрибирес;

– текст бутIначи буртIес;

– белчIунси текстличи чули биштIаси план цахIнабирхъес ва ил план хIясибли белчIунсила бухIнабуц къантIли ва тIинтIли чеббурес;

– текстлизир герой ва ил-алавти мер-муса (пейзаж) сипатбирути дугьби ва дугьабала цалабяхъуни дургес, анцIбукьуни ва бутIакьянчибала баркь-бац кьиматладирес;

– кадиркути анцIбукьуни, игит-алавси тIабигIят сипатбарес багьандан, текстлизир мез жагадирути дугьби (эпитетуни, мешубуцуни, метафораби) дургес;

– гIягIниси мерличиб тIама багьлабирули, гъяжбирули ва тIашиули, назмурти ва прозала произведениеби саркъахъили дучIес;

– хабарла тяхIярла произведениела бухIнабуц чули (къантIли ва тIинтIли) бурес.

– учIухIели тIама ахъ-гIяшбарес, хъярхъбирес, дугьби дархьли ирес бални.

– учIухIели текстлизир къаршидиркути иргъхIергъути дугьби баяндирахъес учительличи дугьаилзес бални.

– сунени белчIунси текстличи суалти кадалтес;

– текстла бухIнабуц хIясибли суалтас къантIли ва тIинтIли жавабти лугес бални;

– дарган мезличил дурадухъунти дурхIнас хасдарибти произведениеби (класслизир ва хъулир чули) дучIес;

– делчIунти произведениебала кьадар 30-35 биэсли;

– жузла бутIни декIардирес (чебаахъес авторла у ва жузла у, белкIунси цаибил кIапIи, жузличила белкIани, гьалагъай, ахир, оглавление;

– жузла оглавление, гьалагъай, суратуни хIясибли, тянишли ахIенси жуз селичил гъайбикIулил, белгибарес;

– ца белгиси темаличила (мицIирагличила, дурхIначила, тIабигIятличила, декIар-декIарти анцIбукьлумачила ва ц.) жуз чеббиркIес;

– справочная литература пайдалабирес багьес;

– дурхIнас хасбарибси жуз, журнал, газета чули бучIес;

– мягIна иргъули, хъярхъли, бархьли ва саркъахъили, минутли 65-70 дев дучIули, тянишли ахIенси текст бучIес.

– белчIунси произведениела бекI мягIна гьаргбирес ва ил сунела гъайли бурес;

– произведениела у ва мягIна цугдурцес;

– текстлис у пикрибирес;

– текст бутIначи буртIес;

– белчIунси текстличи чули биштIаси план цахIнабирхъес ва ил план хIясибли белчIунсила бухIнабуц къантIли ва тIинтIли чеббурес;

– текстлизир герой ва ил-алавти мер-муса (пейзаж) сипатбирути дугьби ва дугьабала цалабяхъуни дургес, анцIбукьуни ва бутIакьянчибала баркь-бац кьиматладирес;

– кадиркути анцIбукьуни, игит-алавси тIабигIят сипатбарес багьандан, текстлизир мез жагадирути дугьби (эпитетуни, мешубуцуни, метафораби) дургес;

– гIягIниси мерличиб тIама багьлабирули, гъяжбирули ва тIашиули, назмурти ва прозала произведениеби саркъахъили дучIес;

– хабарла тяхIярла произведениела бухIнабуц чули (къантIли ва тIинтIли) бурес.

– учIухIели тIама ахъ-гIяшбарес, хъярхъбирес, дугьби дархьли ирес бални.

– учIухIели текстлизир къаршидиркути иргъхIергъути дугьби баяндирахъес учительличи дугьаилзес бални.

**Шуибти-урч1емъибти классунас хасбарибси нешла мез дучIнила программа ишдигъунти авал бут1ализибад цалабикили саби:**

**I. Целевой. Иш – разделлизи кадурхар:**

1) Программаличила баянти;

2) Белч1удилис гьалабихьибси материалла характеристика;

3) Белч1удила курсла бек1лидиубти гьундури;

4) Учебный планнизиб дарган мезла мер;

5) Дарган мез руркънила план х1ясибли диэс х1яжатти сархибдешуни **личностные, метапредметные (познавательные, регулятивные и коммуникативные), предметные;**

6) Буч1антала багьудлумачи ва бурсидешуначи т1алабуни (хIял-тIабигIятла, метапредметный, предметла сархибдешуни).

7) Классуни х1ясибли дарган мез буч1нила учебно-тематическое планирование;

**II. Содержательный раздел. Иш – разделлизи кадурхар: 1.**бек1либиубси учебный предметла бух1набуц (содержание, обеспечивающее формирование языковой и лингвистической (языковедческой) компетенций;

2. тематическое планирование, сунезирра дарес х1яжатти бек1лидиубти х1янчурбала жураби гьаладирхьуси.

**III. Организационный раздел, сунезибра классуни х1ясибли**  тематическое планирование **гьалабирхьуси** (раздел, содержание, количество часов, характеристика учебной деятельности).

**IV.** Учебный процесслизиб пайдалабареси, бузахъеси учебно-методический  **литература.**

Дарган мезла 5-9 ибти классунас хасбарибси программа цалабяхъибси саби ФГОС - ла тIалабуни хьулчили дуцили. Ишаб тянишбирули саби цахIнабси багьудила ва санигIят кайсахъуси школа сагати тяхIяр-кьяйдаличи аркути бетуцуначил ва гьундурачил.

Сагаси манзилла гIямрули школала гьала тIашдатурти масъулти ирзнилизиб, чеабиуси наслула бяркълис ва багьудилис чIумаси хьулчи кабирхьнилизиб ва культурала сархибдешуначил тянишбирнилизиб халаси кьадри лебси саби нешла мез руркънила.

Нешла мез (кIарахъала, даргала, булгунала, лезгибала, къумукъла, табасаранна) – саби-бег1ти, миллатуначи хасти мезани сари, сарира миллатуни хIясибли Дагъистайзир халкьли дузахъути.

Дарган мез – даргала халкь ца миллатла халкь биъни якьинбирути, илдас культуралашал къуллукъбирути, даргантала саби-бегIси история лебни марбирути мез сари.

Илди мезли дурхIнас бяркъ бедлугнилашал, илала хасиятличи, хIял-тIабигIятличи халаси асар барес имканбикIахъути мез сари. Илди мез дурхIни пикрибикIахъес, дагьрилашал гьалабяхI арбукес, биштIатазир лерти пагьмула шалуби мурхь ва гьарзадиахъес кумекли дирути гIягIниахълуми сари. Дарган мезли дурхIнала урхIмешуагарли пикрибикIни, илдала кумекличирли биштIатала багьудлуми мурхьдиахъес, дурхIнази гIямру дяркъяхъес имканбикIахъни, марбирули саби. Дарган мез, цархIилти дурсрачил къяйли, алавти миллатунала, дунъяла халкьанала тарихуни дяркъес, адаблашалти къилликъуни тIинтIдикIахъес кумекли детарули сари. Илди мез, сари гIяхIил далусилис санигIят чеббикIес, уркIи-гьаргли ца миллатла адамтачил ихтилат гIеббуцес, даргантачицун хасти гIяхIлашалти шалуби дургахъес, гьар бархIи дарсдикIути гIямрулизир кадиркути анцIбукьунас кьиматуни лугес кумекладирули сари.

Адамла гIямрулизиб сунела миллатла мезла кьадри сегъуна сабил лебтасалра гIячихъси саби, сенкIун илдала кумекличирли сари, гIядатли биубли, адамтала саби-ургарти бархбасуни кадилзахъути, илдани бяркъ ва багьудлуми кайсути, илди культураличи бегIбирути.

БегIтала бекIлибиубси чеблализи халбирули саби чула дурхIнази мез дагьахъни. Школала ва учительтала бекIлидиубти мурадуназибадра ца саби ил дебали мягIничебси хIянчи даимбарни. Илбагьандан саби школализиб нешла мез руркъниличи халаси пикри бяхIчииуси.

Дарганти саби-ургаб гъайбикIухIели, радиолизир телевидениелизир, театрлизир, газетаби-журналтазир, жузазир, гIядатли биубли дузахъу даргала литературный мез. Илди цабехIли-цабехIла пикруми иргъесли, ирнила ва лукIнила белгити низам-кьяйдаличи далдикахъибти сари, ва хьулчилизи ахъушала лугъат касили, цархIилти лугъатунала цацадехI дугьбачил давлачердиахъубти литературный мезличил саби школализиб даргала дурхIни-рурсби белкI-белчIличи бурсибирути.

**Дарган мезла руркънила бекIлидиубти мурадуни сари:**

**V – IX**  ибти классуназир даргала литературный мез дучIахънила шайчирти тIалабуни белгидарни, илди мезличил дурхIни азадли гъайбикIахъес ва хатIаби агарли лукIахъес, чули буруси секIал бархьли каргьахъес, ил белкIлизиб бурахъес бурсибарни;   
– вегIла мезла хIурматбирахъес дурхIни бурсибирни, издази вегIла мез дални;

– культурала ца бутIа биъни аргъахъни; илди мезла кумекличил гIямруличила, алавси дунъяличила, мякьлаб хIербирути адамтала хIял-тIабигIятличила, гIядатуначила бугьудлуми касес вирни биштIатази аргъахъни.   
– дарган мез далнили гьар бархIила гIямрулизир вегIла тухум-агьлуличил, шантачил, тянишуначил уркIила диги, пикрумала гъамдеш дурусдарес имканбикIахъни дурхIнази аргъахъни; илди мез ункъли дагьес багьандан вегIличи вегI чекайзурли учIес, дугьби ва предложениеби дархьли ирес, бучIусила яра лукIусила мягIна гIяхIил иргъес гIягIнили биъни бучIантази аргъахъни.

– дарган мез гIяхIил дяркъес багьандан илди мезла каргьни, илдала урхIмешуагарси хасдеш якьинбарес гIягIнили биъни дурхIназа аргъахъни; илди мез акIнила, дарсдикIнила ва гьаладяхI дашнила гьундури белгидарни; илди мезличил гьамадли гъайикIес яра пикруми лукIес багьандан, мякьлабти адамтачил гьар бархIи гъайикIес, дугьбала хазна чебирцIахъес гIягIнили биъни бучIантази аргъахъни ва лерилра белчIудила баркьудлуми (баркьудила мурад чеббуркIахъес, илала план бирахъес, ил пайдалабирахъес, чули дурути гъайличи пикри бяхIчииахъес, уббатурси хатIа бархьбирахъес ва баянбирахъес) бурсибарни;

– чеабиуси наслулис гIилмуртала мурхьти ва кагибти багьудлуми дедни, илди баркьудилизир дузахъес багьахъес бурсибарни;

– дурхIнала гIямруличи бархьси хIер акIахъес бурсибарни;

– дахъал миллатунар Россияла жамигIятла гIяхIтигъунти гIядатуни, илдала адамдешлашалти ва адаблашалти къилликъуни гIердуцес гIягIнили биъни аргъахъни;

– даргала ва Дагъиста халкьла история багьахъни;

– учIаннизи сай учIнила мягIна ва тIалабунала кьадри аргъахъни;

– челябкьлализиб багалабиэси план бирахъес, иличи чекалзахъес, ил хIясибли сунела баркьудлуми ахтардидирахъес ва илди баркьудлумас кьиматуни лугахъес бурсибарни;

– челябкьлализиб чула кьасани ва мурадуни гьаладяхI дашахъести далдуцуни чердиркIахъес бурсибарни;

– учIанна сархибдешуни гьаладяхI ардукес, илди агнила сабабти, (эгер сархибдешуни агара диалли) диахъести далдуцуни даргес хIяжатли биъни аргъахъни;

– учIаннизи сай вегIси литературный мезла кьадри аргъес гIягIнили биъни аргъахъни;

– бучIанти нешла мезла хьулчилидиубти тIамралашалти, дугьбала хазналашалти, грамматикалашалти хасдешуначил илди ирнила ва лукIнила кьяйдуртачил тянишбарни;

– белчIудила дурсрачир, касибти багьудлуми гIямрулизир пайдаладирахъес бурсибарни;

– касибти багьудлумала халкь-ургаб бархбас кабилзахънилизиб халаси кьадри лебси биъни аргъахъни.

**Школабазир дарган мез дучIахънила шайзирад ишдигъунти масъултира гьаладирхьули сари:**

**–** библиографиялашалси хIялумцI дурабуркIни, лингвистикалашалти ва цархIилти словарьтазирад (СМИ-ла белкIаназирад, компактдисканазирад, интернетлизирад, жура-журала справочная литературализирад) хIяжатси белкI (информация) чеббиркIни, чебирцIахъни ва убкайсни.

– сегъуна-биалра белкI бухIнабуцибси текст хIяжатси тяхIярли балбикахъили цалабяхъни.

­– литератур­ный мез дузахънила нормаби дяркъяхъни;

– секIал багьахъес, балусила анализ бирахъес, ца секIал цархIил секIайчил цугбурцахъес, мез дузахънила баркьудунас саби-вегIси кьимат кабалтахъес бурсибарни.

– дурхIназир бархьли лукIнила ва багьлабирнила ишараби дузахънила, мезла этикет хIяжатси мерличиб бузахънила шайчир чIумати, кадизурти бажардидешуни ва бурсидешуни акIахъни;

* бучIантала дунъяличи ва гIямрула анцIбукьуначи саби бегIси хIер акIахъни;
* бучIанти цархIилти халкьаначи дигила ва хIурмат-хатирла рухIличил бяркъни;

– мезличила тIинтIти баянти дагьахъни, халкьла, обществола гIямрулизиб ва яшавлизиб мезла кьадриличила бурни;

* фонетикала, орфографияла, лексикала, дугьби детарнила, синтаксисла, стилистикала ва пунктуацияла шайчибси, программали ва учебникли белгибарибси багьудлумала кьадар дурхIнас бедни;
* мухIлила гъайла ва белкIличил чула пикри гьаб-гIергъили каргьнила бажардидешуни ва бурсидешуни акIахъни;
* бучIантала дугьбала хазна ва грамматикализибси багьуди давлачердарни;
* чула пикри каргьнила шайчирти устадеш гьаладяхI ардукни;
* жузачил бируси хIянчиличи бурсибарни, багьуди чула чули имцIабикIахъниличи бурсидеш акIахъни;
* бучIантазир нешла мезличи диги адикьни;
* мезличил ва мез­ла давлаличил чебетаибдешличил вяшбикIес балантили, гIягIниси дев сунела мерличиб лайикьси тяхIярли пайдалабирес балантили, декIар-декIарти журала словарьтачил бархьли вяшбикIес уста­деш диахъес бучIанти бяркъни.

Илди мурадуни ва масъулти тамандарес багьандан, нешла мезла учительла бузери сагаси даржаличи ахъбуцес гIягIниси саби. Ил биалли сагати шуртIрала, демократ общество гьалабяхI башнила манзилла тIалабуначи дурусли ва уржили балбикибси масъала саби. Ил масъала арзниличира халаси пикри бяхIчиаили саби нушала школа сагати тяхIяр-кьяйдаличи бушнила шайчирти правительствола хIукмуртазибра.

Нешла мез дучIахъухIелира, учительли халаси пикри бяхIчииули биэс чебиркур белчIудира бяркъра дарх дашахъниличи, илди цализирад ца къяббердни агарли детурхниличи; нешла мезла дурсрира пайдаладирули диэс гIягIниси саби бучIантас идейно-полити­ческий, адабла, бузерила ва жагасиличи дигила бяркъ бедлугнилизирра. Дарган мезличи бурсибирули, бучIантала пикри даим битIакIили биэс чебиркур белчIуди-багьудила даражаличи, жавабкардешличи, гьар-чинаралра гIядлу-зегъа дузахъниличи, белчIудилара, бузерилара, гIямрулара низам-кьяйда леблисалра бутIацугти ва дузахъес чараагарти диъниличи.

Дарган мезла лерилра-сера дурсрачир учительла пикрила дайлар диэс гIягIнити сари хIябал бяхIчибиз, чулара ахирласи мурад ца сабси.

Цаибил бяхIчибиз саби дурхIни дарган мезла дугьбала хазналичил имцIали тIинтIли тянишбарни, дугьби далахъни, илхIелира лугъатуназирад ва цархIилти мезаназирад гIерасибтира пикрилизи кайсули.

КIиибил бяхIчибиз саби декIар-декIарти гъайла бутIнала грамматикалати формабачила баянти тIинтIдикIахъни, илди формаби ирнила ва белкIла гъайлизир дархьли дузахъес дурхIни бурсибарни. Ил шайчибси хIянчира, гьалабси кьяйда, къяббердни агарли бузахъес гIягIниси саби, гьалар делчIунти тикрардирули. Илгъуна бяхIчибизличил хIянчи дурабуркIули, дурхIни бурсибарес гIягIнибиркур дугьбазир гьар журала морфемаби дургахъес, илди девла чидил бутIализир дирутил белгибирахъес, дугьби морфемабачи делхъахъес ва декIар-декIарти морфемаби цаладяхъили, сагати дугьби алкIахъес.

ХIябъибил бяхIчибиз саби, ирнила ва белкIла гьайличил чула пикри бархьли, гьаб-гIергъили каргьахъес бучIантазир бурсидешуни адикьни. Дарган мез дучIахънила шайчиб дурхIначил дурабуркIуси хIянчила замана ил мурад сархни ахирласи тIалаб саби. Амма кIелра гьаларти бяхIчибиз пайдалахIедарили, мез дагьес вируси ахIен, гIянжи-къаркъа кадирхьнила белгиси низам хьулчили хIебуцили, юрт белшес хIейруливан. Илбагьандан белчIудила бетуцлизир хIябалра бяхIчибиз дарх дузахъес гIягIнибиркур, цалра гIелахIебяхъили.

Ишди программабани дарган мезла дурсрачиб дурхIнала хатI ункъдикIахънила чебкадси хIянчира бузахъни тIалаббируси саби. Дарган мезла учительличиб чебси саби бучIантала хатI жагати диахъес къайгъилизив виэсра.

Чедирти (V-IХ) классунала бучIанти жузачил сабил пайдалабирахъес бурсибирниличи анцIбукь бетIикIес гIягIниси саби, сенкIун учитель даим мякьлав хIейрар, багьудлуми биалли лерилра гIямрулизир кайсес гIягIнити сари. Ишди программабани ца бутIаван жузазирад чус чули багьудлуми кайсахъес дурхIни бурсибарнила мурадра тIашбалтуси саби.

ИшхIелла манзилла тIалабуни ва мурадуни хIясибли, дарган мезла шайчир бучIантала имцIали саркъибти ва гIячихъти бурсидешуни диэс гIягIнити сари.

ИшхIели даргала гIяхIцад гьалабяхI арбякьунси ва мягIничерти чедибдешуни сархибси художественная литература леб, сунезирра лерилра-сера жанраби ва жураби акIахъубси. Ил литературный мезличил белкIунси саби. Ил гlyppa гьалабяхI арбукнилизиб даргала литературный мезла кьадри гlyppa челис-че халабикIули саби.

Гьарли-марли чекабизурли ва бархьли, сегъунтилра гъарацIдешуни агарли, даргала литературный мезличил гъайбикIнила бурсидешуни тIалабдирули сари бучIантазирад ишди программабани. Илала дурабад, дурхIнани гIячихъли багьес гIягIниси саби даргала литературный мез акIнила история ва илди къулайдикIахънила шайчибси гIялимтала ва педагогунала хьулчи.

V-IX классуни таманбирути дурхIнани литературный мезла ирнила (орфоэпияла) кьяйдуртачил дарх лукIнила кьяйдуртира ункъли далес гIягIнити сари.

Дарган мез гIилмулашал руркънила чебкад гIергъиси замана гIялимтани гIяхIцад хIянчи барили саби. Илди гIялимтала имцIали мягIничерти хIянчурбачил ва ил шайчирти бекIлидиубти бяхIчибизуначил урга даражала чедирти классунала дурхIни тянишли биэс гIягIнити саби. Ишди программабани ил тIалабра ца бутIаван гьалабирхьули саби.

Дарган мезла дахъал диалектуни ва лугъатуни лерни гIячихъси саби. ДурхIнала дахъалгъунти хатIабира илди лугъатунала хьулчиличир алкIули дирар. Илбагьандан программабазиб пикри бяхIчииули саби дарган мезла диалектунала ва лугъатунала хIекьлизирра дурхIнала белгити багьудлуми диахъниличи.

Дарган мезла дурсрачиб дурхIнала творчестволаси бяхIчибиз биахънира, ишди программаби хIясибли, лайикьсили чебиули саби. Илбагьандан халкьла мухIлила произведениеби (хабурти, далуйти, буралаби, багьираби, фразеологизмаби) дурчниличи, декIар-декIарти поэтунала ва писательтала лукIнила стильти белгидирниличи, лугъатуначила имцIали тIинтIти баянти дурчниличи дурхIнала пикри битIакIни къулайсилизи халбирули саби.

Ишди программабани халаси пикри бяхIчииули саби практический хIянчурбачи, чузирра вархьли лукIнила, гьайикIнила, багьлабирнила ишараби кадалтнила масъулти имцIали мурхьли ва гьатIира чедетаахъили ирзути.

Программала гьарил тема кIел бутIализибад цалабикибси саби. Цаибил бутIализиб чебаахъили саби, делчIунтира цазаманализир тикрардирули, теориялашалти багьудлуми мурхьдарес ва тIинтIдарес. КIиибил бутIализиб практикалашалти устадеш чеахъдикIахъес ибси масъала тIашбалтули саби. Чидни-биалра темаби къияндулхъули диалли, тикрардирнилис чедаахъибти сягIятуни учительли къияндулхъути темабас яра белкIла хIянчурбас пайдаладарес вирар.

Тяп илкьяйда учительла ихтиярлизир далтути сари IX ибил класслизирра тикрардирнилис чедаахъибти сягIятуни.

Учительлизиб ихтияр лебси саби, бучIантани ца тема гьамадли иргъули биалли, илис чедаахъибти сягIятуни камдарили, цархIилти имцIали къияндулхъути темабас харждарес.

**Дарган мезла программа 5-9 ибти классунас ФГОС-ла тIалабуни хьулчили дуцили цалабяхъибси саби.**

Программали чедетаахъили гьаргдирули сари стандартла тIалабуни, белчIудила материалла бухIнабуц, дарган мез руркънила мурадуни, дурхIнас бяркъ бедлугнила ва белчIуди гьалабяхI аркнила кьяйдурти. Нешла мез дучIахънила бухIнабуцли ва кьяйдуртани имкан луга дурхIнази программала тIалабуни хIясибли лайикьти багьудлуми ва бурсидешуни касахъес. Нешла мез руркъути сари, дидактикала бекIтигъунти тIалабуни дузахъули, хаслира гьамадсиличивад вехIихьили ва багьурсиличи хъарихъули.

Илди лерилра тIалабуни ва масъулти хьулчилизи касили, цахIнабяхъибси саби чедирти классунас хасбарибси дарган мез дучIнила иш программа. Шимала школаби Дагъиста багьудила ва гIилмула министерстволи кьабулбарибси белчIудила цаибил план хIясибли дузути сари. Ил планнизир 5-9 ибти классуназир чедаахъибти сягIятунала кьадар 340с. (жумягIлизир 2с.).

Дарган мез – чуни бузахъуси хIянчи хIясибли, дунъяличиб бетарусиличила багьуди лугути, вегIла пикруми цархIилтази дурахъес кумекли детарути, вегIла культурала, литературала гьарзадеш ва мурхьдеш чебиахъути, гIямру дарсдирниличил чесагадикIути, гIягIниахълуми сари. Илдала кумекличирли адамтала пагьмурти ва багьудлуми ахъдикIути сари, илди мурхьли пикрибулхъахъути шуртIри алкIути сари, вегIла вегIли пагьмурти мурхьдикIахъести, вегIла ибси хIянчи цархIилтала урга тIинтIбарести имканти алкIахъули сари ва дурхIнази гIурла санигIят касахъес кумекли детарули сари.

Дарган мезла программала бухIнабуц хъарихъуси саби литературный мез акIнила тарих, мез давлачердикIнилизир лугъатунала кьадри, миллатла культура ахъбуцести имканти, дарган мезли гъайбикIути дурхIнала, жагьтала, гьести гIямрула адамтани дузахъути дугьбала хасдешуни, илди мезлизир сагати дугьби алкIнила мез саркъахъес пайдаладирути гIягIниахълуми хIисаблизи касили. Илди хасдешуни гIяхIил дяркъес багьандан жура-журала словарьти, чеимцIа литература пайдалабирес гIягIниси саби. Илкьяйда касибти багьудлуми гIурласи санигIятлизир пайдаладиресли руркъути сари, миллат уржахъесли дузахъути сари.

Дарган мезла курс дурхIнази мез гIяхIил дагьахъесли, гьарил гIямруласи аги-кьяйдализир далдикибти дугьби, гIядатли детаурти дугьбала цалабикуни дузахъесли цалабяхъибси саби. Школабазир дарган мез дучIахъес къиянбулхъни сабабли, гъайла культура ахъбуцести хIянчурби ил курслизир гьаладихьили сари. ДурхIя бяркъличи викахъести хIянчурбачира пикри бяхIчиаили саби. Ил шайчир кумекли детарули сари даргала мурхьти пикруми-насихIятуни, сарира школабазир, колледжуназир ва вузаназир мурхьли руркъути. Илдигъунти пикруми-насихIятунани мез гIяхIил дагьахъесра, гIягIниси аги-кьяйдализир илди пайдаладиресра кумекбирули сари. Гъайла къантIа, дарган мез далнили миллат уржахъес, илала адаблашалти, адамдешлашалти къилликъуни дурхIни-ургар тIинтIдирахъес кумекли детарули сари.

**Коммуникативная компетенция**

Дарган мезла программала цаибил бутIализир гIядатла диубтили кавлули сари жура-журала дурсрачир ахъдурцути мягIничерти суалти ва илдала мурадуни сархес, дурхIнази илди аргъахъес пайдаладирути гIягIниахълуми, белкIла яра ирнила хIянчурби, илдала жураби, илди хIяжатси мерличир пайдаладирни.

**Языковая и лингвистическая (языковедческая) компетенции**

Программала кIиибил бутIализир дурхIнани дагьес гIягIнили сари, се сарил «Фонетика ва орфоэпия», «Графика», «Морфемика ва дугьби детарни», «Лексикология ва фразеология», «Морфология», «Синтаксис», «Гъайла культура», «Вархьли лукIни», «Орфография ва пунктуация» бикIути бутIни, белкIла ва ирнила ахтардлуми дурадуркIнила тяхIурти; жура-журала словарьтачил секьяйда узес, пайдаладирес чебиркурал.

**Культуроведческая компетенция**

ХIябъибил бутIализир дурхIнани багьес гIягIнили саби мезла ва культурала кьадри, илдачил дархдасунти гIямрула шалуби.

Дарган мез школабазир дучIнили, бучIантала гьарилра шайчибадси багьуди гьалабяхI аркули саби, мезла хасдешуни белгидирахъес, хIяжатси мерличиб чула пикри каргьахъурли бурахъес, литературный мезличил хатIа агарли гъайбикIахъес ва лукIахъес имканбикIахъули саби.

Лерилра учебный процессла блокуни сари-ургар дархдасунти сари, масала: морфология бучIухIели, бучIантани морфологиялашалси багьуди каснила дурабад, лерилра ирнила, **коммуникативный**  хIянчурбала журабачилара балули саби, илкьяйда мезличилара багьуди мурхьбирули саби ва мез – гIяжаибти секIал диъни, чула кумекличирли адамти саби-ургаб гъайбикIни, чуни дарсур пикруми дурни, мурадлуми иргъахъни чебиахъули саби.

Дарган мезла курсли дурхIнала мезлашалси культура, гъайла устадеш, мезла кьяйдурти гьаладяхI ардукес, халаси пикри бяхIчииули саби: фонетика, лексика, грамматика, пунктуация ва синтаксис бикIути разделти дучIниличи. Программализир илдала теориялизирти баянти, ишхIелла лингвистикаличи далдикахъили лугули сари.

**Лерилра чедир гьандушибти мезла, лингвистикала, коммуникативный хIянчурбала жураби, культурала кьадри, гIямрула шалуби гьаргдирниличил**  **дарх программали гьаладирхьули сари ишдигъунти мягIничерти мурадуни:**

• бучIантази аргъахъни саби дарган-патриотуни биъни; дарган адамли нешла мез дагьес чебиркни; мезла кумекличил биъни адамтала саби-ургарти бархбасуни кадилзахъни, бяркъ ва багьудлуми кайсни ва культураличи бегIбирни, чеалкIути наслубани биалли бегIтала гIядатуни гIерисни.

• гьар дарган адамлис сай вегIси литературный мезла кьадри аргъес гIягIниси биъни, вегIла мезла хьулчилидиубти тIамралашалти, дугьбала хазналашалти, грамматикалашалти хасдешуни, илди ирнила ва лукIнила кьяйдурти дяркъесра, гIямрулизир илди мез дархьли дузахъес виэра чебси биъни аргъахъни.

• литературный мез лебилра даргала халкьани уржахъуси, илди цаличил ца гъайбикIахъес, вегIласи культура, гIяхIтигъунти гIядатуни, илдала адамдешлашалти ва адаблашалти къилликъуни, илкьяйда цала-цали уркIи иргънилизир бегIлара мягIничертили детаурти мез диъни аргъахъни.

• дарган мез даргала халкьла мез диъни, чулара Дагъиста ва Кавказла гIяхIцад цархIилти мезаначил тухумдеш лерти; мез даргала халкь акIубла лерти диъни ва илди историялизи дархдаси бархIиличир-бархIи чеахъдикIни.

• «Нешла мез» вегIла миллатла бегIлара кьадричебси лишаннизи халбирни; гьарил адамла миллат белгибарнила бекIлибиубси лишанра миллатла мез ункъли дални биъни.

• сунела миллатла мез ункъли дални гьарил адамла рухIласи культурала чараагарси чебла биъни багьахъни.

• баркьудлумала анализ бирес, сай вегIси кьимат кабалтес; хIяжатси мерличиб ихтилат дурабуркIес яра ихтилат гIеббурцес; стильти хIясибли жура-журала текстанала чебкад бузес, хIяжатси информация гIямрулизир къаршидиркути гьар журала анцIбукьуназиб пайдаладалабирес, ил ункъбирес, сунечи хIяжатдеш хIебиалли, ил убкайсес бални.

**БелчIудила цаибил план хIясибли, 5-9-ти классуназир чедаахъибти сягIятунала кьадар 340, илдазирад V ибил класслизир – 68с., VI ибил класслизир – 68с., VII ибил класслизир 68с., VIII ибил класслизир – 68с., IX ибил класслизир – 68с. (жумягIлизир 2с.).**

Дарган мезла теориялашалси багьуди хIяжатси мерличиб практически пайдалабирес бални, масала: анализ бирухIели, ца секIал цархIилличил цугбурцухIели яра жура-журала разборти дирухIели.

**Мезличила багьуди гьалабяхI** аркули саби или дикIес дирехIе ишдигъунти масъулти ирзули диалли: мез багьудила хьулчи диъни, гIямрулизиб даргала литературный мезла кьадри, илди селичил дархдаси гьаладяхI дашулил белгибарес балули биалли.

**Коммуникативная компетенция** бетурхули саби или дикIес дирехIе ишдигъунти масъулти ирзули диалли:белкIла яра ирнила хIянчурби, хатIа агарли дузахъули диалли; орфографиялашалси, пунктуациялашалси кагибси багьуди биалли ва ил хIяжатси мерличиб пайдаладалабирес балули биалли; даргала литературный мез ирнила тIалабуни хьулчили дуцили, илди дузахъули диалли; дугьбала хазна хIяжатси мерличиб яра грамматикализиб пайдалабирес балули биалли; чула пикри белкIлизиб яра ирнилизиб хатIа хIебарили гьаб-гIергъидешличил къантIли яра тIинтIли бурес балули биалли.

**Лингвистическая компетенция** реализоваться бирули саби фонетика, графика, орфоэпия, морфемика ва дугьби детарни, лексика, фразеология, морфология, синтаксис, гъайла культура, вархьли лукIни: орфография ва пунктуация бикIути бутIни дучIукад; мез дучIнила мурад селизиб сабил иргъули биалли; *лингвистическала*  методикаличила, ил гьалабяхI башниличила, илала чебкад бузути гIялимтачила балули балли.

Гьар бучIуси разделли, гьар дарсла темали бучIанти бурсибиру мурхьли пикрибикIахъес, мухIлила ва белкIла гъай гьаладяхI дашахъес, дугьбала хазна имцIабикIахъес, сагати дугьби далахъес, гъай сагати дугьбани ва дугьбала цалабяхъунани давлачердирахъес, дугьби хIяжатси мерличир пайдаладирахъес, предложениеби дархьли каргьахъес, белчIунсила чебкад хабар бурахъес ва чебаиб-бакьибсила чебкад хабар, предложениеби цаладирхъяхъес, предложениебазир мез жагадирути дугьби, фразеологический оборотуни пайдаладирахъули бузахъес, ирнила ва бекIла жура-журала хIянчурби дурадуркIахъес, гъайла культура алкIахъес ва гьалабяхI башахъес.

Дарган мезла дурсрачиб белкI-белчIличи бурсибарнила, гъай гьаладяхI аркниличил бархирнила хIянчурбала жураби **(лехIизни, гъайикIни, бучIни, лукIни)** дагьахънира тIалаббирули саби.

Лерилра чедир гьандушибти **(языковая, коммуникативная, лингвистическая)**  дарган мезла багьудлумала хIябалра бяхIчибизли программализиб сунела бухIнабуц гьаргбирули саби ва цаличил ца уржили дархдаси, цали ца чедирцIахъули сари.

ЦархIилти дурсрачир кьяйдали, дарган мезла дурсрачирра учительла пикрила дайлар диэс гIягIнити сари белчIудила ва бяркъла масъулти. Илди дарх, цализи ца уржахъили дурадуркIути сари – багьуди кайсахънила ва бяркъ бедлугнила хIянчурбазир. Лерилра хIянчурби дурхIназиб дарган мез ункъли дагьес ибси гъира ва кьас акIесли тIашдалтес чебиркур. Дарган мезла гьарил раздел бучIахъухIели, дурхIнази иргъахъес гIягIниси саби мез адамти саби-ургаб бархбаснилизир халаси кьадрила секIал диъни. Илкьяйдали иргъахъес чебси саби дарган мезра давлачерти, жагали зайдикIути, чучибли сегъуна-дигара пикри ва уркIила хIятта бегIлара назикси хIял гьаргбарес ва аргъахъес вирути мез диъни; илдазирра синонимтира, антонимтира, омонимтира тIинтIли дузахъес имканти лерли диъни, илдазирра сагати дугьби алкIнила гIяхIцад гьундури, имканти ва тяхIурти лерли диъни. Ил журала ихтилатуни дурхIначил гьаман дурадуркIес чебси саби, иличила гьанбуршес биалли гьарил дарсличибра, гьарил сагаси тема бехIбирхьухIелира вирар. Илбагьандан саби программализиб «Мезла хIекьлизирти тIинтIти баянти» ибси тема хасбарили чебаахъибсира.

Школала реформала тIалабуни хIясибли, лебилра хIянчи дурхIнала чIумати ва кагибти багьудлуми диэсли, илди гIямрулизир пайдаладирес имкан биэсли тIашбатес хIяжатси саби.

ЧIумати ва кадизурти багьудлумала ца белгиси кьадар биъни – ил дарган мезла дурсрачиб бузахъуси хIянчила бекI мурад саби.

Дарган мез дучIахънилизир белкIла хIянчурби (практиче­ский) имцIадарнили ва ил шайчир дузахъути тяхIурти цIакьдарнили учительлизибад тIалаббируси саби хасси пикри бяхIчииахъес теорияла цацадехI масъултачи, чула хьулчиличирра орфо­графияла, пунктуацияла ва гъайла бурсидешуни ва бажардидешуни алкIути. Илди масъулти сари дугьби цаладиркути бутIни дални, гъайла бутIни цализирад ца декIардирни, предложениела грамматический хьулчи белгибирни, предложениелизиб дугьбала ургабси бархбас кабизахъес бални ва предложение селизибад цалабикилил бални.

Теорияла масъулти мезла анцIбукьуни кьукьначи дуртIули ва цугдурцули, фонетикала, морфологияла, синтаксисла, орфографияла ва цархIилти разборти дурадуркIули практикала хьулчиличир руркъути сари. Илди разбортира пайдаладирути сари дугьби, предложениеби, дугьбала бутIни, дугьбала цалабикуни лукIни, багьлабирнила шараби кадалтни баяндирули, анализ бузахъули.

Дарган мезла учительла бузерила мягIничебсигъуна бутIа саби дурхIни бархьли, хатIаби агарли лукIахъес бурсибарни. ДурхIначил орфографияла ва пуиктуацияла правилоби руркъули, чули буруси мисал кили марбиресли, дагьурти правилоби лукIнилизир пайдаладиресли далахъес ва илдала мягIна иргъахъес чебиркур. ЧIумати ва кагибти бурсидешуни алкIути сари мурталра тикраркадирути, дузахъути, чучила хъумхIертурли сагасадирути хIян-чурбала кумекличил.

Халаси кьадри леб дугьбачил бузахъуси хIянчила, ил дахъал журабарра саби: дугьби цаличил ца цугдурцни, илди мягIна хIясибли кьукьначи, журабачи дуртIни, лукIни ва цаладирхъни; дугьби, дугьбала цалабяхъуни далдикахъили ца предложениелизи цахIнадирхъни; дугьби ва дугьбала жутани творческий хIянчурбази кадурхахъни, илди дугьбачи тухумти дугьби пикридирни; дев алкIни ахтардибирни, словарьтачи дугьаилзни, словарный диктантуни дурадуркIни; гибти дугьбачил чумал предложениелизибад цалабикибси сочинение лукIни. Илди ва цархIилти хIянчурбани гIягIниси кьадарла дугьби дагьахъес кумекбиру, дахъал дугьби далуцад биалли адамли мезра ункъли дала, илала белкIра хатIаби агарси бирар.

Орфографияла ва пунктуацияла шайчирти бурсидешуни кайгахъниличи халаси пикри бяхIчииуси саби дарган мезла лерилра разделти руркъухIели. Иличибли биалли хатIаби агарли лукIниличи дурхIни бурсибирнила хIянчи къяббердни агарси бетаруси саби. ДурхIназир бурсидешуни ва бажардидешуни алкIахъес ва кайгахъес багьандан предмет белчIес чебаахъибси заманала халасигъуна бутIа харжбирусира саби.

5-9 классуназиб дурхIни дарган мезли бучIахъули, учительли даимбируси ва гIеббурцуси саби илди жагали ва умули лукIнила шайчибси хIянчира, сабира бехIбихьудла классуназиб бекIлидиубти хIянчурбала ца сабси. ДурхIнани тетрадуни дузахъниличи, илдази дирути белкIаначи гIягIнити тIалабуни дузахъес чебси саби; дурхIнала пикри бяхIчииэс чебиркур, къяяни-урга ахIи, къяянази лукIниличи, хIурпри цагъуна ахъдешла диэс гIягIниси биъниличи, халаси ва биштIаси журала хIурпри гIягIниси тяхIярли лукIниличи, хIурпри балуй шайчидяхI цакьадар «кадилхьниличи», цаличил ца дарххIедикахъес багьандан, дугьбала ургаб мер балтниличи.

ДурхIнас цагъунти тIалабунира гьаладирхьес гIягIнити сари: бучIантала тетрадуназир число, хIянчила у, хIянчила тема, жура, хIянчила номер, эпиграфуни ца тяхIярли диэс гIягIнити сари; хIянчила цаибси къяй цакьадар балуй шайчи витIакIили бехIбирхьес хIяжатси саби; грамматический разбор бирухIели, дугьбала чеди кадалтути хасти ишараби жагали, ца белгиси кабизличил делкIи диэс гIягIнити сари.

Ил шайчиб мягIничебси хIянчи саби учительли дурхIна класслизир ва хъулир дирути хIянчурбачи хIеруди бузахъни. Тетрадуни ахтардидирес чебси саби, чула тетрадуначи гьар бархIи хIеруди бузахъули биъниличила бучIантани хъумхIертесли. ИмцIаливан хIеруди бузахъес гIягIниси саби чус гьар бархIиласи кумек хIяжатти, хIярхIяли бажардибиркути дурхIнала тетрадуназирти белкIаначи. Халаси кьадри лебси саби чула хатIабачил, лукIнилизирти чедетхIеибдешуначил саби дурхIна бузахъуси хIянчилис гьуни чебиахънила.

БучIантала багьудлуми мурхьдарес, илди гьаладяхI ардукес, дурхIни чула саби пикрибикIахъес, илдани касибти багьудлуми гIямрулизир пайдаладирахъес, ахтардила хIянчила анализ дурабуркIни ва ил баянбирни мягIни чебси бетуцли бетарули саби гIурла хIянчурби дурадуркIнилис ва дурхIни багьудлумачил бегIбирнила тяхIурти белгидирнилис, бучIантала бузерилизир бурсидешуни ва сархибдешуни алкIахънилис.

**ИшбархIила тIалабуни хIясибли чедирти классуназир коммуникативный гьундури гьаргдирути ишдигъунти цацадехI разделтачи ва темабачи пикри бяхIчиаэс чебиркур:** (Содержание, обеспечивающее формирование коммуникативной компетенции). Коммуникативный гьундури гьаргдируси бухIнабуц).

**I.Гъай ва гъайикIни.**

1.Гъай ва гъайикIни. Гъай дузахъни. Ирнила ва белкIла гъай. Диалоглизир ва монологлизир гъай дузахъни. Монолог ва илала жураби. Диалог ва илала жураби.

2.Ирнила ва белкIла мезла хасдешуни белгидирни.

Ирнила ва белкIла гъайла анализ бирес бални.

Диалогла ва монологла гъайла хасдешуни белгидирни. Диалогунала ва монологунала жураби дални. Коммуникативный мурадуни хIясибли яра цархIилти анцIбукьуназив жура-журали гъайикIусила мурад иргъни.

Гъай хIяжатси мерличир дузахъес бални. Гъайла стильти (ирнила, белкIла научный, публицистический, официально-деловой, художественной), илдала хасдешуни белгидирес ва хIяжатси мерличир дузахъес бални.

Стильти хIясибли хIянчурбала жураби:

гIилмула (научный) – отзыв, реферат, выступление, доклад, статья, рецензия, публицистический  (выступление, статья, интервью, очерк);

официально-деловой  (расписка, доверенность, заявление, резюме);

гъайикIнила (разговорный), хабар (рассказ), ихтилат (беседа), жал (спор);

художественный стиль (литература, поэзия).

**II. Гъай дузахъни.**

1.Ирнила хIянчурбала жураби: бучIни, лехIизни, гъайикIни, лукIни.

УчIнила культура, лехIизни (аудирование)гъайикIни ва лукIни.

2. Ирнилизир мез жура-журали дузахъес бални.

ЛехIизурли, цархIилли бурибсила яра белкIунсила мягIна иргъни.

ГIягIниси мерличиб (бекIлибиубси тема яра мурад хIясибли) гIямрулизир къаршидиркути анIбукьуни, яшав, белчIуди ва цархIилти шуртIри дархдасахъи диалогуни, монологуни цаладирхъес бални.

БучIнила жураби (тянишбирнила, хIербирнила, руркънила) дални; жузачил, справочникуначил узес, интернетлизибад хIяжатси материал бургес, ил пайдалабирес бални.

Аргъибси яра белчIунси текстлизибад (къантIли, тIинтIли яра чеббикIили) изложение лукIес балес.

Жура-журала сочинениеби лукIес; мезла стильти пайдаладирули текстуни, тезисуни, отзывти, рецензияби, аннотацияби, кагъурти, распискаби, доверенностуни, заявлениеби, объяснительныйти лукIес балес.

Ирниличил яра белкIличил хIяжатси мерличир диалогуни ва монологуни пайдаладирес балес.

Ца сегъуна-биалра тема хIясибли хIяжатси материал чеббуркIес; жура-журала источникуназирад чеббикIибси материалла чебкад хIялумцI дураберкIес, илала бухIнабуц чеункъбарес, чебицIахъес ва анализ барес.

**III. Текст.**

1. Текст или селис бикIарал, илала лишанти (текст бутIначи буртIни, бекIлибиубси мурад, бархбас, белшни) белгибирни.

Текстла тема, бекIлибиубси мягIна белгибирес бални.

Текстлизир диштIати (микротемы) темаби дургни.

Текстлизирти предложениебала бархбас кабилзахъни.

Абзацли текстлизиб бузахъуси хIянчи белгибарни.

Текстла жураби: хабар бурни, сипатбарни, пикри бурни белгидарни.

Текстла гьаб-гIергъидеш белгибирес бални.

Текстла яра тезисла план бирес. Текстла бухIнабуц хIясибли хIянчурбала жураби: план, конспект, аннотация дални.

Текст чеункъбирес, чебицIахъес, мягIна хIясибли балбикахъили цалабирхъес бални.

2.БекIлибиубси тема, мурад, гьаб-гIергъидеш, бархбас, лишанти, пайдалабарибси стиль хIясибли текстла анализ бирес бални.

Чули иргъахъути мягIнуби хIясибли текстани бутIначи дуртIес, планти дирес бални.

Текстлизирти предложениебазир мез жагадирути дугьби (эпитет, мешубуц, метафора, аллегория, фразеологияла оборотуни ва ц.) белгидарили баяндирес бални.

Текстлизир пайдаладарибти мезла хасдешунала анализ барни.

Мурад, тема, бекIлибиубси пикри хIясибли хIяжатси мерличив гъайикIни, жура-журала стильти дузахъес бални.

Жура-журала стильти ва жанраби пайдаладирули текстани цаладирхъес бални.

Текст цалабирхънила нормаби (каргьни, гьаб-гIергъидеш, бархбас, тема, хIясибли) хьулчили дуцили текст цалабирхъес бални.

Ирнила, белкIла гъайлис, ирнилзир ва белкIлизир урдатурти (стилистикалашалти, орфографиялашалти, пунктуациялашалти) хатIабас сай-вегIси кьимат кабалтес бални.

Уми лерти ва агарти жура-журала текстани дирниличила, илдас уми дедес чебиркниличила бални.

План хIясибли текстла бухIнабуц къантIли ва тIинтIли чеббурес бални.

Текстлизир геройла образ ва ил-алавти мер-муса (пейзаж) секьяйда сипатдирулил, белгибарили баянбирес бални.

Текстлизир кадиркути анцIбукьунас ва бутIакьянчибала баркь-бацлис кьимат кабалтес бални.

­Текстла бухIнабуц хабар тяхIярли (чеббикIили, къантIли яра тIинтIли) бурес бални.

Текст цахIнабирхъес, суратуни хIясибли яра алавчарси тIабигIят сипатбирули, изложение-сочинение лукIес бални.

**IV. Мез дузахънила жураби.**

1. Мез дузахънила жураби*: мухIлила ва белкIла мез;*

*мезлизир дузахъути стильти: гIилмула,*  публицистикала, къуллукъла кагъуртала (официально-деловой); художественный литературала мез.

**2.ГIилмула бекIлидиубти жанраби:** (отзыв белкIни, гъайухъни, доклад), публицистикала (гъайухъни, доклад), публицистикала (гъайухъни, интервью бедни), къуллукъла кагъуртала (расписка, доверенность, заявление лукIни), мухIлила гъай (хабар бурни, ихтилатбарни).

3. Текстлизир пайдаладарибти мезла жура кабизахъни.

Жура-журала стильтала, жанрабала, гъай дузахънила жура кабизахъни. Жура-журала стильти, жанраби, гъай дузахънила жураби пайдаладарили белкIани цаладирхъни: тезис, отзыв, белкI (письмо), расписка, доверенность, заявление; хабар бурни, сипатбарни, селичила-биалра бурни (рассуждение). Классла яра сайгъунти дурхIнала гьалав гъайухъес, лехIихъутази селичила-биалра баянбарес яра халаси ахIенси докладличил гъайулхъес.

**Мезла ва лингвистикала мезлашалти гьундури гьаргдирни**

*V.* **Мезличила баянти.**

1. ИшбархIилис Дагъиста Республикализир ишди миллатунала мез (даргала, кIарахъала, булугунала, лезгибала, къумукъла, табасаранна, цIахурла, рутульцыбала, агульцыбала) дузахъни, школабазир илди мез дучIахъни, илди мезличил республикала газетаби дурадулхъни, театрлизир спектакльти кадирхьни, телевидениелизир илди мезаначил радиопередачаби дирни. ЦархIилти миллатла мезани-ургаб дарган мезла кьадри. Дарган мез гьаладяхI дашнилизир урус мезла кьадри. Дарган мез давлачердикIнила бекIлидиубти гьундури: литературный мез, лугъатуни, диалектуни, сантигIятла, аслу-минала ва цархIилти гIерасибти дугьби.

Дарган мез гIямру гьаладяхI дашниличил чеахъдикIни, давлачердикIни ва историяличил уржили дархдасни.

Нешанала (даргала, кIарахъала, булугунала, лезгибала, къумукъла, табасаранна, цIахурла, рутульцыбала, агульцыбала) мезани – мезани дагъиста художественный литературала диъни бални. Дарган мезлизир мез жагадирути дугьби дузахъни. Лингвистика мез руркъуси гIилмула хасси раздел биъни бални. Лингвистикала бекIлидиубти разделти.

2.ГIямрулизир коммуникативный гьундури дузахънила кьадри аргъни, халкьла гIямрулизиб вегIла мезла кьадри бални. Литературный мезла лугъатунала ва диалектунала, санигIятла, бузерила гIягIниахълуми иргъахъути, техника чедиахъути дугьби-ургабси декIардеш чебиихъес ва мез дузахънила жураби белгидирес бални. Мезла пасихIдеш, жагадеш, давлачердикIни аргъни. Художественный текстуназир мез жагадирути дугьби дузахъниличи пикри бяхIчииэс билни.

ИшбархIилис литературный мезла тIалабуни хьулчили дуцили хатIа хIебирахъес, бархьли гъайбикIахъес, лукIахъес, бучIахъес ва хIяжатси мерличир пайдаладирахъес орфографияла, лексикала, фразеологиялашалти ва цархIилти словарьти, илкьяйда грамматика, сунезира лерилра разделти кадерхахъурси, дуракаили лебниличила багьахъни.

Лингвистический ва цархIилти словарьти дузахъес, илдазибад хIяжатси материал пайдалабирахъес бурсибарни.

Даргала литературный мез гьаладяхI дашнила, давлачердикIнила тяхIуртачила баянбарни.

Сагати дугьби, фразеологический оборотуни бархIиличир-бархIи гIямрула шуртIрази дархдаси мезлизи кадурхниличила, дузухъниличила бурни.

***VI.* Фонетика ва орфоэпия.**

1.Фонетика грамматикала ца бутIа (раздел) биъни.

ТIама мезла фонетикалашалси (тIамралашалси) системала гьатIи бутIначи бехъес хIейруси бегIлара биштIаси бутIа биъни аргъни.

ТIамри ва хIурпри, алфавит.

Абхьибти ва кьяпIти тIамри.

Урус мезлизирад гIерасибти дугьбазир ь, о, ы, ё, ф, щ хIурпри ва тIамри дузахъниличил тянишдеш; ъ (буцрила ва де**кIарбирнила** ишара) бузахъни.

Халати ва диштIати хIурпри.

БиркIан.

ТIама ва хIярп цугбуцни.

Орфоэпияли цадехI белгити фонетический анцIбукьуназир яра цадехI белгити грамматический формабазир тIамри сен-сен ирес чебиркурал чебиахъниличила, илкьяйда диалектуназирад декIарли, лебил даргантас цати литературный мез ирнила цадехI нормаби кадизахъниличила бални.

Литературный мезлизир орфоэпияла тIалабуни дузахъни.

Фонетикала графикаличил ва орфографиеличил бархбас.

КъалабахIебикIахъули, гьигь балбикахъили, ца ургабла ахъси тIамаличил, тIама гIягIниси мерличиб ахъ-гIяшбирахъули, багьлабирахъули, литературный мез ирнила тIалабуни хIясибли дугьби, предложениеби ирни, дучIни.

Орфоэпический словарьти дузахъес бални.

2. Орфоэпияла ва орфографияла тIалабуни хьулчили дуцили кIирка хIурпри дархьли ирни. Дугьбала фонетический разбор бирни.

Орфоэпияла, орфографияла тIалабуни хьулчили дуцили ирнилис, бучIнилис, сунела яра цархIилла гъайлис, сай-вегIси кьимат кабалтес бални.

Фонетикала, орфоэпиялашайзибад касибси багьуди ирнилизиб практически пайдалабирес бални.

**VII. Графика**

1. Графика грамматикала ца бутIа биъни бални.

ТIама ва хIярп цугбуцни.

БелкIлизир геминированный ва лабиализованный тIамри белгидарахъили, чедаахъни.

**Й** тIама (фонема) **й** хIярпличил чебахъни.

2.Девлизир чум тIама ва хIярп лерал цугдурцни. Сегъуна-биалра информация словарьтазиб баргес багьандан, алфавит пайдалабирес бални.

**VIII.** Девла цахIнабик **(морфемика) ва орфография.**

1.Морфема – девла бутIни (хIячи, суффикс, приставка, инфикс, ахир, постфикс) руркъуси мезла гIилмула хасси раздел биъни багьни.

Морфемала мягIна девлизибцун белгибарес вирни аргъни.

Морфемаби дучIес вирни девла цалабиклизирцун.

Суффикс – дугьби алкIахъуси девла мягIничебси бутIа биъни аргъни.

Ахир девла форма алкIахъуси аслулис гIергъи башуси барсбикIуси бутIа биъни бални.

Постфикс – дугьби алк1ахъуси морфема (аффикс) биъни бални, сабира х1ячилис г1ергъи х1ебак1или, девла формабачи имц1абиубли, ахирлис (ахиртас) г1ергъи башуси.

ХIячи. Приставка. Инфикс. Постфикс. Ца хIячила дегIти дугьби.

Дугьбазир (морфемабала бутIназир) абхьибти ва кьяпIти тIамри яргадикIни, кадиркни.

Девла цалабик – мезлизир сагати дугьби алкIни ибси мягIнализиб, илкьяйда дугьби цаладикнила тяхIурти руркъуси мезла гIилмула хасси раздел биъни бални.

Девла морфемабалашалси цалабик.

Дугьбала цалабяхълизир дугьби алкIахъути, бекIлидиубти бутIни (морфемаби): суффикс, приставка.

Дугьби алкIнила жураби: глаголтала аслула духIна р, л бутIни (инфикс) имцIадиубли, тIамри яргадиубли яра кадикили.

Морфемный ва дев цалабикнилашалти (словообразовательный) словарьти.

2. Морфема девла бутIа биъни бални.

Дугьбала цалабиклизиб морфемали бузахъуси хIянчи белгибирес бални.

Дугьбала цалабиклизи кадурхути бутIнала *(хIячи, суффикс, приставка, инфикс, ахир) правилоби дални.*

Девла цахIнабикла ва морфемабалашайзибад касибси багьуди практически пайдалабирес бални.

БелчIудилизир къаршидиркути масъулти ирзес гьамаддеш биахъес багьандан, морфемный ва словообразовательный (девла цахIнабик) словарьти пайдаладирес бални.

**IX.** Лексика ва **фразеология.**

1.Лексика – чиди-биалра мезлизир лерти лерилра дугьбала хазна руркъусигIилмула раздел биъни бални.

Дев – сунени сегъуна-биалра мягIна бухIнабуцибси ва грамматикалашал балкьаурси мезла бегIлара биштIаси бутIа биъни бални.

Дев ва илала мягIна.

Ца ва дахъал мягIнуби иргъахъути дугьби.

Девла гьарси ва чехибси мягIна.

Дарган мезла толковый (мягIна белгибируси) словарь.

Синонимы. Антонимы. Омонимы. Омографы.

Дарган мезла синонимтала, антонимтала словарьти.

Девла грамматикалашалти лишанти.

Дарган мез. Дагъиста мезаначил илдала тухумдеш.

Аслу-минала ва дурала мезаназирадти дугьби.

ИмцIали яра камли дузахъути дугьби.

Архаизмаби, историзмаби, неологизмаби.

Даргала литературный мезлир дузахъути дугьби.

Лебилра даргантани (общеупотребительные) дузахъути дугьби.

Диалектуназир дузахъути дугьби.

Терминты ва санигIятла дугьби.

Лексикализиб стилистика бузахъни.

Фразеология – дугьбала делхъхIеделхъути цалабикуни руркъуси гIилмула раздел биъни бални.

Фразеологизмаби.

Фразеологизмаби алкIни ва илдала жураби.

Буралаби, багьираби, айтуби афоризмаби ва чехибси мягIнализир дузахъути дугьби.

Фразеологический словарьти.

Лексический словарьти ва илдала дарган мезла хазнализиб кьадри.

2. Аслу-минала ва дурала мезаназирадти имцIали яра камли дузахъути дугьби.

Лексикализир ва фразеологиялизир мез жагадирути дугьби дузахъес бални.

ХIяжатси мерличир дугьби дузахъес бални.

Литературный мезла дугьби дузахънила, ирнила, лукIнила, дучIнила тIалабуни ва нормаби дални.

Сунели яра цархIилли хIяжатси мерличир дугьби дархьли пайдаладирес балнилис, сай - вегIси кьимат кабалтес бални.

Девла лексический разбор барес бални.

Жура-журала лексический словарьтазибад хIяжатси материал чеббуркIес ва ил жура-журала хIянчурбазиб пайдалабирес бални.

**X.** Морфология.

1.Морфология грамматикала разделтазибад ца биъни, суненира гъайла бутIни (дугьби), илдала морфологический лишанти, формаби (кьадар, жинс, падеж…) ва грамматический мягIнуби дучIуси.

Дарган мезлизир гIядатла гъайла бутIни: существительное, прилагательное, числительное, местоимение, глагол, наречие.

Къуллукла гъайла бутIни: послеолг, союз, кесекуни, междометиеби.

Гъайла бутIа саблин существительное.

Существительноели предложениелизиб синтаксислашал бузахъуси хIянчи.

Хасти ва тIинтIти существительноеби.

МицIирти ва мицIиртиахIенти существительноеби.

Существительноела жинс.

Существительноела кьадар.

Существительноела дахълихъ бетарни.

Существительноела (гIядатла ва мерла) падежуни.

Существительноела склонениеби.

Гъайла бутIа сабливан, прилагательноела мягIна, морфо­логический лишанти.

Предложениелизиб прилагательноела хIянчи.

Качествола, отношениела, цугбурцнила ва притяжательноела прилагательноеби.

Прилагательное существительноеличил жинслизиб, кьадарлизиб балбиркни.

Прилагательноеби детарни.

Прилагательноела суффиксуни.

Прилагательноеби существительноебачил жинслизир ва кьадарлизир далдикахъили, дугьбала цалабикуни ва предложениеби дархьли каргьес бални.

Таманси прилагательноелизибад таманахIенси ва ургIебли дирес бални.

СекIал сипатбирухIели, лишанти иргъахъути прилагательноеби азадли

дузахъес бални.

Суффиксунала кумекличил цархIилти дугьбазирад прилагательноеби дирес бални.

Существительное­ла мерлаб бакIибхIели, прилагательное падежунарбирес бални.

Прилагательноела морфологический разбор бирес бални.

Гъайла бутIа сабливан, числительноела мягIна ва илала морфо­логический лишанти.

Царка, учидяхъ ва цаладяхъ числительноеби.

Числительноела жураби: кьадар, гьаб-гIергъидешла ва дуртIу числительноеби.

Числительноеби падежунардирни.

Числительноеби детарни.

Числительноебала суффиксуни.

Числительноеби лукIни.

Числительноеби цархIилти дугьбачил дарх дакIибхIели, илди дузахънила тяхIурти дални.

Предложениелизиб числительноела хIянчи.

Числительноела разбор бирес бални.

Публицистический стиль бузахъули гъайулхъес, гъайлизиб гьаб-гIергъидеш хьулчили бурцес, мезла хасдешуни белгидирес бални.

Публицистический стиль хьулчили буцили, числительноебира пайдаладирули текст цахIнабирхъес яра илала бухIнабуц чеббурес бални.

Гъайла бутIа саблин местоимение.

БяхIла местоимениеби.

Ишарала местоимениеби.

Суалла местоимениеби.

Белгидешла местоимениеби.

Белгиагрила местоимениеби.

Икарла (отрицаниела) местоимениеби.

Притяжательноела местоимениеби.

ХIябалра бяхIла, ишарала, чи? чиди? ибти суалла местоимениеби цалихъ-дахълихълизир I ибил склонение хIясибли, се? чум? чумбехI? чумдехI? сегъуна ибти суалла, гьарил, баягъи, гьар-чиди ца ибти белгидешла местоимениеби III ибил склонение хIясибли, белгидешла местоимение пулан II ибил склонение хIясибли, падежунардирни.

Гъайла бутIа саблин глагол.

Глаголлизир жинсла гIяламатуни.

Глагол-существительное (масдар).

Инфинитив.

Кумекла глаголти.

Чердурхути ва черхIедурхути глаголти.

Глаголла таманти ва таманах1енти жураби.

Глаголла таманах1енти жураби детарни.

Чеббирути глаголти.

Глаголла замунти: убла, гьаннала, гIурла. Глаголла инкарла форма.

Глаголла наклонениеби.

Дигнила наклонение.

Хабар наклонение.

Амру наклонение.

ШартI наклонение.

Уббурк1уси (уступительное) наклонение.

Х1ясилла (следствиела) наклонение.

Суалла наклонение.

Асубирнила (предположительное) наклонение.

Причастие.

Деепричастие.

Гъайла бутIни-ургаб причастиела, деепричастиела мер.

Гъайла бутIа саблин наречие.

Наречиела жураби.

Баркьудила куц яра лишан чебиахъути наречиеби.

СекIа яра баркьудила мер чебиахъути наречиеби.

Баркьудила замана чебиахъути наречиеби.

Баркьудила кьадар чебиахъути наречиеби.

Сабаб, мурад, суал иргъахъути наречиеби.

Къуллукъла гъайла бутIни:послелогуни, союзуни, кесекуни, междометие, илдани иргъахъути мягIнуби, морфологи­ческий лишанти, предложениелизиб бузахъуси хIянчи.

Гъайла бут1а саблин междометие.

Чули иргъахъути уркIила хIялани хIясибли междометиеби.

Междометиеби лукIни.

Междометиебачил багьлабирнила ишараби.

Междометиела хIянчи.

Ирнилизир ва белкIлизир междометиеби дархьли дузахъес бални.

Чули иргъахъути уркIила хIялани хIясибли междометиеби.

Изиаъни, кьаркьайчи челукьни иргъахъути междометиеби.

Гьимидухъни, уркIухъни иргъахъути междометиеби.

Разидеш, кьабулдеш, иргъахъути междометиеби.

Тамашаиъни, васвасикIни иргъахъути междометиеби.

Дугьабиз-вяв иргъахъути междометиеби.

Бурусила мардеш ц1акьбирути междометиеби.

Миц1ираг, арцанти жидирути междометиеби.

Пашмандеш, кьабулагри иргъахъути междометиеби.

Баркалла, салам иргъахъути междометиеби.

Жаваб лугнила междометиеби.

Инкарла (отрицаниела) междометиеби.

Гъайла бутIназир омонимти дузахъни.

2.Гъайла бутIни хIясибли девла грамматикалашалси мягIна, морфологиялашалти лишанти, синтаксислашал бузахъуси хIянчи белгидирес бални.

Гъайла бутIнала морфологиялашалси разбор бирни.

Литературный мезла нормаби ва тIалабуни хIясибли гъайла бутIни дархьли дузахъес бални.

Морфологиялашал касибси багьуди белкIлизиб практически пайдалабирес бални.

***XI.*  Синтаксис.**

1.Синтаксис грамматикала бутIа биъни бални, суненира дугьбицаличил ца дархдикили, дугьбала цалабикунира преджложениебира секьяйда алкIутил руркъуси.

Синтаксислашалси бархбас. Цалабяхъни, чебедни.

Синтаксисли дугьбала цалабикла ва предложениела сари-дегIти конструкцияби руркъни.

Дугьбала цалабикунала мягIна ва илдала жураби: существительноели, глаголли, прилагательноели, наречиели иргъахъути.

Чебедниличилси бархбасла (дугьбала цалабиклизирти дугьби сари-ургар дархдаснила) жураби: балбикни, бузахъни, бархбикни.

Царка предложение.

Царка предложениелизир дугьби каргьни.

Сунезибад иргъуси мягIна ва интонация хIясибли предложениебала жураби (хабар, суал, вяв амру ва дигни).

Предложениела грамматический хьулчи.

Предложениела бекI членти: подлежащее, сказуемое, объект. Предложениелизиб илдала хIянчи.

Сказуемоела жураби (царка ва цалабяхъ).

КIиибил даражала членти: дополнение, определение, аги-кьяйда.

Предложениелизиб илдала хIянчи.

Царка предложениебала жураби.

Ца составла предложение.

КIел составла предложение.

ХIябал составла предложение.

ТIинтIси ва тинтIси ахIенси предложение.

Таманси ва таманахIенси предложение.

Диалоглизир таманахIенти предложениеби дузахъес бални.

БекI членти ва состав хIясибли царка предложениебала жураби:подлежащеела бегI предложение, подлежащееагар предложение, белгиагар подлежащеела бегI предложение, объектла бегI предложение, объектагар ва белгиагар объектла бегI предложение, уахъ предложение.

Чула каргьни ва гьаб-гIергъидеш хIясибли предложениеби.

Ца журала члентачилти, хасдарибти члентачилти, дугьабизличилти, урга дугьбачилти ва урга предложениебачилти предложениеби.

Учидяхъ предложениеби каргьни.

Союз агарли, союзуначил яра интонацияла кумекличил дигьунти учидяхъ предложениеби

Учидяхъ (цалабяхъниличилти, чебедниличилти) ва союзуниагарти предложениеби.

Чумал чедедиб предложениеличилси учибяхъ предложение ва илала жураби.

Гьарси ва ургIебси гъай ирнила тяхIурти.

2. Дугьбала цалабикла ва предложениела синтаксический разбор бирни.

Жура-журала предложениебала анализ бирни ва илди ирнилизир дархьли дузахъни.

ХIяжатси мерличир дузахъути, сунела ва цархIилла гъайлис (синтаксислашалти тIалабунира хьулчили дуцили), бархьси кьимат кабалтес бални.

Литературный мезлизир синтаксислашалти тIалабуни дархьли дузахъес бални.

Литературный мезла тIалабунира, синтаксислашалти багьудлумира хьулчили дуцили предложениеби каргьес, цаладирхъес, дузахъес бални.

Синтаксислашалтибагьудлуми белкIлизир практически пайдаладирес бални.

**XII.Вархьли лукIни: орфография ва пунктуация.**

1. Орфографияли леблилралис цати литературный мезла белкIлис цагъунти нормаби, кьяйдурти кадизахъниличила бални.

Орфография ибси терминна мягIна гьаргбарни ва аргъахъни.

Девла бутIназир (морфемазир) абхьибти ва кьяпIти тIамри дархьли лукIни.

**Ъ, Ь** ишараби декIар-декIарти мурадунас дузахъни ва лукIни.

**Ш** ва **Щ тIамри ирни ва дархьли лукIни**.

Диалектуназир дузахъути геминированный, лабиализованный тIамри хIурпрачил белкIлизир (мисалтачил) чедаахъни.

Геминированный, лабиализованный тIамри лерти дугьби литературный мезла дугьбачил цугдуцни, илдала хасдешуни белгидарили чедаахъни.

**ё** ва **й** хIярп лукIни.

Девлизир морфемаби дархьли лукIни.

Кьадар, дуртIу, гьаб-гIергъидешла числительноеби дархьли лукIни.

Дурала ва урусла мезлизирад гIерасибти дугьби дархьли лукIни.

Дарх, декIарли, дефисличил дугьби лукIни.

Кабяхъла ва белкIла хIурпри дузахъни.

БелкIлизиб халаси хIярп бузахъни.

Дугьби чердихни.

Орфографический словарьти.

Пунктуация – белкIла мезлизир багьлабирнила ишараби дузахънила кьяйдуртас бикIни бални.

Багьлабирнила ишараби ва илдани бузахъуси хIянчи.

Ца яра чумал багьлабирнила ишара.

Предложениела ахирлизир багьлабирнила ишараби.

Царка предложениелизир багьлабирнила ишараби.

Учибяхъ предложениелизир багьлабирнила ишараби.

Цалабяхъниличилти, чедедниличилти, союзуначилти, союзуни агарти учидяхъ предложениебазир, илкьяйда чебедниличилси учибяхъ предложениела бекIлидиубти жураби хьулчили дуцили, багьлабирнила ишараби кадалтес бални.

Гьарси гъайличилси, чили-биалра бурибси секIал сегъуналра барсдеш агарли бурнилизиб (цитировать) яра сунезиб диалог лебси предложениелизир багьлабирнила ишараби кадалтес бални.

Багьлабирнила ишарабала хасдешуни белгидарахъни.

2. Орфографияла ва пунктуациялашал багьуди биъни.

Орфографияла ва пунктуациялашалти бекIлидиубти тIалабуни ирнилализир ва белкIлизир пайдаладирес бални.

Бархьли дев белкIес багьандан, фонетикалашалси, морфемабалашалси ва морфологиялашалси анализличи хъарихъес бални.

Предложениелизи кадатурти багьлабирнила ишараби баяндирухIели, грамматико-интонационный анализличи хъарахъес бални.

Орфографиялашалти словарьти (белкIлизиб хатIа хIебиахъес, уббатурси хатIа белгибирес, бархьбирес…) пайдаладирес бални.

**ВегIла культура руркъниличи пикри бяхIчиаахъес кумекладирути гьундури:**

**XIII. Мез ва культура.**

1. Халкьла историяличил мезла ва культурала бархбас.

Дарган мез дузахънила этикет.

2.Мез – лебилра миллатла адамтас цати ярагъ диъни аргъни.

Мез – ибси мягIнали алавдурцни: белкIла ва мухIлила мезани ибти мягIнуби.

БелчIудилизир ва гьар бархIила гIямрулизир дарган мезла этикет хIяжатси мерличиб бархьли бузахъес бални.

**Тематическое планирование**

Учительтас кумеклис сагати программабазир (г1ибратлис) гили саби тематическое планирование. Илизир учебный сяг1ятунала кьадар темаби х1ясибли кабизахъурли саби. Нушани гьалабихьибси тематическое планирование учительли барсдеш х1ебиахъубли бузахъес вирар (Ишара: тематическое планирование леб тях1ярли чебблук1ес асух1ебирар). Учительлис хайри бирар учебный сяг1ятунала кьадар барсх1ебиахъубли, классла хасдешуни ва познавательный возможностуни хьулчили дуцили, сай-вег1си тематическое планирование разработатьбарес, сабира утвердитьбарибси багьудила учреждениела руководительли.

**Дарган мез (1-4)**

|  |  |  |  |
| --- | --- | --- | --- |
| **№** | **Тема** | **Темаличила баянти** | **ХIянчурбала жураби** |

**Литература буч1ни**

|  |  |  |  |
| --- | --- | --- | --- |
| **№** | **Тема** | **Темаличила баянти** | **ХIянчурбала жураби** |

**Дарган мез (5- 9)**

|  |  |  |  |  |
| --- | --- | --- | --- | --- |
| **№** | **Тема** | **БелчIудила**  **материал**  **гьалабихьни** | **Сяг1ятунала**  **кьадар** | **ХIянчурбала жураби** |

**Чедирти (5 -9 классунас) диктантунас хасдарибти дугьбала кьадар, цаургабла х1ясибли, ишгъуна биахъни лайикьси саби:**

|  |  |  |  |  |  |
| --- | --- | --- | --- | --- | --- |
| Класс | Диктант | Дугьбала диктант | Сочинение | Изложение | |
| V | 80-90 | 10-15 | 90-100 | Бях1 | Дугьби |
| VI | 90-100 | 15-20 | 120-130 | 1-1,5 | 140-150 |
| VII | 100-120 | 25-30 | 140-160 | 1,5-2 | 150-160 |

**Пикри бях1чиаая,** ахтардила х1янчурби дурадурк1ути сари график х1ясибли, общеобразовательный образованиела руководительли утвердитьбарибси. Ахтардила х1янчурби итни, жумяг1 барх1и ва последний учебный занятиябачир дурадурк1ес асух1ебирар.

**2016-2017 ибти дусмазир пайдалабирахъес гьалабирхьуси учебно-методическая литература. Учительтани чула х1янчилизир ФГОС-ла т1алабуни хьулчилизи дуцес чебиркур. Илди т1алабуни программабазир т1инт1ли гили сари.**

|  |  |  |  |
| --- | --- | --- | --- |
| Класс | Учебник | Автор | Год издания |
| 1 | Даргинский язык | Абдусаламов А. А., Хамраева Е. А. | 2009 |
| 1 | Азбука | Абдусаламов А. А. | 2011 |
| 2 | Даргинский язык | Мусаев М-С. М., Уружбекова М.М. | 2011 |
| 2 | Чтение | Мусаев М-С. М., Уружбекова М.М. | 2011 |
| 3 | Даргинский язык | Алибеков Б. О., Алиев Б. А. | 2011 |
| 3 | Чтение | Алибеков Б. О., Алиев Б. А. | 2001 |
| 4 | Даргинский язык | Ахмедов И. Г1., Сулейманов А. А. | 2007 |
| 4 | Чтение | Ахмедов И. Г1., Сулейманов А. А. | 2007 |
| 5 | Даргинский язык | Мусаев М-С., Исаев М-Ш. А. | 2008 |
| 6-7 | Даргинский язык | Сулейманов Б. С., Багомаев М. Р. , Мях1яммадов М. Р., | 2008 |
| 8-9 | Даргинский язык | Мусаев М-С., Абдусаламов А. А. | 2008 |
| 10 -11 | Даргинский язык | Абдусаламов А. А., Алиев М. А., Кадимагомедов А. А. | 2008 |
| 1- 4 | Программа даргинского языка для 1-4 классов. | Исмаилова А. С. | 2009 |
| 5 -11 | Программа даргинского языка для 5-11 классов. | Кадибагамаев А. А. | 2009 |
| 1- 4 | Программа даргинского языка для 1-4 классов[[1]](#footnote-2). | Магомедова Д. Х. |  |
| 5 -11 | Программа даргинского языка для 5-11 классов[[2]](#footnote-3). | Магомедова Д. Х. |  |

1. Магомедова Д.Х., Программа даргинского языка для сельских школ 1-4 классы. – WWW, dniip. ru [↑](#footnote-ref-2)
2. 2 Магомедова Д.Х., Программа даргинского языка для сельских школ 5-9 классы. – WWW, dniip. ru [↑](#footnote-ref-3)