**Дагъустан Республикайин образованиейин ва илмин министерство**

**А. А. Тахо - Годийин ччвурнахъ хъайи Дагъустандин педагогикайин илми-ахтармиш ап1барин институт**

**Дагъустан Республикайин мектебарин 1 - 4 классариъ 2016 / 2017 – пи урхру йисан табасаран ч1ал ва литературайин урхуб аьгъю ап1бан гьякьнаан**

**м е т о д и к а й и н к а гъ а з**

**Махачкала 2016**

Методикайин кагъаз ккергъбан классарин мялимариз, табасаран ч1алнан ва литературайин мялимариз, методобъединенйирин руководителариз ва гьацира образованиейин цирклиъ лихурайи жара пишекрариз адресламиш дап1на.

Методикайин кагъзин содержание 1-4-пи классариъ ккергъбан уьмуми образованиейин ФГОС кючюрмиш ап1бан шарт1ариъ «Табасаран ч1ал» ва «Литературайин урхуб» учебный предметар аьгъю ап1бан асасваларихъди, ФГОС-арин т1алабариз тялукьди «Табасаран ч1ал» ва «Литературайин урхуб» предметарин курсариан тартиб дап1найи ц1ийи программйирин гъурулушдихъди, содержаниейихъди ва асасваларихъди аьлакьалу ву. Мидланра гъайри, методикайин кагъзиъ гьаму жюрейин важиблу меселйир ат1агна:

-гъийин мялимдихьна т1алабар;

- психологияйинна - педагогический универсал учебный гьяракатар (УУД) арайиз хпан янашмиш'валар;

- табасаран ч1алнан ва литературайин урхбан дарсариъ гъийин технологйир ишлетмиш ап1увалин мяналувал:

- программйир аьгъю хьувалиан планламиш ап1урайи натижйир гъадагъбан хъуркьувализ кьимат тувувал ва гь. ж.

Фуну-вушра государствойин асас дакьат, дидин милли хат1асузвалин лишнарикан саб образование ву.

Гъийин девриъ образование модернизацияйихъна хпан, дидин ери деврин т1алабариз тялукь хьпан рякъяр, дакьатар приемар, методар, технологйир агувал сикин шуладар.

Гъийин вахтна, йигълан-йигъаз информация артухъ шулайиган, лазим информация абгбан, лазим информация гъядябгъбан, лазим литература гъядябгъбан, чкиди урхбан, дидин анализ гъабхбан ва тартиб ап1бан, к1ваин гъитбан думу уьбхбан, аьгъяди ишлетмиш ап1бан ва жарадарихьна рубкьбан месела лап уч1руди дийибгъна.

Дугъриданра, йигълан - йигъаз информация артухъ шулайи гъийин дюн'яйиъ гъийин мектебдиъ гъийин ученикдиин саб-швнуб терефнахъанди гъагъ алабхъура:

- сикин дарди артухъ шулайи информацияйин гъагъ;

- информацияйин ерийин гъагъ (ужубси харжи информацияра артухъ хьуб);

- информация абгбан гъагъ;

- информацияйин анализ гъабхбан ва тартиб ап1бан гъагъ;

- информация аьгъяди ва тялукьди ишлетмиш ап1бан ва уьмрин шарт1ариъ дидкан мянфяаьт ктабгъбан гъагъ ва гь. ж.

Гьаддиз, гъийин деврин мялимди чан улигь гьаму жюрейин суалар дивра:

Фу аьгъю ап1уру?

Гьаз аьгъю ап1уру?

Фици аьгъю ап1уру?

Натижалуди фици аьгъю ап1уру?

Гъийин дюн'яйиъ интеграцияйихъди аьлакьалуди арайиз гъюрайи процессари уьмрин жюрбежюр терефариз жюрбежюр саягъ тясир туврайиган, гъийин образование деврин т1алабариз тялукь вуйиб хьпан бадали, асас фикир деятельностный янашмиш'валиинди урхурайирин касвал артмиш ап1биина

**( ккергъбан уьмуми образованиейин ФГОС-арин методологияйин асас- системайиъди деятельность гъабхбан янашмиш'вал),** урхурайириз аьгъювалар неинки мялимди тувувал **(мялим - субъект, ученик объект),** хъа дугъан чанра жанлу иштирак'вал ади, аьгъювалар гъадагъуз улупбиина, жюрбежюр информация абгуз, думу тартиб ап1уз ва мянфяаьтлуди ишлетмиш ап1уз, ( **мялим- субъект, ученик субъект),** гъадагъу аьгъювалариин дийийигъди (**сабан гъадабгъу образование – вари уьмриз – ваъ - гъийин девриъ информация ухди ерси хьувалин месела)** хъа вари уьмриъ аьгъювалар гъадагъбан терефнаан хат1 арайиз хпан метлебнииди тербияламиш ап1баз **( гъийин уьмрин девиз - вари уьмриъ аьгъювалар гъадагъуб**) хъдудут1ри фикир тувуб лазим ву.

Эгерки, предметариан муганайиздин программйирин т1алабар анжагъ гьадму предметарин содержаниейиан натижйир гъадагъбахъди аьлакьалу вуйиш, ц1ийи Стандартари шубуб жюрейин натижйир арайиз хуб т1алаб ап1ура (личностный, метапредметный ва предметный).

Гьаму т1алабар арайиз хпан бадали, ккергъбан уьмуми образованиейин ФГОС-ариз тялукьди юкьуб жюре УУД-ар образовательный деятельностдиъ духну ккунду (личностный; познавательный; регулятивный ва коммуникативный).

**Образованиейин дережйирин арайиъ аьлакьалувал дебккуб**

Дошкольный образованиейин (гъи думу образованиейин дережайик кабхъра) ва ккергъбан образованиейин арайиъ, ккергъбан образованиейин ва асас кьялан образованиейин арайиъ аьлакьйир ади хьувал, саб дережайиъ гъадагъу натижйир, хъуркьувалар тмуну дережайин бин хьуб, тмуну дережайиъ образование давам ап1бан асас хьуб ФГОС-дин т1алабарикан саб ву.

Аммаки, саб шарт1 назарназ гъадабгъуб лазим ву, саб дережайилан тмуну дережайиина улдуч1вувал анжагъ занятйирин, предметарин содержаниейихъдит1ан аьлакьлу дарди дар. Гьациб аьлакьалувал неинки содержаниейихъди, хъа гьацира дидактикайихъди, психологияйин ва методикайин дережйириъди хьувализра фикир тувуб лазим ву.

Заан классариз улдучв1увал фикриъ ади, ляхин 4-пи классдиъ ваъ, хъа хъана исина классариъ башламиш ап1уб мянфяаьтлу ву. Сабпи классдилан башламиш дап1ну, вари жюрейин зигьмар, дикъатар ва информация, учебный материал кьабул ап1бан саягъариан артмиш ап1бан ляхин гъабхуру.

Ктибтуз удукьбахьна, текстнан зиин анализ гъабхуз удукьбахьна, текстнаъ жюлег гафар агуз, классификацияйихъна хуз, саб жюре информация жара жюрейиз дюнмиш ап1уз, уьмумиламиш ап1уз ва гь. ж. меселйириина асас дикъат жалб ап1уру. Ученикариз аьгъяди ва дурар гъавриъ ади ккунду - хьубпи классдиъ жюрбежюр предметар аьгъю ап1уз хъюгъиган, гьаму жюрейин аьгъювалар ва удукьуавалар лазим хьиди. Ккергъбан классарин мялимарин биц1идарин багъарин педагогарихъди ва заан классариъ табасаран ч1ал ва табасаран литература киврайи мялимарин кергъбан классарин мялимарихъди сигъ аьлакьйир хьуб, методобъединенйириъ сат1и суалар гьял ап1базра фикир тувуб лазим ву.

Ккергъбан уьмуми образованиейин ФГОС образовательный деятельностдиъ кючюрмиш ап1уб – му образованиейиъ ц1ийи гам ву.

Ц1ийи стандартари шубуб жюрейин т1алабар дивра.

Гьадму т1алабарикан саб учебный пландиъ тяйин дап1найи гьарсаб предметдихьна стандартарин т1алабариз тялукь программйир тартиб ап1уб.

Дупну ккундуки, гьамусяаьт дагъустан жара ч1аларианси, 1-4 классариз табасаран ч1алнан ва литературайин урхбан курсариан программйир гьаму Стандартариз тялукьди тартиб дап1на.

«Табасаран ч1ал» ва «Литературайин урхуб» предметарин курсариан тартиб дап1найи образовательный программйир образованиейихъди аьлакьалуди кьабул дап1найи (федерал ва регионал дережайин) гьаму документариин асасламиш шула:

- Биц1ирин ихтиярарин гьякьнаан конвенция ( Генеральный Ассамблеяйин резолюцияйиинди [44/25](http://www.un.org/ru/documents/ods.asp?m=A/RES/44/25)  20 ноябриъ 1989 –пи йсан кьабул дап1на);

# - Российский Федерацияйин Конституция (вари халкьди сес тувбиинди

# 12. 12.1993-пи йисан кьабул дап1на);

- Российский Федерацияйин федеральный къанун (29 декабрь 2012 г. N 273-ФЗ)

" Российсский Федерацияйиъ образованиейин гьякьнаан";

- Ккергъбан уьмуми образованиейин федеральный государственный образовательный стандарт (Россияйин Образованиейин ва илмин министерствойин приказдиинди тасдикь дап1на, 4 октябрь 2010 йис №986);

- СанПиН 2.4.2821 – 10 «Образовательный тешкилатариъ аьгъювалар тувувал-гъадагъувал тешкил ап1бан шарт1арихьна санитарна-эпидемиологический т1алабар» (РФ-дин государствойин аьхюну санитар духтрин къарарниинди тасдикь дап1на, 29 декабрь 2010 йис №189);

- РФ-дин МО ва ПО-йин кагъаз «Ккергъбан мектебдиъ урхурайидариин артухъ гъагъ илипуб хай даршлуб» (22.02.99 №22/11 – 12);

- Дагъустан Республикайин къанун «Дагъустан Республикайиъ образованиейин гьякьнаан» (29-пи майдиъ 2014 йисан Дагъустан Республикайин Халкьдин Собраниейи кьабул дап1на);

- ккергъбан уьмуми образованиейин асас образовательный программа бабан ч1алниинди аьгъювалар тувувалиъ кючюрмиш ап1урайи (урус ч1алниинди дарди) образовательный тешкилатарин І - ІV классариз базисный учебный план № 1 (Дагъустан Республикайин обрзованиейи ва илмин министерствойи тасдикь ап1уру) ва гь. ж.

Ккергъбан классариъ «Табасаран ч1ал» ва «Литературайин урхуб» предметариан образовательный деятельность гъабхбаъ зиихъ къайд дап1найи ва образованиейихъди аьлакьалу нормативный жара документар мялимди чан ляхниъ руководствоси кьабул ап1уб лазим ву.

«Табасаран ч1ал» ва «Литературайин урхуб» предметарин курсариан программйир ФГОС-ариз тялукь саягъ уьмрин гьяятназ хъуркьувалиинди кючюрмиш ап1бан бадали, мялимдиз аьгъяди лазим ву:

1) образовательный тешкилатариъ деятельность гъабхбахъди аьлакьалуди кьабул дап1найи федерал ва регионал дережайин нормативный документарин содержание;

2) уьмуми ккергъбан образованиейин Федеральный государственный образовательный стандарт ва дидихъди аьлакьлуди думу кючюрмиш ап1бан бадали кьабул дап1найи жара документар;

3) Дагъустан Республикайиъ обрзование артмиш хьпан асас терефар;

4) ккергъбан классарин яшарин баяр - шубариз аьгъювалар тувбаъ-гъадагъбаъ учебный деятельность ккабалгуз, арайиз хуз шлу приемар, методар, дакьатар ва технологйир.

5) контроль гъабхбан ва планламиш ап1урайи натижйириан урхурайидари гъадагъру хъуркьувалариз кьимат тувбан критерйир.

Мялимдиан удукьури ккунду:

1) ФГОС НОО кючюрмиш ап1увалихъди аьлакьалуди кьабул дап1найи нормативдинна-прававой документарин анализ гъабхуз;

2) учебный процесс ФГОС-дин т1алабарихъди ккабалгуз ва к1ули гъабхуз;

УУД-ар арайиз хпан метлебниинди дарснан деятельность ккабалгуз;

3) «Табасаран ч1ал» ва «Литературайин урхуб» предметар учебный пландин жара предметарихъди аьлакьайиъ т1ауз;

4) учебникарин табшуругъар (лазимди рябкъюруш, дурариъ дигиш'валарра т1аъри) универсал учебный гьярактар арайиз дуфнайивалин дережа тяйин ап1бан диагностикайин дакьатси ишлетмиш ап1уз;

5) контроль гъабхбаъ ва планламиш ап1урайи натижйириан урхурайидари гъадагъру хъуркьувалариз кьимат тувбан критерйир ишлетмиш ап1уз.

6) гъийин мялим гъийин образовательный технологйирин кюмекниинди к1ул'инди аьгъювалар гъадагъуз ва практикайин деятельностдиъ ц1ийи аьгъювалар, информация, удукьувалар ишлетмиш, илим жигьатнаан аьгъювалар яркьуди ккат1арццуз шлур вуди хьуб;

- 7) гъийин мялим практика жигьатнаан улигь метлебар дивуз ва дурар гьял ап1бан бадали дакьатар фици агуруш, тяйин ап1уз шлур вуди хьуб;

- 8) жвуван практический деятельность жюрбежюр жюрейин презентацйириинди улупуз шлур вуди хьуб.

Гъурулуш жигьатнан «Табасаран ч1ал» ва «Литературайин урхуб» предметарин курсариан образовательный программйир гьамцдар паярикан ибарат ву:

Титулин к1аж

Гъаврикк ккаъбан кагъаз

Курсарин уьмуми характеристика

Учебный пландиъ предметарин йишв

Предметарин содержаниейин кьиматлувалин терефар

Личностный, метапредметный ва предметный натижйир (гьарсаб курснахьнажа-жаради)

Учебный курсарин содержание (гьарсаб курснахьна жа-жаради)

Тематический планированйир (гьарсаб курснахьна жа-жаради, ученикари дурхну ккуни учебный деятельностдин жюрйир тяйин дап1ну).

«Табасаран ч1ал» предметдин курс аьгъю ап1баан планламиш ап1урайи натижйир (гьарсаб классдихьна жа-жаради )

«Литературайин урхуб» предметдин курс аьгъю ап1баан планламиш ап1урайи натижйир (гьарсаб классдихьна жа-жаради)

Табасаран ч1алнаан дарснан гъирагъдиъ дятельность гъабхбаан программа (приложение).

Кьимат тувуб

Табасаран ч1алнаан гъахру бик1бан ляхнариз кьимат тувуб (приложение)

Урхбаан кьимат тувуб (приложение)

Критериальный кьимат тувуб (приложение)

**Учебный пландиъ «Табасаран ч1ал» ва**

**«Литературайин урхуб» предметарин йишв**

Дагъустан Республикайин образованиейин ва илмин минстерствойи тасдикь дап1найи сабпи номерин учебный пландиъ бабан ч1ал ва литература аьгъю ап1уз жара дап1найи сяътарин кьадар сат1иди улупна.

Думу сяътар гьамци жара ап1уру:

«Табасаран ч1ал» предмет аьгъю ап1уз гьяфтайиъ кьюб сяаьт, хъа «Литературайин урхуб» предмет аьгъю ап1уз гьяфтайиъ шубуб сяаьт жара ап1уру.

«Урхуз - бик1уз аьгъю ап1уб ва улхуб артмиш апIуб» - му урхуз ва бик1уз аьгъю ап1бан сат1и курс ву. Гьаци вуйиган, му курснак гьам урхуз ва гьамсана бик1уз улупбахьна жара дап1найи сяътар кахьра- 135 сяаьт. Гьаму сат1и курснан кьяляхъ, «Табасаран ч1ал» ва «Литературайин урхуб» жа-жара предметарси аьгъю ап1уру. Ккергъбан классариъ «Табасаран ч1ал» предметдин систематический курс аьгъю ап1баз 219 сяаьт жара дап1на. Сабпи классдиъ - 15 сяаьт («Урхуз-бик1уз аьгъю ап1уб» курснан кьяляхъ). 2-пи, 3-пи ва 4-пи классариъ йискьубаъ табасаран ч1алнан дарсар гъахбаз гьарсаб классдиъ 68 сяаьт (гьяфтайиъ - кьюб сяаьт) жара дап1на. Сабпи классдиъ «Литературайин урхуб» курс аьгъю ап1уз 15 сяаьт жара дап1на. 2-пи, 3-пи, ва 4-пи классариъ гьарсаб классдиъ 102 сяаьт. Вари- 319 сяяаьт.

Программйирин гъавриккк ккаъбан кагъзариъ жикъиди дурарин метлебар ачухъ дап1на, уьмуми характеристика тувна, предметарин мяналуваликан ва ккергъбан дережайин образование гъадабгъбан образовательный программайиъ тяйин дап1найи метлебар ва меселйир гьял ап1баъ дурари гъахурайи вазифйирикан ва асасваларикан дурарин метлеблуваликан дупна. Гьаму предметариан деятельность тешкил ап1баъ ляхнин фуну терефариз асас фикир тувуб лазим вуш, жикъиди ачухъ дап1на.

Программйириъ темйир аьгъю ап1уз улупнайи сяътарин кьадар тахминануб ву. Мялимдихьан чан лигувал, биц1идарин аьгъюваларин ва артмиш'валин дережа назарназ гъадагъну, темйир аьгъю ап1уз улупнайи вахт ц1ибди дигиш ап1узра шулу.

Программйирин курснан содержанйириъ асас разделар, темйир ва дурар аьгъю ап1бан ерлешмиш'валин хъайи-хъайисивал, гьарсаб тема аьгъю ап1уз сяътарин кьадар улупна.

Сабпи классдин программайин асасвал гьаддиъра аки, табасаран ч1алнан систематический курс сабпи классдиъ аьгъю ап1увалилан ккебгъра.  
 *Табасаран ч1алнан систематический курс программайиъ гьамцдар содержательный линияриинди улупна:*

- ч1алнан система (лингвистикайиан аьгъюваларин асасар): лексика, фонетика ва орфоэпия, графика, гафнан состав (морфемика), грамматика (морфология ва синтаксис);

- орфография ва пунктуация;

- улхуб артмиш ап1уб.

1-4-пи классариъ табасаран ч1алнаан ва литературайиан урхбаан гъабхру деятельностдиъ гьаму терефариз асасди фикир тувуб лазим шулу.

Биц1идарин яшар, дурарин уьмуми артмиш'валин дережа, психологияйинна - педагогикайин асасвалар назарназ гъадагъгъуб, гъийин образовательный технологйир гъядягъюб ва дурар деятельностдиъ яркьуди, аьгъяди ва мянфяаьтлуди ишлетмиш ап1уб, гьадрарин арайиъ; - сагъламвал уьбхбан, тамши технологйир учебный материал к1албиз хпан, критический фагьум артмиш ап1бан, проектарин метод, презентацйир гъахувал ва гь. ж. «Табасаран ч1ал» ва «Литературайин урхуб» предметариан аьгъювалар тувбаъ - гъадагъбаъ образовательный технологйир гъядягъруган, мялимдиз аьгъяди хьуб лазим ву: гъядягъю технологйири ляхин гъабхбаъ биц1ириз гъулай агьвалатдин шарт1ар дюзмиш ап1баъ, ч1алнахьна, урхбахьна юк1в хъади янашмиш хьувалиан тясир тувну ккунду.

Табасаран ч1алниинди чап дап1найи китабариъ, газетар-журналариъ лазим литература, Интернетдиан жюрбежюр материал абгуз, думу тартиб ап1уз, аьгъяди ва тялукьди информация ишлетмиш ап1уз хьувалиан сифтейин удукьувалар ва вердиш′валар арайиз хпан терефнаан деятельность гъабхуб.

Жарарихъан (мялимдихъан) аьгъювалар, информация гъадабгъруси, ученикди чавра, чан чалишмиш'валиинди, чан гьяракатариинди, чан жанлу иштирак'валиинди, деятельностдиинди, гъадагънайи аьгъюваларин, чан тажрубайин кюмекниинди ц1ийи аьгъювалар гъадагъуб ва дурар учебный деятельностдиъ ва уьмрин жюрбежюр шарт1ариъ ишлетмиш ап1уб **(информацияйин зиин ляхин).**

Табасаран ч1алнаан ва литературайин урхбаан гъабхру деятельностдиъ ляхнин кьадар, гъахру ляхнарин жюрбежюрвал, ишлетмиш ап1ру материаларин маракьлувал **(мотив, сагъламвал уьбхбан технологйир, тамши технологйир)** баяр-шубарин яшариз ва педагогикайинна-психологияйин асасвалариз ишлетмиш ап1ру материаларин тялукь'вал; мелзнан ва бик1бан ляхнар гьюдюхюри, дарснан фуну этапдиъ фуну ляхин ляхин гъабхуруш, фици гъабхуруш, фикир тувуб **(сагъламвал уьбхбан технологйир).**

Табасаран ч1алнаан ва литературайин урхбаан гъабхру деятельностдиъ баяр-шубарин улхуб артмиш ап1баз, улхбан культурайин къайдйирикан аьгъяди хьпаз ва гьар йигъандин улхбаъ, уьмриъ баяр-шубари дурар гюзет ва ишлетмиш ап1баз фикир тувуб **(улхуб артмиш ап1уб, улхбан культура).** Табасаран ч1алнан курснаан ва литературайин урхбан курснаан гъабхру деятельностдиъ баяр-шубарин улхуб сабхилди ва хътудубт1ри урхру йисан эвелиан аьхириз артмиш ап1уб.

Гьам табасаран ч1алнаан ва гьамсана литературайин урхбаан гъабхру деятельностдиъ баяр-шубари табасаран ч1алнан гюрчег'вал гьисс ап1баз, гьаму предметарин курсарин т1алабариз асасди ч1алнан дакьатар гъядягъбаз, дурар тялукьди мелзнан ва бик1бан улхбаъ ученикари ишлетмиш ап1баз асасди фикир тувуб.

Ккергъбан классариъ табасаран ч1алнаан ва литературайин урхбаан гъабхру деятельностдиз баяр –шубариз аьгъювалар тувбан – гъадагъбан, артмиш ап1бан тербияламиш ап1бан ва филологияйин саб системайизси лигуб.

Урхурайири жвуван деятельностдин анализ гъабхбаз фикир тувуз **(рефлексия),** ккудубшу рякъ аннамиш ап1уз, ужуб фикир ап1уз, гъябкъю ужуб фикриз гъадабгъуз, уч ап1уз дубгъуб.

Дарснаан ученик неинки саб тяйин натижа хьади гъягъюб, хъа мяналу зунжур дюзмиш ап1уб, жарадари ишлетмиш гъап1у къайдйир, саягъар, методар ва приемар жвувандарихъди тевуб.

Ккергъбан классариъ Табасаран ч1ал» ва «Литературайин урхуб» предметарин курсар аьгъю ап1бахъди деятельность гъабхбиинди, баяр-шубари лексикайикан, фонетикайикан, табасаран ч1алнан грамматикайикан сифтейин аьгъювалар гъадагъиди, ч1алнакан аьгъю ап1урайи аьгьвалатарин сифтейин анализ гъабхбан къайдйирикан аьгъю хьибди, дюзди ва гъаврикк ккади урхуз ва бик1уз диалогдиъ иштирак хьуз, сюгьбат гъабхуз, монологдин читин дару келимйир дюзмиш ап1уз, текстнан зиин анализ гъабхуз, ч1алнан гюрчег'вал гьисс ап1уз, литературайин эсерарин игитариз кьимат тувуз, рефлекися гъабхуз, тясирлуди, эсерин интонация гьисс ап1ури урхуз ва гь. ж. дубгъиди **(ч1алнаан касвал арайиз хуб, артмиш ап1уб).**

Бабан ч1ал аьгъю ап1бан деятельностдиъ баяр-шубарихьан материалин зиин анализ гъабхуз, саб тмунубдихъди тевуз, жара ап1уз, уьмумиламиш ап1уз, сабдик гизафдарин лишнар, гизафдарик сабдин лишнар кайивалин анализ гъабхуз, дигиш′валар т1аъган, артухъ ц1иб гъап1ган, йишв дигиш гъап1ган, натижара дигиш шлуваликан аьгъю хьуз хьибди текстнаъ, информацийиъ хъайи-хъайисивал рябкъюз, асас мяна абгуз, дидин гьякьнаан чпин фикир ачухъ ва тасдикь ап1уз удукьувал, урхурайидарин фагьум-фикир, зигьимлувал артмиш хьибди. **(позновательный УУД-ар, критический фагьум артмиш ап1бан технологйир).** Аьгъю ап1урайи материал ачухъ ап1баъ ученикар чпи жанлуди иштирак хьпаз, аьгъю материал к1ваин хури ва гьаддин кюмекниинди ц1ийи материал баяр-шубари аннамиш ап1баз фикир тувди **(дарснан технологическйи картайин сабпи этап).** Гьаму саягъ тешкил гъап1у ва к1ули гъубху деятельностдин натижайиъ аьгъю гъап1убдин, ап1урайибдин, ап1рубдин арайиъ сигъ аьлакьйир рякъбан ва уьрхбан мумкинвалар арайиз гъиди **(интеграцияйин технологйир).** Натижайиъ баяр-шубар жарарин улхуб аннамиш ап1уз, гъаврикк ккади урхуз, бик1уз, гаф-ч1ал ап1уз ва улхуз вердиш хьиди (**коммуникатив УУД-ар).** Дарснаъ ишлетмиш ап1бан бадали материалар гъядягъруган, дурар практика жигьатнаан ишлетмиш ап1увалиан лазимвализ, баяр-шубарин улхуб артмиш ап1увал жигьатнаан мяналувализ фикир тувуб лазим ву **(улхбан савадлувал).** Табасаран ч1алнаан ва литературайин урхбаан гъахру вари ляхнар табасаран литературайин ч1алниинди улхуз, гаф-ч1ал ап1уз юк1в шлуси гъахуру **(мотив).**

Образовательный деятельностдиъ ишлетмиш ап1ру материалар чпихъ гьам лексика, грамматика, орфография ва пунктуация, баяр-шубарин улхуб артмиш ап1уб жигьатнаан мумкинвалар хъайидар ва кьиматлувал кайидар хьуб **(предметный натижйир).**

Мялум вуйиси, ФГОС-ди шубуб жюрейин натижйир арайиз хуб т1алаб ап1ура. Гьаму прдметариан гъабхру образовательный деятельностдиъ ишлетмиш ап1ру материаларихъ табасаран ч1алнакан, ч1алнаан ученикарихьан **предметдиан натижйир** гъадагъуз мумкинвалар хъади хьпахъди сабси, дурарихьан **личностный ва метапредметный натижйир** гъадагъуз мумкинвалар хъайидар хьпазра фикир тувру. Ученикари ч1алнан мумкинвалар яркьуди ва жюрбежюр саягъ ишлетмиш ап1ури, баяр-шубарин зигьим, интеллект, эстетика жигьатнаан гьисс ап1бар артмиш ап1уз, табасаран ч1алнахьна, литературайихьна жвуван халкьдин культурайихьна, тарихдихьна ккунивалиинди, жара халкьарин культурайихьна ва ч1аларихьна гьюрматлуди, учв табасаран миллетдикан вуйир, Дагъустан Республикайин вакил ва ихь Аьхю Ватан – Россияйин ватандаш вуйивалин гьиссариинди, ватанресвалин гьиссариинди ва гь. ж. янашмиш хьувал тербияламиш ап1уз кьувват хъайидар хьувализра фикир тувру (**содержательный ориентирар** **кьиматлувал**). Ишлетмиш ап1ру материаларин кьадарназси, чIалнакан туврайи понятйир, хъасин дурар хъана к1ваълан дарап1руси, илмин лигбариз тялукь хьувализ фикир тувру **(илмиин субут хьувалин принцип**).

Гьарсаб табшуругъдихьна дивру суаларин системайиз, тамам дап1ну ккуни ляхнин мяналувализ, урхурайидар дурарин мянайин гъавриъ ахъуз удукьувализ фикир тувру **(материал урхурайидарихьна рубкьбан принцип**). Баяр-шубариз асасубдиина фикир жалб ап1уз, **(лазим информация гъядябгъюз)** табшуругъ тамам ап1уз, лазим аьгъювалар к1ваин ап1уз кюмек тувру **(айи аьгъювалар актуализацияйихъна хуб),** ляхнин гъабхбан къайда тяйин ап1уз ва къайдайиъди ляхин гъабхуз баяр-шубарин иштирак'валра ади аьгъю ап1уру. Аьгъю гъап1у материалихьна хътаркуб, аммаки думу к1ваина хпан бадали, гьаци аьдати текрариз илт1ибк1уб ваъ, хъа материал баяр-шубарин аьгъювалар ц1ийи шарт1ариъди актуализация ап1бан метлебниинди, фикир артмиш ап1бан дакьатси ишлетмиш ап1уру. Баяр-шубариз улхбан, гаф-ч1ал ап1бан, сюгьбат гъабхбан культурайикан, улхбан культурайиан табасаран обществойиъ кьабул дап1найи къайдйирикан аьгъяди хьувализ ва дурар чпин гьарйигъандин улхбаъ уьмрин аьгьвалатариъ ишлетмиш ап1уб, фицики улхбан культура инсандин уьмуми культурайин саб пай ву **(улхуб артмиш ап1уб, улхбан культура, культурайилатина ч1ал аьгъю ап1уб жвуван халкьдин гъиллигънан хат1 кайир хьувал арайиз хуб).** Улхбан культура ц1алц1ам ап1бан ляхнар урхбан ва уьмрин аьгьвалатарихъди ва аьгъю ап1урайи темайихъди аьлакьалу вуди (улхбан культурайин чешнийир гьам ялгъуз кьадарнаъси, гизаф кьадарнаъдира ишлетмиш ап1ури), йисан к1улиан аьхиризкьан гьам табасаран ч1алнан, гьамсана литературайин урхбан дарсариъ ва классдин гъирагъдин ляхниъра, вари классариъ ляхин гъабхуру **(хъдудут1ри улхуб артмиш ап1бан принцип).** Ккергъбан классариъ табасаран ч1ал аьгъю ап1увал лингвистикайин системайиан образование тувбан ва баяр-шубарин улхуб артмиш ап1баан сифтейин этап ву.

Табасаран ч1алнан ва литературайин урхбан дарсариъ теорияйин гьацдар гизаф понятйир алахьуруки, материал гъурулушдихъна хувал, себебарин ва далиларин аьлакьйир дерккуб т1алаб ап1рудар, фицики к1албин образдин кюмекниинди аьгъю ап1уз ккун хьувалихьна рякъ гьиивалихъна хибди ва агьвалат ва образарин система тамамди рябкъюз гъитди **(учебный материал, информация к1албиз хпан технология).**

Сабпи классдиъ бик1уз аьгъю ап1увал урхуз аьгъю ап1увалихъди тархьну гъабхуру. Урхуз-бик1уз улупувалин меселйир гьам урхбан ва гьамсана бик1бан дарсариъ к1ули гъахуру, янаки ляхин интеграцияйиъди гъабхуру.

Табасаран ч1алнан систематический курс аьгъю ап1увал сабпи классдиъ аьгъю гъап1у («Урхуз - бик1уз аьгъю ап1уб ва улхуб артмиш апIуб») курсналан ккебгъру.

Орфографияйиан ва пунктуацияйиан къайдйириз фонетика, морфология, синтаксис аьгъю ап1руган тархьну лигуру.

**ТЕМАТИЧЕСКИЙ ПЛАНИРОВАНИЕ**

Программйириъ шубуб тематический планирование теклиф дап1на.

Дурар вари таблицайин формайиъди улупна.

Му саягъ планламиш ап1бан мяналувал гьаддиъ аки, мушваъ неинки предметарин курсарин содержание, хъа гьацира урхурайидарин деятельностдин характеристика ат1абгна, янаки образовательный процесс, деятельностный янашмиш'валиъди к1ули гъабхуз мумкинвал арайиз гъюру.

Сабпи классдиъ «Урхуз-бик1уз аьгъю ап1ру деврихьна» тялукьди тувнайи тематический планирование му девриз жара дап1найи вари сяътарин кьадарназ тялукьди гьарсаб дарснахьна жа-жаради материал теклиф дап1на.

Кьюбпи темтический планирование табасаран ч1алнан систематический курс аьгъю ап1бахъди аьлакьалу ву. Мушваъ сяътарин кьадар разделихьна ва темайихьна улупна, янаки темайиан аьгъю ап1ру материал ва урхурайири темайихъди аьлакьалуди гъабхру деятельностдин характеристика тувна.

Шубубпи тематический планирование «Литературайин урхуб» программайин курснахьна тувна. Дупну ккундуки, программайин содержаниейин айит1 гьарсаб тема аьгъю ап1уз сяътарин тахминан кьадар тувнашра, темтический планированиейиъ дурар ат1агнадар.

Литературайин урхбан курснан тематический планирование гьамцдар разделар ат1агбахъди аьлакьалу ву.

\*Улхбан ва урхбан деятельностдин жюрйир

\*Урхбан тематика

\*Яратмиш ап1бан деятельность (литературайин эсерарин асасниинди)

\*Литературоведческий пропедевтика (практика жигьатнаан аьгъю ап1уб)

\*Урхуб: информацияйин зиин ляхин

**УУД-ар арайиз хуб**

УДД-ар арайиз хувал – му къайдйир ишлетмиш ап1уз аьгъю ап1бахъди аьлакьалу ву, аммаки анжагъ интеллектуал жигьатнаан.

Гьяйифки, гьаму къайдйирихьна, аьлакьалувалиъ аьхю гъалат1 теебтури шулухьа: биц1ири предметдиан меселйир гьял ап1руган, анализ гъабхбаан, тевбан, ухшарвал абгбан, ясана уьмумиламиш ап1бан гьяракатарин операцйир гъурхну. Магьа думу сарун гьадму къайдйир фици ишлетмиш ап1уруш, гъавриъ ахъну ва дугъу аннамиш гъап1ну ва УУД-ар артмиш ап1баъ му ч1яаьн ву ва закур биц1ирихьан к1ул'инди ц1ийи шарт1ариъ му ясана тму интеллектуал къайдйир савадлуди ишлетмиш ап1уз хьибди к1ури, фикир ап1урухьа. Му ляхин образовательный процесс фици дебккнаш ва классдиъ учебный деятельность фици тешкил дап1наш, гьаддилан сигъди аьлакьалу ва асиллу ву. УУД-ар арайиз хувал - му ярхи процесс ву.

УУД- арайиз дуфнайивалин критерйир гьамрар ву.

- гъирагъ-бужагъдихъ хъайидарихьди аьлакьайиъ уч1вуз ккун хьувал;

- гъирагъ-бужагъдихъ хъайидарихьди гаф- ч1ал ап1бан къайдйир аьгъяди хьуб ва дурар гъирагъ-бужагъдихъ хъайидарихьди улхбаъ гюзет ап1уб;

- гаф-ч1ал ап1увал тешкил ап1уз удукьуб, гьиссарин гъативалиинди к1вахьна бисуб, гьюжатнан дюшюшар гьял ап1уз удукьуб.

УУД-ар арайиз хпан, урхуз, аьгъювалар гъадагъуз удукьбан бадали, ученикди учебный деятельностдин вари компонентар аьгъю дап1ну ккунду, гьадму гьисабнак кади:

- урхбахьна, аьгъювалар гъадагъбахьна мотивар;

- учебный метлеб;

- учебный месела;

-учебный гьяракатар ва операцйир (материалиан к1ул адабгъуз хьуб, материалиъ дигиш'валар т1ауб, контроль ва кьимат тувувал).

**Позновательный УУД-ар** учебный предметарин содержаниейихъди, учебный материалиъ дигиш'валар т1аъбан къайдйирин логикайихъди аьлакьалу ву.

**Личностный, регулятив ва коммуникатив** гьяракатар арайиз хувал образовательный процессдин иштиракчйир жюрбежюр шарт1ариъ чиб-чпихъди аьлакьалувалиъди хьпаъ, баяр-шубарихъди гъабхру ляхниъ махсус приемар ва методар ишлетмиш тешкил ап1биинди арайиз гъиди.

**Коммуникатив удукьувалар** арайиз хпаъ гьарсар ученик махсусди тешкил гъап1у шарт1наъ кми-кмиди иштирак хьуб лазим ву:

- сюгьбатчийихъ, дугъу к1урайиб хътубт1уз гъидритди хъпехъуб;

- урхуб;

- жвуван фикрар мелзналан ясана дибик1ну адабхъну ачухъ ап1уб;

-к1урайибдин гьякьнаан якьинди аьгъю ап1бан бадали, суалар тувуб ва гь. ж.

Жутнаъ ляхин **гъабхбаан вердиш'валар арайиз хувал, хъа кьандиси группайиъра - му ляхин вардихьан удукьру учебный материалин зиин, вардиз таниш вуйи тажрубайин зиин гъабхуру:**

- ученикарин улигь дивру метлеб дурариан удукьруб, хъа табшуругъ вари биц1идар активвалихъди тямин ап1руб дубхьну ккунду;

- табшуругъ жюрбежюр саягъ лигбар ва фикрар арайиз хуз, чан гьякьнаан улхуз мумкинвал хъайиб, абгбан хасият хъайиб хьуб лазим ву.

**Регулятив УУД-ар** гизаф ражари текрар ап1биинди арайиз гъюру:

-сифте мялимдин руководствойиккди;

-хъасин коллективди гъабхру ляхниъ, аьхирки к1ул'инди.

**Гъийин дарснахьна - дидактикайин т1алабар**

Гъийин дарснахьнара чан т1алабар айиб ву.

Гъийин дарснан пландиз дарснан технологический карта к1ура.

Дидиъ ат1агнади ккунду:

- дарснан тема;

- дарснан метлебар ва планламиш ап1урайи натижйир;

- дарснан этапар - гъядягънайи, ишлетмиш ап1урайи технологйирихъди ва ученикари дарснаъ дубхну ккуни деятельностдихъди аьлакьалуди;

Учебный гьярактар гъахбан къайдйир ученикари фици аьгъю ап1ураш, рякъюз мумкинвал тувру суаларин система;

- ученикари тувуз мумкин вуйи жавабар;

- рефлексия тешкил ап1уб.

*Дарснан метлебар*

Дарснан метлебар гьаму жюрейиинди ккабалгуз ва арайиз адагъуз шулу.

1вариант:

а) учебный предметдихьна аьлакьа айидар, предметдиан аьгъювалар ва удукьувалар ат1агурайидар;

б) метапредметный гьяракатар, образованиейин ц1ийи ориентирарихъди УУД-ар арайиз хпахъди тялукь вуйидар.

Предметдихьна аьлакьа метлебар ккабалгруган, лазим удукьувалар арайиз хувалиина (фу аьгъю ап1бахъди фу ляхин гъабхиди, дубгъди, фу ап1уз хьибди, удукьиди) дикъат жалб ап1уру. Гьякьди, школьникарин аьгъюваларин диагностика гъабхбан к1улин, асас объект дурарин удукьувалар хьиди.

Аммаки удукьувалар гьаци улупнади ккундуки, дурар рягьятди ахтармиш ап1уз шлуси.

Ц1ийи стандарт образованиейин натижайиз терефламиш дап1найивал аьлакьалу вуди, метлебар дерккувал тяйин ап1бахьна жара янашмиш'валра хьуз мумкин ву: дарснан метлебар ва задачйир вуди планламиш ап1урайи натижйир ат1агуру, дурарра зиихъ улупнайи лишнариинди классификацияйихъна хуз шулу.

ФГОС кючюрмиш ап1бахъди аьлакьалу вуди, дарснахьна гьязур шлуган, мялимди неинки предметдин, хъа гьацира метапредметный задачйир арайиз адагъуру.

Метапредметный задачйир арайиз адагъуб ва субут дап1ну гъитуб ч1яаьн шулдар - учебный шарт1 дюзмиш дап1ну ккунду, янаки арайиз адагъу метапредметный метлебар кючюрмиш ап1руганси.

Дарснан этапар:

1.Тешкиллу момент:

- биц1идар деятельностдик кауб;

- мяналу терефар жара ап1уб.

2. Аьгъювалар актуализация ап1уб:

- ц1ийи аьгъювалар ачухъ ап1баъ, «арццбаъ» лазим ва гьурк1ну понятйир, алгоритмар к1ваин хуб;

- деятельностдиъ алахьурайи читинвалар назарназ гъадагъуб.

3. Учебный месела дивуб:

- читинвал ва дидин йишв тяйин ап1уб;

- ц1ийи аьгъювалар лазим вуйиб тяйин ап1уб .

4. Ученикари ц1ийи аьгъювалар «арццуб»:

- гипотеза арайиз адабгъуб;

- гипотеза ахтармиш ап1уб.

5. Сифтейин мюгькамвалихъна хуб;

- ц1ийи алгоритмар ккабалгуб;

- арайиз гъафи аьгъювалар ижмишнаъ т1ауб.

6. К1ул'инди ляхин гъабхуб ва думу жвуву ахтармиш ап1уб ва дидиз классдиъ кьимат тувуб. Жвуву ахтармиш ап1уб.

7. Текрар:

- ц1ийи материал аьгъюваларин системайик кипуб, кпикьуб;

- текрар ап1баан табшуругъар тамам ап1уб ва муганайиз аьгъю дап1найи материал мюгькам ап1уб.

8. Дарснан натижа:

- Дарснаъ деятельностдин рефлексия.

ФГОС -дин т1алабариз тялукьди дарснан этапари «деятельностдин» гъурулушдин элементар ат1агну ккунду: мотив, метлеб, дидихъ хъуркьбаъ гъахру гьяракатар, натижа.

Биц1ирин деятельность тешкил ап1баъ ишлетмиш ап1ру методарин процессдиъ ученикди гьарган гьаму суалариз жаваб тувну ккунду:

- Узу гьап1ну ккунду? Гьаз? Фу бадали?

- Узу му ляхин, гьяракат гьаз гъабхиди?

- Фуну, фицдар материаларикан ва фтин кюмекниинди ва фици узу му ляхин гъабхиди?

- Тамам гъап1у ляхин дюзди вуш-дарш, узу фици ахтармиш ап1иди?

- Ляхин ужуди тамам дап1найивалин гъавриъ узу фици ахъди?

Образовательный ц1ийи стандартдихьна дарс терефламиш дап1найи важиблу лишнарикан саб гьадму вуки, дидин содержаниейик школьникарихьан универсал учебный гьяракатар гъахуз аьгъю ап1ру, улупру элементар кади хьувал

**Интеграцияйиъди образовательный деятельность гъабхбаз ц1ийи стандартариъ асас дикъат жалб ап1уб.**

Итеграцияйи ученикариз «дюн'я тамамди» улупуз мумкинвал тувру.

Практика жигьатнаан саб предметдин айит1 ва предметарин арайиъ аьлакьйир кьувватнаъ ирчру, биц1идариин али гъагъ пч1у, ишлетмиш ап1урайи информация артухъ ва биц1идарин терефнаан аьгъювалар гъадагъбахьна мотив артухъ шулу. Предметдин ва предметарин арайиъ аьлакьйир дерккуб - му аьгъювалар тувбахьна-гъадагъбахьна ва тербияламиш ап1бахьна комплекс жигьатнаан янашмиш хьувал ву. Ккергъбан классариъ предметарин айит1 аьлакьйир т1аъри ляхин гъабхуз вари шарт1ар а, фицики классдиъ вари предметар сар мялимди гъахуру ва дугъаз ккергъбан мектебдин вари программайин материал ва вари ккудубшу материал ужуди таниш ву.

«Табасаран ч1ал» ва «Литературайин урхуб» предметар саб гъапиб, чиб-чпихъди, урус ч1алнахъди ва урус ч1алниинди гъабхру «Литературайин урхуб» предметдихъди ва учебный пландиинди ккергъбан классариъ аьгъю ап1урайи жара предметарихъди, биц1идарин тажрубайихъди, уьмрихъди аьлакьайиъди гъахуб лазим ву.

Саб предметдиан гъадагъу натижйир жара предметдиан аьгъювалар гъадагъбаъ мянфяаьтлуди ишлетмиш ап1уру. Мисалназ табасаран ч1алнан дарсариъ текст шикиллу ап1бан зиин ляхин гъабхуру, гьаму ляхин гъирагъ-бужагъдихъ хъайи дюн'я аьгъю ап1бан предметдиъ давам ап1уру, мисалназ, йисандин фаслар аьгъю ап1руган. Гьаму деятельностдин натижа вуди видерепортаж, табиатдин гьякьикьи шиклар, табиаьтдин аьгьвалатар шикиллу ап1уз ва гь. ж. шулу. Табасаран ч1алнан дарсариъ гъадагъу натижйир литературайин урхбан дарсариъ, урус ч1алнан ва урус ч1влниинди литературайин урхбан дарсариъ ва классдин гъирагъдин деятельностдиъ жюрбежюр саягъ ишлетмиш ап1уру.

**Классдин гъирагъдиъ урхуб**

Классдин гъирагъдиъ урхувал - му классдиъ урхувалин саб пай ву.

Гъийин дюн'яйиъ жюрбежюр информация гизаф айиган ва думу жюрбежюр дакьатарин кюмекниинди гъадабгъуз шлуган, урхувалин кьиматлувал уьбхювал, дидин статус биц1ирин къанажагъдиъ, дидихьна т1яам уьбхювал, ккергъбан классарилан башламиш дап1ну дидихьна игьтияж арайиз хувал за ап1увал мялимдин улигь лап уч1руди дийибгъуру. Классдин гъирагъдин дарсариъ урхбахьна мотив: «урх гъапунчуз ваъ», хъа «урхуз ккундузуз» саягъниинди арайиз дуфну ккунду. Биц1ири урхурайиб чан к1вахьна бисуб, к1вак бисуб, урхурайибдихьна аьлакьа улупуб- шаири, писатели улупурайиб чав гьадму гьядисйирин иштиракчиси кьабул ап1уб, урхбахьна игьтияж уягъ ап1уб, художествойин литература урхуз юк1в хъади хьуб, словарин кьадар девлетлу ап1уб, улхбан культура артмиш ап1уб.

Классдин гъирагъдиъ урхбаз литература гъядябгъруган, дарсариъ аьгъю ап1урайи материал ва учебный программа назарназ гъадабгъуру. Классдин дарсарин ва классдин гъирагъдин занятйирин аьлакьа уьбхюб лазим ву. Литературайин урхбан программайиъ мялимдин дикъат ч1алнан вари терефариз фикир тувбиина жалб ап1уру - гафарин зиин (лексикайин) ляхин гъабхуб, баяр-шубарин фагьум артмиш ап1уб, контекстдиъ гафнан мянайин гъавриъ ахъуб ва гь. ж. .

Классдин гъирагъдин программа аьгъю ап1биинди практика жигьатнаан гафнан лексикайин мянайихъди, гафарин гизаф мянайихъди, синонимарихъди ва хайлин жара понятйирихъди таниш хьиди. Писателарин эсерар урхбиинди, гафари му ясана тму предметар, гьякьикьатдин аьгьвалатар улупрувалин зиин гюзетвалар гъахиди, гафарихъ тяйин мяна хъайиваликан аьгъю хьибди, жюрбежюр предложенйириъ, иллагьки аьлакьалу улхбаъ гафарихъ мяна жигьатнаан багахьлу ва къаршу мяна шлувал аннамиш ап1иди. Жвуван фикир якьинди улупбан бадали, мяна жигьатнаан варит1ан тялукь гаф гъядябгъюб лазим вуйивалин баяр-шубар гъаврикк хьиди.

Текстарин содержание жюрбежюруб дубхьну ккунду: дурариъ школьникарин уьмур, инсанарин зегьмет, Ватандин тарих, жюрбежюр уьлкйирин халкьарин арайиъ мясляаьт ва дуствал, табиаьтдихьна ккунивал ва гь. ж. ат1агнади ккунду.

Классдин гъирагъдин занятйирин асас метлебар ва меселйир:

-урхбахьна, ч1иви ч1алнахьна, улхбахьна, табасаран ч1алниинди литературайихьна баяр-шубарин интерес артмиш ап1уб;

- чпин к1ул'инди, хушниинди аьгъю ап1уз ккун хьувалин деятельностдихьна аьлава литература ишлетмиш ап1бахьна, к1ул'инди урхбахьна интерес артмиш ап1уб.

Гьаму предметариан к1ули гъабхру вари деятельность системайиъди деятельность гъабхбан янашмиш'валиъди кючюрмиш ап1уру. Гьаци вуйиган, ишлетмиш ап1ру табшуругъар биц1идар деятельностдиъ хьпаз терефламиш дап1найидар ишлетмиш ап1уру. Гьациб системайиъди аьгъювалар тувбан-гъадагъбан процесс кьюб терефнахъанди гъабхуру:

- аьгъювалар тувувал - гъадабгъувал универсал учебный гьяракатар арайиз хпан ва ккергъбан классарин личностный ерйир арайиз гъюбан дакьатси;

аьгъювалар тувувал-гъадагъувал метлеб вуди хьувал - ФГОС-арин т1алабариз тялукьди программйир аьгъю хьувалиан натижйир гъадагъуб.

**Дарснан гъирагъдин ляхин**

Дагъустан Республикайин образованиейин ва илмин министерствойи тасдикь дап1найи учебный пландиъ дарснан гъирагъдин ляхин гъабхбаз гьарсаб классдиз тяйин сяътар улупна.

Дарснан гъирагъдин ляхин мектебдиъ дубхну ккуни образовательный деятельностдин саб пай ву.

Гьаму шарт1 назарназ гъадабгъну, табасаран ч1алнан программайин аьхириъ табасаран ч1алнаан дарснан гъирагъдин ляхин гъабхбан метлебнинди программа теклиф дап1на.

**Кьимат тувуб**

**Табасаран ч1алнаан бик1бан ляхнариз кьимат тувуб**

Ученикарин хъуркьуваларин дережайин зиин контроль бик1бан формайин ляхнариъ гъабхуру. Курс аьгъю ап1увал ахтармиш ва кьимат тувбан метлебниинди табасаран ч1алнаан асас вуди гьаму жюрейин бик1бан ляхнар гъахуру: конрольный кпик1уб, диктантар (гъаврикк ккаъбан, хабардар ап1бан, рябкъбан, яратмиш ап1бан, ахтармиш ап1бан, гафарин ва гь. ж.), дургъбан изложенйир ва сочиненйир, грамматикайиан табшуругъар, тест саягъ табшуругъар.

Диктант орфографияйиан ва пунктуацияйиан гъадагъу удукьувалар ва вердиш'валар ахтармиш ап1бан дакьат ву.

Грамматикайин разбор урхурайидари грамматикайин аьгьвалатар гъавриъ ахъбан дережа ахтармиш ап1бан дакьат, гафарин ва предложенйирин лап простой анализ гъабхуз удукьувал ву.

Контрольный кпик1уб, диктантси, орфографияйиан ва пунктуацияйиан аьгъю гъап1у правилйир ахтармиш ап1бан къайда ву. Текстнан му ясана тму пай кпик1уз хьувалиан удукьувалар арайиз хуб, чапнан текстнакан кпик1уб, орфограммйир рякъюб, предложениейин сяргьятар агуб, текстнан паяр дерккуб.

Изложениейин кюмекниинди (изложение бик1уз дубгъру метлебниинди гъабхру ляхин) бик1бан улхбан вердиш'валар фици арайиз гъюраш ахтармиш ап1уру; текстнан асас мянайин гъавриъ ахъуз ва асас моментар гъидидирчри содержание ачухъ ап1уз, орфографияйин ва пунктуацияйин къайдйир гюзет ап1ури, бик1биинди ктибтуз удукьувал тешкил ап1уру.

Тест саягъ табшуругъар гъахуб - гъадагъу аьгъювалар стандартный дару шарт1ариъ ишлетмиш ап1уз удукьбан терефнаан вердиш'вал арайиз дуфнайивалин дережа тяйин ап1уб ву.

Мялимди баяр-шубарихьан план дюзмиш ап1уз ва пландиз асас вуди ктибтуз ва бик1уз удукьбазра фикир тувру.

Бик1бан ляхнарин савадлувализ аьхю фикир тувну ккунду.

Бик1бан ляхнарикан гизафдар мялимдин контроликкди к1улиз гъахуру. Ккергъбан классариъ ахтармиш ап1бан диктантарин ва изложенйирин кьадар гизаф аьхюб дубхьну ккундар.

Гафарин диктантар гъахбан бадали, дарснан саб пай жара ап1уб ч1яаьн шулу. Амма ахтармиш ап1бан диктантар ва аьлакьалу улхбаан гъахру изложенйир ва сочиненйир дик1бан бадали, к1улди саб сяаьт вахт жара aпlypy (бабан ч1алнан дарсарикан, лазим вуш, литературайин урхбан дарсариканра).

Ккергъбан классариъ урхру йисан к1улиан аьхириз диктантар ва изложенйир гьамциб кьадарниинди гъахуру.

**Гафарин диктантариъ гафарин кьадар**

|  |  |  |
| --- | --- | --- |
| Класс | 1-пи гьац1 йис | 2- пи гьац1 йис |
| 2 класс | 8 гаф | 10 гаф |
| 3 класс | 10 гаф | 12 гаф |
| 4 класс | 12 гаф | 15 гаф |

**Къайд:**

Гафарин контрольный диктант контрольный ляхнар гъахру тетрадарик кьюб гьяфтайик сабан гъабхуру.

**Ахтармиш ап1ру диктантариъ ва**

**ктик1ру текстариъ гафарин кьадар**

|  |  |  |  |  |
| --- | --- | --- | --- | --- |
| Класс | 1 четв. | 2 четв. | 3 четв. | 4 четв. |
| 1 класс | - | - | - | 15-20 гаф |
| 2 класс | 20-25 гаф | 25-30 гаф | 30-35 гаф | 35-40 гаф |
| 3 класс | 40-45 гаф | 45-50 гаф | 50-55 гаф | 55-65 гаф |
| 4 класс | 60-65 гаф | 65-70 гаф | 70- 75 гаф | 75-80 гаф |

Урхбан йисан эвелиан аьхириз ахтармиш ап1бан диктантар 4-5 гъахуру.

**Къайд:**

Изложенйир гъахбаз хабар тувбан хасиятнан, чпихъ ачухъ сюжет хъайи текстар теклиф ап1уру. Яваш- явашди читин дару шикиллу ап1бан (пейзаж, сурат) текстарра ишлетмиш ап1уз шулу. Контрольный изложение гьисаб вуди 2-3 классарин аьхириъ ва 4-пи классдиъ кьюб изложение гъахуру.

**Изложенйирин кьадар**

Диктантариът1ан изложенйириъ текстарин кьадар 15-20 гаф артухъ дубхьну ккунду.

**Текстарин тахминан кьадар**

|  |  |  |  |  |
| --- | --- | --- | --- | --- |
| Класс | 1 четв. | 2 четв. | 3 четв. | 4 четв. |
| 2 класс | 35-45 гаф | 40-45 гаф | 45-55 гаф | 50 -60 гаф |
| 3 класс | 55-65 гаф | 60 -70 гаф | 65-75 гаф | 55-65 гаф |
| 4 класс | 75-85 гаф | 80 -90 гаф | 85- 90гаф | 90-100 гаф |
|  |  |  |  |  |

**Сочиненйириъ гафарин кьадар**

|  |  |  |
| --- | --- | --- |
| Класс | Предложенйирин кьадар | Гафарин кьадар |
| 3 класс | 9-10 предложение | 50-60 гаф |
| 4 класс | 11-12 предложение | 70-80 гаф |

**Къайд:**

Сочинение гъабхбаз саб сяаьтт1ан ц1ибди дарди вахт жара ап1уру. Сочиненйириз тема гъядябгъруган, дурарин уьмрихъди аьлакьалувал, биц1идарин тажрубайихьна багахьвал ва интересар, содержание биц1идарихьна рубкьувал, текст дюзмиш ап1бан къайдайиан гуж удукьувал ва дидин улхбан артмиш'вал назарназ гъадабгъуру.

**Урхбаз кьимат тувуб**

Урхбаз ва урхувалин деятельностдиз ккергъбан мектебдин классариъ махсус асасвалар хас ву:

- сабпи классдиъ урхувал аьгъю ап1бан объект ву;

- 2-4 пи классариъ яваш-явашди уьмуми учебный удукьувал шулу.

Гьамдихъди аьлакьалу вуди, сабпи классдиъ асас вахт ебхьури урхбаз ишлетмиш ап1уру.

2-4 –пи классариъ к1вакна урхувал артухъ ап1уру (10-15 % 1-пи классдиъ ва 80-85% 4-пи классдиъ).

Урхбан дережайиз кьимат тувруган, сабпи классдиъ слогариинди урхуз удукьувал ахтармиш ап1уру: программайин т1алабариз тялукь гьяракатниинди урхбаъ урхурайибдин уьмуми мянайин гъавриъ ахъуз удукьувал арайиз дуфнади хьуб; бязи гафарин предложенйирин мянайин гъавриъ ахъуз хьувал.

Кьюбпи классдиъ к1улди гафариинди ва гафарин ибарйириинди урхуз удукьувал ахтармиш ап1уру, урхбан гьяракат программайин т1алабариз тялукь урхбан гьяракатниинди урхури, гъурху текстнан уьмуми мянайин гъавриъ ахъуб; игитариз хас вуйи асасвалар улупурайи препинаниейин ишарйириз, интонацияйиз тялукьди паузйир ишлетмиш ап1уз удукьуб.

Шубубпи классдиъ к1улди гафариинди урхуз удукьувал арайиз дуфнайивал ахтармиш ап1бахъди сабси, контролин асас меселйир адабхъну ва к1вакна программайин т1алабарин гьяракатнаъди гъаврикк ккади урхуб, чан зиин сифтейин ляхин гъабхбиинди гьязур текст шиир саягъ ва прозайин текстар тясирлуди урхувал ахтармиш ап1уб; тясилувалин асас дакьатар ишлетмиш ап1уб: паузйир, логикайин ударенйир, интонацияйин шикил.

Юкьубпи классдиъ гафарин ибарйириинди ва синтагмийириинди урхуз удукьувал арайиз дуфнаш ахтармиш ап1уру; адабхъну ва к1вакна программайин т1алабарин гьяракатнаъди гъаврикк ккади урхуб; китабдикан тясирлуди ва к1ваъланди чан зиин гьязурвалин ляхин гъубху, гьамсана гьязурвалин ляхин дурубху текст, дакьатар эсерин хасиятналан асиллу вуди, элементарный тясирлу к1ул'инди гъядягъюз хьуб.

Урхбаан кьимат тувруган (дивруган), гьаз гьациб кьимат тувраш ачухъ ап1уру, биц1идарик дюзди урхбаан удукьувалар ва вердиш'валар гъадагъбаан ва текстнан зиин ляхин гъабхуз удукьувал хьувал, шлувал жигьатнаан рюгь кап1ру.

Къайд. Урхбаан вердиш'вал йисан шубубан ахтармиш ап1уб метлеблу ву:

- урхбан йисан эвелиъ (10-15 сентябриъ);

- урхбан йисан гьац1аъ (20-25 декабриъ;

урхбан йисан аьхириъ (10-15 майдиъ).

Эгерки урхуб урхбан йисан эвелиъ ахтармиш ап1уруш, урхбан гьяракатнан улупуб ккудубшу классдин аьхириъ ученикди гъадабгъу хъуркьувализ тялукьуб дубхьну ккунду.

Урхбан йисан шубубан урхуб ахтармиш ап1бан гьисабну ученикди урхбан техникайиан улихь гъягъбан дережа рябкъюз мумкинвал тувди.

Классдиъ урхбаз кьимат мелзналан вуйи жавабназ ва к1ул'инди ученикди урхбаз дивру.

**Кьимат тувуз урхру текстнан кьадар.**

Кьимат тувуз урхру текстнан кьадар исихъ улупнайи кьадарт1ан ц1ибди дарди дубхьну ккунду:

2-пи классдиъ - ¼ машнан;

3-пи классдиъ - 1/3 машнан;

4-пи классдиъ - урхбан учебникдин ½ маш.

**Адабхъну (ебхьури урхуб)**

|  |  |  |  |  |
| --- | --- | --- | --- | --- |
| **Гьац1 йис** | **Саб дакьикьайиъ гафарин кьадар** | | | |
| **1 класс** | **2 класс** | **3 класс** | **4 класс** |
| **1 гьац йис** | 15- 20 | 35 - 45 | 60 - 70 | 75 -80 |
| **2 гьац1 йис** | 25 - 30 | 50-60 | 70 -75 | 80 -100 |

**К1вакна (ккебехъну урхуб)**

|  |  |  |  |  |
| --- | --- | --- | --- | --- |
| **Гьац1 йис** | **Саб дакьикьайиъ гафарин кьадар** | | | |
| **1 класс** | **2 класс** | **3 класс** | **4 класс** |
| **1 гьац йис** | 20 - 30 | 45 - 55 | 70 - 80 | 85 - 90 |
| **2 гьац1 йис** | 30 - 40 | 60 - 70 | 80 - 85 | 90 - 100 |

**Критерйириз асасди кьимат тувуб**

[Ученикдин деятельностдиз хьуб баллин системайиинди кьимат тувбахъди сабси, гъи ккергъбан мектебдъ критериальный системайиинди кьимат тувувалра ФГОС—арин т1алабарикан саб ву. Му системайи](http://image.slidesharecdn.com/random-141023004649-conversion-gate02/95/-6-638.jpg?cb=1414025445) ученикдин деятельностдиз жюрбежюр терефариан лигбиинди кьимат тувуз мумкинвал арайиз хуру.

Критериальный системайи му ясана тму учебный материал фициб хьуркьувалиинди аьгъю дубхьнаш ачухъди тяйин ап1баан, му ясана тму вердиш'вал арайиз дуфнаш, ученикди гъазанмиш дап1найи хъуркьувал саб тяйин т1алабнахъди тевуз мумкинвал тувру.

Критерйирин кьиматниинди анжагъ ученикди тамам гъап1у якьин ляхниз кьимат тувру, хъа дугъаз чаз ва дугъан удукьуваларин дережайиз асла ваъ. Гьякьикьатди, гьарсаб кьиматназ му ясана тму вердиш'валин, гьякьикьи материал, понятиейикан материал аьгъю хьувалин дережа ебццувализси лигуру.

Метлеб - аьгъювалар тувбаъ-гъадагъбаъ корректировкйир гъахуб, «зяиф йишвар» тяйин ап1уб. Метлеб - дурар гьамусдихъантина арайиан адагъуб.

Лап важиблу ва лазим аьгьвалат гьадму вуки, гьаму жюрейин юкьуб формайиъди кьимат тувувалин процессдиъ школьникар иштирак хьуб:

1. Жвуву жвуваз кьимат тувуб.

2. Сар-сариз кьимат тувуб.

3. Критерйир тартиб ап1баъ иштирак хьуб.

4. Тамам гъап1у табшуругъар рефлексив жигьатнаан разбор ап1уб.

Биц1идарин рефлексив вердиш'валар арайиз хпаъ гъабхурайи ляхниз жюрбежюр терефарихъанди асас дикъат жалб ап1уб лазим ву: биц1ириз неинки аьгъювалар гъадагъуз, янаки ученикдин роль уйнамиш ап1уз, хъа гьацира жарариз аьгъювалар улупуз - мялимдин роль уйнамиш ап1уз мумкинвал тувру. Урхурайирин деятельностдиз кьимат дарснан гьарсаб этапдиъ, хъа гьацира дарснан аьхириъра тувуз шулу.

Дарснан аьхириъ жвуван ясана жарарин деятельностдиз кьимат тувувал дарснан улихь диву метлебарихъ хъуркьбахъди аьлакьалуди тувру.

Гьарсар касдиз чаз лайикь кьимат тувну ккунду, иллагьки - биц1ириз.

Амммаки, саб к1ваин гъитуб лазим ву - критерйииринди кьимат тувбаъ субъективизм арайиз гъюз гъидритувал.

**Ишлетмиш ап1ру учебникар**

Мялум вуйиси, стандартарин т1алабариз тялукьди дагъустан ч1алариан ва литературайин урхбаан программйир дюзмиш дап1нашра, гьадму программйирин т1алабариз тялукь учебникарин комплексар гьеле дагъустан ч1алариинди, гьадму гьисабнаан табасаран ч1алниинди тартиб дап1ну чап ап1уз гьелелиг хъуркьнадар. Къайд ап1уб лазим вуки, ц1ийи наслин учебникар ва дурарихьна кюмекчи литература тартиб ап1бан ляхин гьамусяаьт гъабхура.

2016-2017 урхру йисан «Табасаран ч1ал» ва «Литературайин урхуб» предметариан образовательный деятельность гъабхбаъ гьаму таблицайиъ теклиф дап1найи учебникар ишлетмиш ап1уру.

|  |  |  |  |  |
| --- | --- | --- | --- | --- |
| Класс | Учебник | Автор | Чап  гъапу йис | Издательство |
| 1 кл. | Букварь | Б.Гь. Ханмягьмадов, Къ. К. Къурбанов | 2007 | ООО «Изд-во НИИ пед-ки» |
| 2 кл. | Табасаран ч1ал | Б.Гь. Ханмягьмадов, Къ. К. Къурбанов | 2008 |  |
| 2 кл. | Гафнан хазна | Б.Гь. Ханмягьмадов, Къ. К. Къурбанов | 2008 |  |
| 3 кл. | Табасаран ч1ал | В. М. Загьиров, З. М. Загьиров,  К. Т. Шалбузов | 2005 | ООО «Изд-во НИИ пед-ки» |
| 3 кл. | Гафнан хазна | В. М. Загьиров, З. М. Загьиров,  К. Т. Шалбузов | 2005 | ООО «Изд-во НИИ пед-ки» |
| 4 кл. | Табасаран ч1ал | Къ. К. Къурбанов | 2008 | ООО «Изд-во НИИ пед-ки» |
| 4 кл. | Гафнан хазна | Ш. Б. Жамалиева, Ш. Р. Къазиев | 2007 | ООО «Изд-во НИИ пед-ки» |
|  | Ккергъбан классариз Табасаран ч1алнан ва литературайин урхбан программйир | Къ. К. Къурбанов, Ш. Б. Жамалиева, | 2013 | ООО «Изд-во НИИ пед-ки» |

Гьаму учебникарин мумкинвалар, материалар ва гъирагъдилан жара лазим материалар, информация жалб ап1уб ва ишлетмиш ап1уб лазим хьибди.

А. А. Тахо-Годийин ччвурнахъ хъайи Дагъустандин илми - ахтармиш ап1барин педагогикайин институтдин сайтнаъ ккергъбан классариз «Табасаран ч1ал» ва «Литературайин урхуб» предметарин курсариан ФГОС-дин т1алабариз тялукьди тартиб дап1найи образовательный программйирин рукописар а.

Сайтнан адрес: http://dniip.ru/programma.html