**Дагъустан Республикайин образованиейин ва илмин министерство**

**А. А. Тахо - Годийин ччвурнахъ хъайи Дагъустандин педагогикайин илми-ахтармиш ап1барин институт**

**Дагъустан Республикайин мектебарин 5-9 классариъ 2016 / 2017 – пи урхру йисан табасаран ч1ал аьгъю ап1бан гьякьнаан**

**м е т о д и к а й и н к а гъ а з**

**Махачкала 2016**

**Методикайин кагъаз** Россияйин Федерацияйиъ ва Дагъустан Республикайиъ образованиейин гьякьнаан кьабул дапIнайи документарин тIалабариз тялукьди дюзмиш дапIна. Гьелбетки, мидин дибдиъ Республикайин Образованиейин ва илмин министерствойи милли-региондиз тасдикь дапIнайи сабпи номерин урхбан план дивна. Гьадму пландиз асас вуди гьязур дапIнайи чешнелу прогармма Федеральный государственный образовательный стандартдин бинайиин уьмуми образованиейиз тялукь шула (Россияйин Федерацияйин образованиейинна илимдин Министерствойин приказ №I897, 17-пи декбарь 2010-пи йис).

Бабан чIалнан образовательный деятельность тешкил апIбан нормативный документарик ва методикайин материаларик кабхъра гьацира 2012-пи йисан 29-пи декбариъ адабгъу федеральный закон «Российский Федерацияйиъ образованиейин закон». Дидиъ образовательный программйирихьна вуйи тIалабар ачухъди ва бегьемди улупна.

Гьамцдар ва жара нормативный документарин бинайиин алди гьязур дапIнайи чешнелу программайин мяна ва къурулуш, гьелбетки, муганайиз ишлетмиш апIурайи программйирихьан саб хайлин фаркьвал ади дюзелтмиш дапIна. Думу йицIуб разделикан арайиз дуфна. Гьарсаб разделиз чан тIалабрна мтелебар а. Хъа дурар вари кидикьну улупиш, программайин мяна, мурад ва метлеб саб шула: урхурайидариз бабан чIал ужуйи аьгъю хьуб, дидин теорияйин гъавриъ хьуб, теория практикайиъ ишлетмиш апIуз удукьуб, табасаран чIалнан вари разделар (фонетика, морфология, синтаксис, графика, орфография, орфоэпия, лексика, фразеология, гафар арайиз гъюбан къайдйир) бегьемди ахтармиш апIуб, урхуб, улхуб ва бикIуб гюзел апIуб.

**«Табасаран чIал» предметдин йишв, думу аьгъю апIбан метлебарна месэлйир ва бажарнвалар**

Эгер ухьу **«Табасаран чIал» предметди урхбан пландиъ дибиснайи йишв**, мектебдиъ киврайи жара предматрихъди дидин айи аьлакьа ахтармиш гъапIиш, дупну ккунду, фицики Дагъустан Республикайин Образованиейин ва илимдин министерствойи тасдикь дапIнайи милли-региондин сабпи номерин Урхбан пландиз асас духьну, предмет «Табасаран чIал» 5-9 ва 10-11 классариъ аьгъю апIура. Гьаци вуйиган гьарсар мялимди кIваинди гъитну ккунду сабсан: урхбан пландиз бабан чIал ва литература аьгъю апIуз тувнайи сяътарин кьадар программайиъ сатIиди улупна. Гьдарарикан 5-9 классариъ гьарсаб классдиъ гьяфтайиъ кьюб сяаьт табасаран чIал кивуз (аьгъю апIуз) ишлетмиш апIура. Урхбан йисаъ вари 68 сяаьт шула. Хъа йискьубаъ урхбан гьяфтйирин кьадар вари 34 шула.

Урхбан пландиз асас духьну, 10-11 классариъ табасаран чIал аьгъю апIуз (думу кивуз), гьяйифки, гьяфтайиъ саб сяаьттIан ишлетмиш апIури адар. Гьаци вуйиган урхбан йисаъ вари 34 сяаьт шула. Мидланра гъайри, сабпи номерин Урхбан пландиъ предмет «Табасаран чIал» мектебдиъ аьгъю дапIну ккуни предметарин мажбур пайнак кабхъра. Думу гьацира милли-региондин пайнак кабхъра.

Зиихъ ухьу «гьяйифки» кIуру гаф ишлетмиш апIбан жара мяна айиб ву. Табасаран чIал ихь гъулариъ, районариъ, бязи поселокариъ илимдин ва жара чIаларра аьгъю апIбан диб, бина ву, гьаз гъапиш баяр-шубар чпин хулаъ, чIат ва мектебдиъра жвуван багъри бабан чIалниинди улхура. Гьаци вуйиган дурарин фикрар, гафар, ибарйир, предложенйир – вари табасаран чIалнан гьязур вуйи штампариинди арайиз гъюра. Дурар табиаьтдиан дуфнайидар ву. Хъа урус вая жара чIал’инди улхури гъашиш, дурари чпизра хабар дарди, гьадрайин мяна лазим вуйи чIалназ илтIибкIура. Гьадму вахтна баяр-шубари, гьелбетки, табасаран чIалнан фонетикайиина грамматикайин къайдйир ишлетмиш апIура. Амма урус чIална табасаран чIал чпи арайиз гъюбан генеалогияйин, типологияйин ва ареалияйин классификацйириинди лап жа-жара, аьксивалин, саб сабдиз ухшар адру чIаларик кахьра. Гьар фици вушра, табасаран (бабан) чIалну гьам теорияйиъна илимдиъ, гьамсана практикайиъ аьхю роль уйнамиш апIура.

Саб кIуруб, учебный планариъ табасаран чIал урус чIалтIан сад йисан улихь кивбан къайда кьабул дапIна. Месела, табасаран чIалнан фонетика цци кивраш, урус чIалнан фонетика хъайисан кивра. Яна ученикдиз фонетикайикан аьгъюди шула. Гьам логика жигьатнаан, гьамсана методика жигьатнаан му дюзи рякъ ву. Кьюб кIуруб, чпи жа-жара, саб-сабдиз аькси чIаларси вушра, дурарин разделар сатIиди ахтармиш гъапIиш, хъанара ужуйи аьгъю шулхьуз, фицики душваъ гьам саб жюрейин, гьамсана саб-сабдиз затра ухшар дару гьядисйир алахьурайиб. Шубуб кIуруб, эгер табасаран чIалнан учителихьан гьаму тафавутвалар дюзди ишлетмиш апIуз удукьури гъашиш, дугъу саб бабан чIал кивбаз ваъ, хъа урус чIал кивбазра аьхю кюмек тувра. Мушваъ интерференцияйин транспозиция ва трансференция кIуру гьядисйир ачмиш шула. Гьам учителиз, гьамсана ученикариз му методикайин лап хайирлу ляхнарикан, методарикан шула. Гьаци вуйиган, урхбан пландиъ «Табасаран чIал» предметди дибиснайи важиблу йишв улупнайибтIан хъанара артухъди шула. Табасаран чIалнан мялимарин сан-гьисаб адру тIалабарра гьисабназ гъадагъну, бабан чIалнан дарсарин кьадар, иллагьки 10-11 классариъ, саб сяаьтнанкьан артухъ апIуб лап чарасуз вуди гьисаб апIурача.

**Мектебдиъ табасаран чIал аьгъю апIбан метлебарна месэлйир**, дидин мянана къурулуш жажарадар ва жюрбежюрдар ву. Образованиейин кIулин метлеб – школайиъ урхурайи велед личностси тербияламиш апIуб ва гьар жюрейин аьгъювлариинди думу гужли апIуб ву. Гьаму позицияйин бинайиин алди гъийин йигъан бабан чIал кивбан методикайиъ аьгъювалар гъадагъбан процесс гьаци дурайин кьадар артухъ апIбанди улупнадар, хъа дурар школьникдин чIалнан, фикирнан ва дугъан духовный потенциал артухъ апIруси тувну ккунидар ву. Гьелбетки, думу аьгъювлар баяр-шубари ккергъбан классариъ гъадагънайи аьгъювалариин биналамиш духьну ккунду.

Табасаран чIал киврайи мялимди кIваинди гъитну ккнуду, фицики гьарсаб миллетдин варитIан аьхю девлетарикан саб - бабан чIал ву. ЧIалну халкь арайиз хуру, миллет сатIи апIуру, наслар аьлакьалу апIуру, халкьдин рюгьлу уьмур, культура за апIуру. Табасаран чIал мялуматар тувбан ва гъадагъбан, дурар уьрхбан ва артухъ апIбан, рюгьлу культурайин ва образованиейин дакьат ву.

Гъийин йигъан ихь гьюкуматдин, республикайин образованиейин дигиш’валарихъди (ЕГЭ школйириъ, многоуровневая система обучения вузариъ) сабси. табасаран чIал кивбан методикара цIийи ерийин дережайиз за дапIну ккунду, думу кивбан методорна приемар таза алаъну ккунду. Обществойиъ арайиз гъюрайи дигиш’валарихъди сабси образованиейин цIийи технологйирра ишлетмиш апIури, жвувра паргарди дугъужвну ккунду.

Баяр-шубариз учебникдикан, жюрбежюр српавочный литературайикан, словарарикан мянфяаьт ктабгъуз, план дюзмиш апIуз, ахтармиш’вал гъабхуз, кIулди чав чаинди гьарсаб ляхин гъабхуз, гъурхуб планалмиш апIуз, таблицйир дюзмиш апIуз улупну ккунду. Гьар фици вушра гъийин йигъандин информацияйихьди, дидин гъавриъ ахъру вая адрахъру мянайихъди учители я жвув, ясана жвуван ученикар ккагъуз гъитну ккундар. Гьюкуматдин образованиейин, кульутрайин ва жара гьяракатарин пульс (ифдин гьяракат) фици йивураш, гьаддихъди хъуркьну душну кунду дарс киврайирра, дарснахъ хъебехънайирра.

Мектебдихьна, гъийин дарснахьна, учителихьна ва ученикарихьна вуйи гьар жюрейин тIалабар зат кIваълан гьадрахди, табасаран чIалниинди хъебехънайибдин, ебхьурайибдин, кIурайибдин гъавриъ ахърубси, литературайин чIалнан къайдйиризра тялукь шлуси урхьубна бикIуб тямин апIуб учителин буржарикан ву. Мидихъди сабси, мелзнан ва бикIбан улхуб, монологдин ва диалогдин улхуб, орфографияйиан ва пункуацияйин савадлувалихъди ученикар тямин апIуб – мурар вари учителин вазифйирик кахьра. Табасаран чIалнан теорияйин мялуматар практика жигьатнаан улхбан деятельность арайиз хпаъ ишлетмиш апIуб – мура учителин саб вазифа вуди гьисаб шула.

Мидланра гъайри, учителин буржарикан вуди гиьсаб шула: чIалнан теорияна практика чиб-чпихъди аьлакъайиъ ади гъитуб; гьарсаб фунуб вушра темайикан улхруган, думу киврайиган ученикар гьар терефнаан активвалиинди иштрак хьуз гъитуб; иштрак хьуз тямягь, юкIв шлу саягъ дурарихъди лап марцци кIваан ляхин гъабхуб.

Учителиз аьгъю дубхьну ккунду, фицики вари урхурайидар сабсдар даршлуб. Дурарик, гьелбетки, талант айидар, бажарнди урхрудар, зяифдар, урхуз даккнидарра хьуз мумкин ву. Хъа учители гьарсарихьна кIул’инди вуйи хусуси, индивидуальный подход дабгну, дугъан бажаранвал адабшвуз, мумкинвалар яратмиш апIури, кюмек дапIну ккунду.

Кьялхъян йисари бабан чIал аьгъю апIбаъ **компетентностнстный подход** муаьян апIуб гьаци дюшюш гъабши ляхин дар. Компетенция гъапиган, душвак гьар касдин хасиятнаъ шлу аьгъювларинна удукьуваларин кьадар кабхъра, гьадрайилантина вуйи ляхнар, гьяракатар кахьра, дидихъди сабси чIалнан удукьуваларира кIул’инди вуйи йишв дибисна. Гъийин мектебдиъ табасаран чIалнан урхбанна-тебрияламиш апIбан процесс кIули гъабхруган, гьар жюрейин терефарихъанди ученикарин бажаранвал артмиш апIбаз асасди фикир тувну ккунду. Гьадрайик кахьрайи коммуникатив, лингвистикайин, чIалнан, культуроведениейин бажарнваларин дибди ва дурайин арайиъ дубхьну ккуни сигъ аьлакъайи урхбаъ саб вуйи система арайиз хура.

**Коммуникатив бажаранвал** гъапиган, думу урхбан деятельностдин вари жюрйирикан, мелзнан ва бикIбан, улхбан культурайин асасарикан аьгъю хьуб, дурар ишлетмиш апIуз удукьуб, жарарин улхбан ва жвуву урхурайибдин гъавриъ ахъуб, информацияйин ва текстнан зиин ляхин апIуз удукьуб, жвуван келимайин асас мяна ккабалгуз хьуб ву…

**Лингвистикайин бажаранвал** – чIалнан аьгьвалатарин аьдати анализ гъабхуб ву. Мушвак кахьра: бабан чIал аьгъю апIбаъ асас аспект лингвистикайиан лигбар арайиз хуб, чIалнан системайикан чIалнан уьлчмйир чиб-чпихь теври, аналитикайин ва улхбан удукьувалар арайиз хуб; улхбан метлебарихъди аьлакъаламиш апIури, чIалнан уьлчмйир улхбан жюрбежюр шартIариъ дюзди ишлетмиш апIуб ва гь.ж.

**ЧIалнан бажаранвал** – чIалнакан вуйи аьгъювлар системайихъна хуб, дидин гъурулушдикан, артмиш’валикан ва вазифйирикан аьгъяди хьуб, литературайин чIалнан асас къайдйир аьгъяди хьуб, чIалнан аьгьвалатарин анализ гъабхуз ва кьимат тувуз удукьуб, лингвистикайин жюрбежюр словарар ишлетмиш апIуз удукьуб, чIалнан вари разделарин гьякьнаан аьгъяди хьуб, чIалнан девлетлувал аьгъяди ва яркьуди ишлетмиш апIуб ва гь.ж.

**Культуроведениейин бажаранвал** – халкьдин культура улупбаъ чIалнан асасвал, табасаран чIалниинди улхбаъ дидин этикетдин къайдйир аьгъяди хьуб. ЧIал милли культура улупбан формаси аннамиш апIуб, халкьдин тарихдин ва чIалнан аьлакъалуваларикан аьгъяди хьуб ва гь.ж.

Зиихъ ухьу къайд дапIнайи табасаран чIал аьгъю апIбан асас метлебар ва вазифйир кIулиз гъахуб гьамцдар гьар жюрейин месэлйир гьял апIбаланра асиллу вуди шулу:

- кергъбан классариъ табасаран чIалнан курснаан гъадагъу аьгъювалар текрар ва уьмумуламиш апIуб, чIалнан теорияйиан гъадагъу мялуматар ккатIарццуб ва дерин апIуб;

- чIалнан вари разделариан ученикариз тяйин аьгъювлар ва мялуматар тувуб;

- табасаран литературайин чIалнан къайдйирихъди классдиан классдиз таниш апIури гъитуб, дурарин мелзнан ва бикIбан улхуб артмиш апIуб;

- ученикари улхбаъ ишлетмиш апIру гафарин кьадар ва грамматикайин гъурулуш девлетлу апIуб;

- чIалнан гьарсаб гафнан гъаврикк хьуб, думу жюрбежюр мянайиъ ишлетмиш апIуз удукьуб;

- текстнан, диалогдин, монологдин зиин ляхин гъабхуб, дурарин анализ гъабхуз удукьуб ва гь.ж.

**Технологияйин дакьатарна планламиш апIру натижйир**

Гъийин йигъан дарс киврайи гьарсар мялимди чан улихь гьамцдар меселйир дивну ккунду:

1. Яраб узу гьаму дарс фици акуб ва маракьлуб апIуйкIан?

2. Урхурайидарин бабан чIалнахьна вуйи ккунивал хъанара фици артухъ апIуйкIан?

3. Урхурайидарихьан мянфяаьт ктабгъуз шлуганси дарс фици тешкил апIуйкIан?

4. Яраб гьамрайиз цIийи технологияйин дакьатар улупиш фици шуйкIан? ва гь.ж.

Мялимди гьаму суалар чав чаз туври ашра (гьаци дубхьунна ккунду), гъийин мектебдин асас вазифйирикан саб гьадму вуки, баяр-шубариз чпин кIул’инди ляхин апIуз улупуб. Ухьуз рябкъюрайиганси ва мялум вуйиганси, гъийин мектебар, институтар, университетар вари компьютерарихъди, интерактивный доскйирихъди тямин дапIна. Бабан чIал гъабхбан бадали кабинетра тувна, гьарсар мялимдиз ва гьарсар ученикдиз компьютерихъди, интернетдихъди ляхин апIузра мумкинвал тувна.

Бабан чIал киврайи мялимди чан дарсар гьюкуматдин образованиейин (ФГОС-ди) фици тIалаб апIураш, гьаци гъахуб асас вазифйирикан саб ву. Бабан чIалнан дарсарин мянфяаьт за апIбан бадали, лигру ва техникайин дакьатари хайлин аьхю роль гъабхура. Хъа аьдати дарсариъ мялимдихьан интернетдиан ихь ва миди вуйи дагъустан халкьарин шаирарин уьмрикан ва творчествойикан хайлин материал адабгъуз шулу, музеяриз литературный экскурсйир дапIну ккунду, гьаржюрейин конкурсариъ иштраквал духьну ккунду, иллагьки заан классариъ урхурайи баяр-шубар. Гьамцдар гьаржюрейин ляхнар гъахури гъахьиш, гьелбетки, урхурайидарин аьгъю апIурайи темайихьна ва дарсарихьна аьшкъ за шулу.

Чав апIурайи ляхниъ ва практикайиъ мялимди конспкт-презентацйирра ишлетмиш гъапIиш, хъанара ужу шул, яна дарсназ гъягъруган жикъи текстар, шиклар гьязур дапIну, улупури гъашиш, дарснан натижа хъанара зиин артухъ хьуз мумкин ву. Мициб ляхин цIийи тема кивруган гъабхуб лазим ву. Интернет ишлтемиш апIуз шул ихь халкьдин мелзналан вуйи эсерар аьгъю апIруганна, дарсариъси классдин гъирагъдиъ ляхин абхруганна (табасаран халкьдин тамшир, аьдатар, гъулариъ ва шагьрариъ дарснаъ айи вахтна). Хъа материал наан абгуру гъапиш, пуз шулхьухьан, фицики ИЯЛИ-йин сайтнаъ, НИИ педагогикайин сайтнаъ, ихь мялимарин интернетдин дакьатари (З.М.Загьировдин, А.Г.Аьдиловдин, В.М.Загьировдин ва гьацира жарадин). Гьар фици вушра, 5-11 классариъ урхурайи баяр-шубариз гьаму аьлимарикан хабар ади ккунду, дурарин электронный почтайин адресар аьгъюди ккунду. Эгер аьгъдарш, дурар агуб затра читин ляхин дар. Ухьуз аьгъюганси, табасаран халкьдин аьдатарра, деуб-гъудужвубра кинофилмйириз илтIикIну улупна. Аьхирки, телевещаниейиъ лихурайи ихь аьхюрсир пишекар ва гъуллугъчи Мягьямед Гюсейнов ккуни жюрейин кюмек тувуз гьязур ву.

Информационно-коммуникативный технологйириинди, бабан чIалнан дарсар, ухьуз варидиз аьгъю аьдати жюрейин дарсарсира ахуз шулу.

Дицдар дарсариъ компьютер ишлетмиш апIували баяр-шубарин чIал ва урхуб ккатIабццбазра аьхю кюмек апIуру. Дарсариъ компьютерихъди ляхин гъабхруган, асас упражненйир ва методикайин улупбар гьамцдар ву:

1. Суалназ жаваб туври, диалог гъабхуб.

2. Гъядягъюри, жавабар туври, диалог гъабхуб.

3. Ачухъди гьязур дапIнайи жавабдахъди диалог гъабхуб.

4. Гъидирчнайи гьярфар ва ишарйир гъяъри, илчIихбар тамам апIуб.

Компьютер, цIийи дарс кивруганси, ккудубшу дарснан материал ижми апIбан бадалира ишлетмиш апIуру.

Интернет технологйир ишлетмиш апIури. урхурайидихьан табасаран аьлимарикан, шаирарикан бицIи макьалйир, рефератар дюзмиш апIузра шул.

Къайдайиинди информационный технологйир ишлетмиш апIури гъашиш, ухьуз гьамцдар меселйир гьял апIузра кюмек шул кIури умудлу вухьа:

1. Мялимдинна ученикдин арайиъ айи аьлакьа гужлуди дюзмиш апIуз;

2. Ученикарин урхбахьна вуйи ккунивал за апIуз;

3. Учителин ляхнихьна вуйи бажаранвал за апIуз;

4. Урхбаъ хусуси ляхин ишлетмиш апIуз;

5. Дарснан мяна-метлеб за апIуз ва гь.ж..

Компьютерный технологйир ишлетмиш апIбу ученикарин абйир-бабаринна жвуван багъри чIалнахьна вуйи ккунивал за апIур.Гьаци вуйиган, дарс манфяаьтлуди, бицIидариз аьшкь ади, тамаши шлугнаси кIули гъубхиш, думу мялимдин заанвал ва хъуркьувал ву. Дугъаз гъийин мялим кIуру.

Бабан чIалнан дарсарин мянфяаьтлувал за апIбан бадали лигру ва техникайин дакьатари хайлин аьхю роль гъабхура. Му ляхин кIули гъахбан бадали, бабан чIалнан дарсариъ учебный киновфильмйирра улупуз хай шул. Дурари дарс чIиви апIбаз дих апIуру. Темайин дериндиан аьгъювлар гъадагъуз кюмек тувру, чIал ккатIабццуру. Гьар фунуб вушра учебный кинофильмйи йирсибна цIийиб, дирбашна услир, ляхин апIрурна дарапIрур ачухъ апIуру, хлин гагьниин алиганси улупуру.

Бабан чIалнан дарсариъ табасаран радиойин передачйириканра мянфяаьт ктабгъуз шулу. Дид’ан туврайи литературайин передачйири табасаран литературайин чIал аьгъю апIбаъ, тясирлуди урхбан вердиш’валар гъадагъбаъ кюмек апIуру.

Мялимдихьан радиойиан туврайи музыкайин передачйир, халкьдин ва табасаран композиторарин мукьмар мяълийир текрар апIуз шулу. Дициб ляхниз магнитофонди аьхю кюмек апIуру.

Къайд апIуб лазим вуки, урхбан ляхин улихьна гъабхбаъ аьхю роль уйнамиш апIурайи лигру ва техникайин дакьатар бабан чIалнан дарсариъ ишлетмиш апIуб гьелелиг ухьухь гизаф къайдасуз гьялнаъ ими. Дурар ишелтмиш апIури узу саб школайиъра алахънадарзу. Дурар гьаци дерчнашра, зат ишлетмиш дарапIрайи школйир гизаф ами. Гьелбетки, вари школйириъ думу дакьатар адардира хьуз мумкин ву. Хъа якьинди аьгъяхьуз, фицики фильмоскопар, эпидиаскопар, магнитофонар, компьютерар, интерактивный доскйир школйириъ ашра, дурар ишлетмиш апIури шулдар, дурайикан мянфяаьт ктабгъуз аьгъю гъабхьундар. Натижайиъ урхурайидин чIал ккатIабццуб, аьлакьалу улхуб лап зяифди гъубзна.

Гьелбетки, му ляхин улихьна гъабхбаз лигру ва техникайин дакьатар ишлетмиш апIбаз тялукь вуйи методикайин пособйир адарди хьувалира аьхю манигъвал яратмиш апIура, яна думу гьаци кIуру гаф вуки, багъри бабан чIалназ лазим вуйи кьадар фикир гьелелиг туври адар.

**Табасаран чIал предметси аьгъю апIбан натижйир**

Гъи ухькан гьюкуматдин цIийи стандартари (ФГОС-ди) тIалаб апIурайиганси, багъри бабан чIал аьгъю апIруган, арайиз дуфну ккуни натижайиз дилигну ккунду. Дурарикан вартIан кIулиндар ва лазимдар хусуси (личностные), жара предметарихъди вуйи (метапредметдин) ва предметдин шартIар ву.

**Хусусивалиндарик (личностные) кахьра**: 1) табасаран чIал табасаран халкь бадали милли культурайин девлетарикан саб вуйивалин гъавриъ хьуб; личностдин аькьвлин, яратмишнан ва ахлакьдин ери за апIбан ляхниъ диди уйнамиш апIурайи роль аьгъю хьуб; школайиъ образование гъадабгъбан бадали дидихъ хъайи метлебнакан хабар хьуб; 2) эстетика жигьатнаан табасаран чIалнахъ хъайи кьаматлувалар аннамиш апIуб, жвуван чIалниинди дамах за апIуб; улхбан чIал мюгькам апIуб, ачухъди, дюзди, чIал цIалцIам апIури, улхуб; 3) улхбариин гюзчивал абхуб, дурариз кьимат тувуб; 4) жвуву апIурайи ляхин имбудариз нумуна шлуганси апIуб; 5) словарный запас артухъ апIуб, грамматикайин такьатарикан манфяаьт ктабгъуб ва гь.ж.

**Метапредметдиндарик кахьра**: 1) улхбан чIалнан вари жюрйир, хъпехъбан (аудирование) ва улхбан далилар аьгъю хьуб, жюрбежюр стиларинна жанрйирин текстар, улхбан жюрйир аьгъю хьуб (агбан, лигбан, таниш хьпан, аннамиш апIбан) ва гь.ж.; 2) жюрбежюр чешнйирин герек мялуматар гъадагъуз удукьуб (газетариан, журналариан, компакт-дискйириан, интернетдиан); 3) улхурайиган ва хъебехънайиган гъюрайи мялуматарин тамамвал, битаввал уьбхюз удукьуб; 4) монологдин жюрйир (хабарнан, шикил зигбан, варавурд апIбан) ва диалогдин жаравалар (эстетикайин, хабар тувбан, кьастнан) кIваинди гъитуб; 5) таяр дарудинна улихь бицIи мялуматар диври, дурариан докладар, рефератар дикIуз удукьуб, жвуван аьгъювалин заанвал улупуз удукьуб ва гь.ж.

**Предметдиндарик кахьра**: 1) гуманитарынй илмарин системайиъ табасаран чIалну дибиснайи йишв ва диди аннамиш апIурайи роль убхюб ва гужал апIуб; 2) табасаран чIалнакан илмариъ тувнайи аьгъювлар, дурарин теория ва практика гужал апIуб ва кIваъ уьбхюб; 3) табасаран чIалнан вари разделарикан тяаьм ктабгъуб, дидин нормйирикан (орфоэпияйин ва офрографияйин) хабарарди хьуб; 4) чIалнан кIулин функцияйикан, халкьдин культурайикан, инсандинна обществойин аьлакъайикан кIваинди гъитуб; 5) гафназ жюрбежюр жвурнариан (фонетикайиан, морфологияйиан…) кьимат тувуз удукьуб. Дидин анализ абхуз хьуб.

ФГОС-дин тIалабариинди дюзмиш дапIнайи программайиъ школайиъ урхурайидин **унивресальный, яна яркьу мумкинвалар** хъайи, гьяракат, артмиш хьпан бадали чпин хусуси, низамнан, аьгъю хьпан ва аьлакьайин улхбан мумкинвалар ужуйи урхуз удукьувалин бинаси ишлетмиш дапIну ккнуду. Эгер гьамрар аьгъю апIбан блокарси тасдикь апIури гъашишра, гьарсабдиз чан жа-жара мяна-мтелеб ади шулу. Месела:

1. Хусуси универсал урхбан гьяракатарин блок: урхбан мурад-метлеб асасламиш апIуб, дидин себеб, далил улупуб; жвуван Узу артмиш апIуб ва жвуваз кьимат тувуб; моралин, яна тербияйин, эдебнан фикирлувал артухъ апIуб ва халкьдин ужуб гъилигълувалин рякъюъ учIвуб.

2. Регулятив, низамнан блокдин урхбан универсал гьяракатвалар: метлеблуди жвуван уьмрин планар йитIуб; урхбан деятельность ккуниси хъапIуз ва илтIибкIуз удукьуб; жвуван кIван гьисс, дидин дигиш’валар жвувхьан къайдайиз хуз удукьуб; жвуву жвув’ин контроль уьбхюб ва жвуву жвуваз кьимат тувуб.

3. Аьгъю хьпан ва урхбан универсал гьяракатнан блок: уьмуми урхбан гьярактар; логикайин универсал гьяракатар; проблемйир за апIбан (дивбан) ва гьял апIбан гьяракатар.

4. Коммуникатив универсал урхбан гьяракатарин блок: личностарин арайиъ шлу сюгьюрлу сюгьбатар; дурар сатIи апIуб ва албагуб; аьгъю хьпан рефлексия за апIуб ва гь.ж.

Гьарсаб блокдиз чан жа-жара аспектар айиб ву, гьарсаб аспектдин мянана-мтелбра, этапариз дилигну жа-жараб шула. Бинайин школайин сабпи этапдик 5-пи класс кабхъра, кьюбпи этапдик – 6-7 классар, хъа 3-пи этапдик – 8-9 классар. Гьарсаб аспект классдиан классдиз, мяна жигьатнаан дигиш шула, яркьу ва гужлу шула. Месела, кьюбпи блокдиан жвуву жвув’ин контроль кIуру аспект гъадагъиш, дидин метлебра гьарсаб классдиъ жа-жара шула.

Гьаму меселйирихьди сигъ аьлакьайиъди гъюра учебный предмет ахтармиш апIбаъ планировать апIру натижйирра, тематикайин планированиера. Лигухьа дурариз жа-жаради.

**Учебный предмет ахтармиш апIбаъ планировать апIру натижйир:**

**Ужур мялимди гьарган кIваинди гъитну ккунду, гьадму чан хликк урхурайидари ккудубкIган фу пише гъадабгъуйкIан, наана аьгъюйкIан урхуз, чаз чухсагъул шуйкIан кIури. Гьаци вуйиган дугъан выпускникдиз аьгъю духьну ккун:**

* чаз алахькьан дюшюшариъ гьар жюрейин монологар (повествованйир, аьгьвалатар, гьядисйир) ишлетмиш апIуз, гьарсаб диалогдиъ иштрак хьуз;
* дурайи хъанара аьхю роль уйнамиш апIуру, эгер жа-жара культурайикан мялуматра ачухъ апIури гъашиш;
* улхбан ва бикIбан поведениейин нормйир марцциди кIули ахуз;
* гьарсаб гьядисайиъ мелзнилан вуйи монологдин ва диалогдин улхбариъ литературайин чIалнан чашне ва дидин дакьатар уьрхюз.

**Гьамцдар ва жара жюрейин натижйир гъадагъбан бадали выпускникдиз бязи мумкинваларра алахьура:**

* аудиторияйин улихьна саб гьялнан доклад хьади удучIвуз;
* иштирак хьуз бязи коллективный проблемйир гьял апIбаъ, чан позиция тяйин апIбаъ, думу гьял дапIну ккунивалиъ;
* ляхин улихь дурубшбан себебарин гъавриъ хьуз ва дурар ачухъ апIуз.

**ЧIалнан деятельность яркьу апIруган, яна хъпехъруган, улхруган, урхруган ва бикIруган выпускникдиз аьгъю шулу:**

* жюрбежюр хъпехъбарикан (аудиотекст вари аьгъю шлуганси, кIулин мяна вари жара апIруганси, текстнаан лазим вуйи информция гъядябгъруганси); аудиотекстдин мяна улупнайи къайдайиинди ва улхбан месэлйириинди гьял апIруси мелзнилан ктибтуз;
* темайин гъаври хьуз ва мелзнилан дидин кIулин мяна логика жигьатнаан дюзди ктибтуз. Мидланра гъайри, урхбанна илимдин, публицистикайинна художествойин аудиотекстар гъядягъюри, дурариъ тувнайи артухъвалин информация мелзналан вушра комментировать апIуз;
* публйкацияйин текстанаъ якьинди ачухъди вая гьитIибкIнуси, тувнайи информацияйин гьавриъ хьуз, мидихъди сабси СМИ-йиъра, думу улхбиинди анализировать ва комментировать апIуз.

**Улхуб** жигьатнаан в**ыпускникдиз аьгью духьну ккунду:**

* чав гъурху илимдин мяна аьгью хьуз, публицистикайин, художествойин текстарикан улхбиинди тяаьм ктабгъуз ва ктибтуз, ученикарин изложение формайиъди (гьатIабцу, гъядябгъю, учIукьну) планар ва тезисар дюзмиш апIуз (улхбиинди ва бикIбиинди);
* таниш хьпан, ахтармиш апIбаи, лигбан, тяйин апIбан практикайин удукьбар чIал ккатIабцбан бадали ишлетмиш апIуз;
* учебникдихъди ляхин апIбан къайдйир справочникарихъди, газетарихъдина журналарихъди ва интернетдихъди ляхин апIруганна ишлетмиш anIyз;
* саб темайиз лайикь вуйи материал гъядябгъюз ва систематизировать апIуз, думу улихь дивнайи коммуникатив задачйириз мютIю апIуз;
* аьгью хьуз, анализировать апIуз, кьимат тувуз ачухъ вуйи ва жин дапIнайи информацияйиз, чпи гъурху текстариъ дурариз стилна жанр жигьатнаан кьимат тувуз;
* улупнайи (тувнайи) проблемайиан лазим вуйи информация гъядябгъну шибритI апIуз, думу гьял апIбан бадали чан хусуси фикир муаьян апIуз.

Улхуб **ва урхуб жигьатнаан выпускникдиз хъанара аьгъю шулу:**

* ушвнилан вуйи диалогдинна монологдин, социально-культурный, нравственно-этический, бытовой, урхбан ва жара темйириан улхбар яратмиш апIуз, чпин метлебназ дилигну думу улхбариан докладар гьязур апIуз, ихтилатар, тарихар ва жара гьядисйир яратмиш дапIну хъайи-хъайиси урхуз, дикIуз ва ктитуз;
* лазим вуйи темайиан гьар жюрейин источникариан материал абгуз думу мелзнилан ачухъ апIуз ва ишлетмиш апIуз;
* мелзнилан улхбан практикайиъ варитIан лазим вуйи орфоэпияйин, лексикайин, грамматикайин, лингвокультурайин чIалнан нормйир уьрхюз; стилистика жигьатнаан лазим вуйи къайдайиинди лексика ва фразеология ишлетмиш апIуз ва улхбан этикет уьбхюз, вари правилйир уьрхюз.

Гьамцдар меселйир уьмриъ гьял апIбан бадали выпускникдиз, урхури имиди алахьура мумкинвалар:

* мелзналан вуйи монологдин ва диалогдин кьатIар яратмиш апIуз, чпира гьар жюрейин жанрйирикан, учебный ва научный хъуркьуваларикан, аьгью апIурайи дисциплинйирикан, медениятдин дигиш'валарикан;
* аудиторияйин улихь доклад урхуз; публично лазим вуйи проект, реферат дурхну, думу уьбхюз ва дидин ад апIуз.

Кагъаз жигьатнаан выпускникдиз аьгъю шулу:

* бикIбиинди монологдин улхбар яратмиш апIуз, чпира гьаржюрейин метлеб хъайидар, ученикарин сочинение гьаржюрейин темайиан бикIуз: социально-культурный, нравственно-этический, учебный темйириан, гьядисйирикан ихтилатар, тезисар, отзывар, распискйир, доверенностар, заявленйир ва гь.ж.;
* хъебехънайибдин вая дурхнайибдин мяна ктибтуз (бегьемди, жикьиди, гъядябгъюри) учебникдиъ ктибтурайиси, яна гьадрайин пландиинди, тезисариинди ва гьа.ж.;
* бикIбан ляхнарин практикайиъ лексикайин, грамматикайин, орфоэпияйин ва пунктуацияйин нормйир уьрхюз; стилистика жигьатнаан лексикана фразеология дюзди ишлетмиш anlyз.

**Мидихъди сабси выпускникдиз гьамцдар мумкинвалар алахьура:**

* рецензйир, рефератар дикIуз;
* дюзмиш апIуз аннотацйир, конспектар, улхбарин тезисар;
* резюме, деловой кагьзар, объявленйир дикIуз.

**Текст жигьатнаан выпускникдиз аьгъю шулу:**

* жюрбежюр улхбарин текстар анализировать ва характеризовать апIуз, мяна ва къурулуш жигьатнаан дурарихьна вуйи тIалабар бегьемди кIулиз гьахури;
* информация жигьатнаан текстнан переработка абхуз улупнайи пландиинди (сложный, простой), дидин тезисар, схемйир, таблицйир, вари уьрхюри;
* гьар жюрейин хусуси текстар яратмиш апIури, редактировать апIуз,

аьлакъайин улхбахьна вуйи вари тIалабарра уьрхюри;

**Функция (вазифа) жигьатнаан чIаларин жюрйирикан выпускникди аьгью anlypy:**

* улхбан хасиятнан илимдин, публикацияйин, вакьиайин ва жара жюрйирин художественный литературайин текстар жара апIуз;
* гьар жюрейин жанрйирин текстарра жара апIуз ва улупуз;
* жвуван ва жарадин улхбан мянайин метлеб коммуникатив жигьатнаан чIалнан тIалабариз хас вушна дарш улупуз;
* улхбан камивалар адагьуз, текст редактировать апIуз;
* жвуван таярин аудиторияйин улихь аьхю дару информационный сообщенйир, улхбана илимдин темайиан докладар урхури удучIвуз;

**Выпускникди гъадагьура мумкинвалар**:

* улхбан характерин текстар (публикацияйин, художественный литературайин ва гь.ж.) жара апIуз ва анализировать апIуз;
* илимдин, публиацияйин ва жара алахьурайи текстариъ лексикайин, морфологияйин, синтаксисдин мумкинвалар ишлетмиш апIуз;
* урхбанна илимдин темйирикан вуйи дискуссйириъ иштирак хьуз,
* гьар жюрейин кагьзар яратмиш дапIну дикIуз, улупнайи темайиан сочинение бикIуз, гьюрматнан кагьзар дикIуз, ихтилатар, гьядисйир яратмиш апIуз, чIалнан вари тафавутваларра дюрхну;
* чан ва чан таярин улхуб анализировать апIуз ва дидиз мяна ва структура жигьатнаан кьимат тувуз.

**ЧIалнакан вуйи уьмуми мялуматарикан выпускнидиз аьгъю духьну ккун:**

* табасаран чIалнакан вуйи мялуматар ва диди миди вуйи дагъустан чIаларин арайиъ дибиснайи йишв; урус чIал аьгью апIбаъ табасаран чIалнан роль;
* литературайин чIалнанна диалектарин, говорарин ва жара пишекрарин чIаларин арайиъ айи тафавутвалар улупуз;
* чIалнан бязи изобразительный средствйир ишлетмиш aпlуз ва дурариз кьимат тувуз;

**Гьамцдар аьгъювалар гъадагъбан бадали выпускиикдиз алахьура мумкинвалар:**

* табасаран халкьдин чIал ахтармиш дапIну, дидин литературайин чIалнан бина дивуз ляхин гъапIу ва китабар гъидикIу аьлимарикан гьар жюрейин информация гъадабгъуз.

**Фонетика ва орфоэпия жигьатнаан выпускникди аьгыо anlypa:**

* гафнан фонетика жигьатнаан анализ абхуз;
* табасаран литературайин чIалнан орфоэпияйин уьмуми мялуматар уьрхюз;
* орфографияйин словариан ва жара источникариан лазим вуйи мялуматар гъадагъну, дурар ишлетмиш aпlуз.

Гьаму аьгъювалар гъадагъбан бадали выпускнидиз алахьурайи **мумкинвалар:**

* фонетикаиин уьмуми выразительные средства аьгыо апIуз;
* прозайин ва поэзияйин текстар адахъну урхуз;
* алахьурайикьан словарариан ва справочникариан лазим вуйи информация адабгъуз.

**Морфемика ва гафар арайиз гьюбан жигьатнаан выпускникди аьгъю anlypa:**

* мяна, грамматика ва гафар арайиз гъюбан жигьатнаан гафар морфемйириз жара апIуз;
* гафар арайиз гъюбан жюрйир жара апIуз;
* анализ апIуз ва кIул'инди гафар арайиз гъюбан жутар ахтармиш апIуз, дурарин китIувалар (цепочка) улупуз;
* морфемикайиан гъадагъу аьгъювалар чIалнан миди вуйи разделариъра ишлетмиш апIуз.

**Выпусккникди гьаму аьгьювалариз гъадагъура мумкинвалар:**

* гафарин мукьарна цепочкйир характеризовать апIуз, саб ччивран гафарин мяна ва гъурулуш тяйин апIуз;
* художествойин улхбаъ гафар арайиз гъюбан къайдйир улупуз ва дурариз кьимат тувуз;
* морфемный, гафар арайиз гъюбан ва этимологияйин словарарианна справочникариан лазим вуйи информация адабгъуз.

**Лексика ва фразеология** **жигьатнаан выпускникди аьгъю апIуру:**

* гафнан лексикайин анализ абхуз, дидин лексикайин мяна ачухъ апIуз, гафнак кайи мяна (мянйир) улупуз, дидин уьмуми вая илтIибкIу мяна улупуз, актив вая пассив лексикайик кабхърайи ва думу ишлетмиш апIурайи йишв ва стилистикайин ранг (жюре) улупуз;
* гафар тематический группйириз жара апIуз;
* гафарихьна синонимарна антонимар агуз;
* фразеологияйин оборотар агуз;
* улхбан ва бикIбан гафариъ лексикайин нормйир дюрхну дурар кIули ахуз;
* гьар жюрейин словарар ишлетмиш апIуз (илтIикIбан, синонимарин, антонимарин, фразеологизмйирин ва гь.ж).

**Выпускникди гьамцдар аьгьювалариз гъадагъурайи мумкинвалар:**

* табасаран чIалнан гафарин составдин уьмуми принципарин гъаври тIауз;
* гафарин лексикайин ва грамматикайин мяна жигьатнаан айи тафавутвалар улупуз;
* жара чIалариъра омонимар улупуз;
* жвуван ва жарадин улхбариз гафар дюзди ишлетмиш апIбан жигьатнаан кьимат тувуз;
* вари жюрейин словарариан лазим вуйи информация адабгъуз (саб чIалнанна кьюб чIалнан гафарин мяна ачухъ апIбан словариан, синонимарин, антонимарин, омонимарин, фразеологияйин, кюгьне гафарин, жара чIалариан гъафи гафарин словариан).

**Морфология жигьатнаан выпускникди аьгъю anlypy:**

* кIул'инди вуйи ва кюмекчи чIалнан паяр жара апIуз ва саб дупну улупуз;
* гафар гьаз саб ва жара чIалнан пайнак кахьрашна кахьри адарш анализировать апIуз ва улупуз;
* жюрбежюр чIалнан паярин формйир табасаран чIалнаъ тяйин дапIнайи нормйирихъди ишлетмиш апIуз;
* бикIбаъна улхбаъ гьар фици вушра морфологияйиан гъадагьнайи аьгъювалар ишлетмиш апIуз;
* грамматическая омонимия кIваинди гьитуз, думу орфографияйинна пунктуацияйин месэлйир гьял апIруганна ишлетмиш апIуз.

**Выпускникди аьгъювалариз гъадагъура мумкинвалар:**

* морфологияйиъ синонимарин къайдйирин анализ абхуз;
* грамматикайин омонимар жара апIуз;
* морфологияйин выразительный средствйир аьгъю хьуз ва дурар лазим вуйи къайдайиинди текстариъ ишлетмиш апIуз;
* словарарихъди лазим вуйи ляхин абхуз, дурариан лазим вуйи информация адабгъуз.

**Синтаксис жигьатнаан выпускникди аьгъю an**I**ypy:**

* синтаксисдин уьмуми единицйир (гафнан ибара, предложение) ва дурарин жюрйир агуз;
* мяна ва гъурулуш жигьатнаан жюрбежюр гафарин ибарйиринна предложенйирин жюрйир улупуз ва дурарин анализ абхуз;
* синтаксисдин кьюбебединицйир улхбариъ ишлетмиш апIуз, табасаран чIалнан нормйириъ улупнайиси;
* жвуван улхбариъра гьар жюрейин синтаксисдин конструкцийир ишлетмиш апIуз;
* синтаксисдин аьгьюваларна удукьувалар чIалнан миди вуйи разделар кивруганна ишлетмиш апIуз, анализ гъабхуз.

**Выпускникди аьгъю апIбаз гьадагъурайи мумкинвалар:**

* синтаксисдин средствйирин анализ гъабхуз;
* улхбаъ ва бикIбаъ синтасисдин къайдйир жара апIуз, дурар гьар лазим вуйи йишваъ ишлетмиш апIуз;
* синтаксисдин конструкцийир ишлетмиш апIуз, дурарин анализ абхуз чIалнан вари жигьатариан.

**Правописание**: **орфография ва пунктуация жигьатнаан выпускникди аьгъю апIуру:**

* бикIбаъ орфографиейинна пунктуациейин жюрйир уьрхюз;
* ктибтуз ва тяйин апIуз гьам устный формайиъ, гьамсана бикIбан формайиъ дибикIнайибдин мяна, думу тяйин апIуз;
* рякъюб, аьгъю хьуб ва дюз алауз орфографиейинна пунктуацияйин гъалатIар;
* лазим вуйи информация орфографияйин словарианна ва жюрбежюр справочникариан адабгъуз; бикIбаъ думу ишлетмиш апIуз.

**Выпускникди аьгъю апIбаз гъадагъру мумкинвалар:**

* урхурайибдин мяна гужалди тувбан бадали орфографийинна пунктуацияйин роль демонстрировать апIуз, гужал апIуз;
* лазим вуйи информация гъадабгъну, думу гужли апIбан бадали орфографияйин словарар ва бязи справочникар ишлетмиш апIуз, гизафси бикIурайи вахтна.

**ЧIал ва меденият жигьатнаан выпускникди аьгъю апIуру:**

* халкьдин мелзнан яратмиш апIбар, художественная литература, историяйин (тарихдин) текстар урхруган миллетдин мединятдиз хас вуйи чIалнан единицйир (гафар) гъядягъюз;
* чIал аьгъю апIруган ватандин тарихна мединият хъанара ужуйи аьгыо шулу кIуру мисалар хуз, дурар улупуз, яркьу апIуз;
* гьам урхурайиган, гьамсана гьар йигъандин уьмриъ табасаран чIалниинди улхбан культурана этикет артухъ апIуз, гужал ва дерин апIуз.

Выпускникди аьгъювализ гъадагъуру мумкинвалар:

* жажара примерариинди чIалнанна, культурайинна тарихнан арайиъ айи аьлакъа улупуз;
* табасаран чIалнан улхбан этикет жара чIаларин этикетдихъди, гизафси урус чIалнан, тевуз ва натижа ахтармиш апIуз.

БикIбан ляхнар, контролин материалар ва тестар

БикIбан ляхнари гъийин йигъан ишлетмиш апIурайи цIийи программйириъра гьам ккергъбан гьамсана кьялан ва заан классариъ чпин лазим вуйи йишв дибисна. Баяр-шубари фукьан ужуйи урхурашра, дурарин грамотность гизафси бикIбан ляхнарилан асиллу ву. Жараси гъапиш, теорияна практика урхбаъ сабси душну ккунидар ву. ФГОС-дин кьюбпи наслин кьялан (5-9) классариз табасаран чIалнан программайиъ хъанара ужуйи улупна бикIбан ляхнари дибиснайи йишв. Гьарсаб классдиз улупнайидар вари 68 сяаьт ву (34 гьяфтайиъ туврайидар вари кью-кьюб сяаьт ву. Гьадрарикан, эгер 5-7 классариъ чIал ккатIабццбаз улупнаш вари 12 сяаьт, йи-йицIуб сяаьт 8-9 классариъ, хъа бикIбан ляхнариз гьарсаб классдиъ улупнайидар вари юкьуб сяаьт ву. Гьаци вуйиган гьаму вахт учители бегьем фикир дапIну, ужуйи ккабалгну дубхну ккунду ва фикир тувну ккунду фила ва фуну темайин кьяляхъ бикIбан ляхин дубхну ккундуш. Саб а программайиъ конкрет вуди улупуб, сабсан а учители чан классдин хъуркьувализ дилигну ахуб.

БикIбан ляхнар гьар жюрейиндар шулу: диктантар, изложенйир, сочиненйир. Хъа диктантарра швнубсаб жюрейиндар шулу: рябкъбан диктант, ебхьбан диктант, гъаврикк ккаъбан диктант, гъядягъбан диктант, азад диктант, яратмиш апIбан диктант, ахтармиш апIбан диктант, текстназ лигури бикIуб (кпикIуб) ва гь.ж. Амма гьар фици вушра, диктандин жюре гъягъябгъну, думу абхуб хъанара учителилан асиллу ву. ДугъазтIан классдин хъуркьуваликан саризра хабар дар. Хъа программайин тIалабариинди гьарсаб диктант абхру вахтра улупнади шулу.

Диктантариъ шлу гафарин кьадар ухдитIанмина тяйин дапIнайиб ву. Гьелелиг дигиш дубхьнадар. Тахминан вуди. эгер ккергъбан классариъ, месела 3-пи 4-пи классариъ, ахтармиш апIбан диктантдиъ 80-85-90 гаф вуш, хъа кьялан классариъ варждиланзина, 150-ихьнакьан духьну ккунду. Хъанара фикир тувиш, му меселара классдин хъуркьувалилан асиллу ву. Саспи урхурайириз му кьадар цIиб ву, хъа тмундариз – гизаф.

Диктантарин текст учителиз айи диктантарин гъварчнаан гъадагъиш ужу ву. Гьелбетки, чан фикирназ дилигну, учителихьан жара текстарра, гьадму вахтна киврайи литературайин произведениейиан вуйи текстра ишлетмиш апIуз шулу. Гьар фици вушра, ишлетмиш апIурайи текстнаъ улупнайи кьадар лазим вуйи орфограммйир ади ккунду. Диктант саб метлебра адарди, гьаци галочка бадали гъубхну кIури, диди саризра саб жюрейинна манфяаьт туври адар. Диктантар ахбан методикайихъди вари таниш ву, гьаци вуйиган улупури адархьа – фици ва шли диктантар абхуруш, фуну тетрадариъ тамам апIуруш, кIваълан дапIну урхуруш ва гь.ж.

Мидихъди сабси, заан классариъ изложенйир ва сочиненйир гъахру методикара айиб ву. Му ляхнизра учители бегьемди фикир тувну ккунду. Эгер ухьуз ихь чIалниинди ужуб-харжиб, ухти вая кьанди чап дапIнайи диктантаринна изложенйирин гъварчар аш, сочиненйирикан гьич фукIара адар. Гьаци вуйиган гьарсар учителиз чан чаз хусуси вуйи методика дубхьну ккунду гьаму жигьатнаанра. Учура гьаддиин умудлу вуча. Му кагъзиъ учхьан ярхи апIузра шуладарчухьан.

Контрол алди ахтармиш апIбан материалар ва тестар

ЦIийи программайин бинайиин алди гъюру урхбан йисан 9-пи классдиъ табасаран чIалнаан экзамен тешкил апIбанди ву. Думу экзамен тувбан хъуркьувал фитлан асиллу ву гъапиш, пуз шул, фицики жара предметариан экзаменар ужуйи тувуб – дурариз гьязур хьплан асиллу ву. Гьаци хьибди табасаран чIалнан экзамен тувбан гьякьнаанра. Амма, гьяйифки, урус ва миди вуйи чIалариан думу экзамен тувбан бадали бегьем материалар гьязур дапIна, хъа ихь чIалнаан дурар адар. Хъа фу материаларна китабар ву гаъпиш, хъанара улупуз шулу КИМ-арна тестар. КИМ-ар – контрольно-измерительный материалар ву. Хъа ихь чIалниинди шула – контроль апIбан ерцру материалар. Дициб, учителиз кюмек вуди чап апIурайи, пособиейиин гьамусяаьт ляхин апIура ва хъайисан, яна 2017-пи йисан думу учителин хилиъ ади хьуз мумкин ву.

Тестарин материалар ва тестар чпи гьязурди а, мумкин ву учители дурар гьаму методикайин кагъзихъди сабси гъадагъуз. Тестарихъди ляхин апIуб гизаф рягьятди рябкъюрушра, думу гизаф читин ва иччи ляхин ву. Душваъ, ихь халкьди кIуруганси, «алабхъру падеждилан» асиллу ву. Эгер гьаму ляхниз, гьаци пидира вухьа, цIийи ляхнизси бегьем фикир тутрувиш, бабан чIалнаан экзамен тувубра «алабхъу падеждилан» асиллу хьуз мумкин ву. Хъа «алабхъу падеждилан» асиллу вуйи ляхни ужуйи дурхнайи веледдиз мумкин ву искан балар тувуз, хъа саб гьял урхурайиз – заан балар тувуз. Эгер контроль ебцну кьимат улупру материалариъ сумчIурихьнакьан гьар жюрейин, гьарсаб темайиан табшуругъар тувнаш, хъа тестарин гъварч 210 машнакан ибарат вуйи китабдиъ чап дапIна. Дурариъра шлубкьан саб темара гъидибтну адар.

Китабдин сабпи машнаъ кучIвбан гаф тувна. Дидиъ къайд дапIна:

1.Исихъ тувнайи тестар тамам апIбан бадали вуйи табшуругъар 5-11-пи классариъ урхурайи баяр-шубарин аьгъювалар ахтармиш дапIну, дурар программайин бинайиин алди асасламиш духьнайидар вушна дарш ахтармиш апIбан метлеб айидар ву. Му жюрейин ахтармиш’валин тестар кьялан школайин урхурайи баяр-шубари программайин тIалабариинди гъадагъну ккуни аьгъювалар фонетикайианна орфографияйиан, лексикайианна фразеологияйиан, гафнан гьурулушдиан ва гафар арайиз гьюбан къайдйириан, морфологияйиан ва синтаксисдиан, пунктуацияйин ишарйир ишлетмиш апIбаан ва улхбан стилариан лазим вуйи къайдайинди ахтармиш апIбан бадали тувнайидар ву.

Тестарин табшуругьари баяр-шубари гъадагънайи аьгъюваларин дугъривал, дурарин жавабарин гьиивал, рягьятвал улупбахьди сабси; аьгъювалариъ лазим вуйи темайиан айи нукьсанваларна камивалар улупуру. Гьаддиз гюре, исихъ тувнайи тестари ва барабарди туврайи ахтармиш апIбан диктантари табасаран чIалнаъ учителиз саб хайлин кюмек тувбиин умудлу вуча.

Табасаран чIалнан вари разделар дургъбан бадали учебный планариъ ва программайиъ лап цIибди вахт улупнади хьпаз лигну (гьяфтайиъ кьюб сяаьт), тестарна диктантар дюзмиш гьапIу касди, дурар урхбан йисан ккуни вахтна ишлетмиш апIруси ккабалгну тувна. Жараси гъапиш, учители чан классдин хъуркьуваларизна камивалариз дилигну, гьаму тестар чаз лазим вуйи вахтна ишлетмиш anIypy.

Табшуругъар гизафна-гизафси программайин ва гьаму сяаьт школйириъ ишлетмиш апIурайи учебникарин материаларин бинайиин алди дюзмиш дапIнайидар ву. Хъанара ужу шуйи, эгер табасаран чIалнан учебникар гьар йисан дарш, юкьуд-хьуд йисаккьан тартиб дапIну, таза материалариинди дюзмиш дапIну адатIнайиш. Дициб хъуркьувал ухьуз багарихьди рябкьидар, гьаз гъапиш думу китабар дюзмиш гъапIу табасаран халкьдин бажаран вакилар, чIалнан пишекрар, профессорар Ханмягьмадов Б.Г.-К. ва Къурбанов Къ.К. рягьматдиз гъушну. Гъит, чпин рюгьдиз бахш ибшри. Кьюб кIурубсан, школйириз лазим вуйи китабарна пособйир гьязур дапIну, дурарихъди баяр-шубар тямин апIбаъ гизаф читин вахтар улуркьну. Гьаци вуйиган гьарсар учители му ляхин чан гардандиъ дибисну, аьхиризкьан кIули дубхну ккунду.

2.Гьаму тестарин табшуругъар программайихъди дюзди гъюбаз лигну, эгер дурар лазим гъашиш, гьарсар учителихьан чан дарсариъра ишлетмиш апIуз мумкинвал шула.

Тестарин табшуругъар шубуб, юкьуб, хьуб жюрейин вариантариинди дюзмиш дапIнайидар ву: 1-пи ва 2-пи вариантар программайиинна учебникдин бинайиинди ккабалгнайидар ву, хъа шубуб, юкьуб ва хьуб кIуру вариантар сацIиб читинвалиндар шула, яна программайилан артухъди тувнайидар вуди хьуз мумкин ву. Китабдин аьхириъ тестарин табшуругъариз лайикь вуйи жувабар тувна. Гьаци вуйиган ученикарихьан чпин кIул’инди табшуругъар тамам дапIну, дурарин дюзивал аьхириъ тувнайи жавабарииндира ахтармиш апIуз шулу.

3. Улупнайи тестарин табшуругъар тамам апIуз хъюгъяйиз, дилигну ккунду, дурариъ тувнайи фонетикайин ва грамматикайин материал бегьемди вари классариъ ахтармиш (кочюрмиш) дапIну ашна адарш, хъасин улупнайи табшуругъар баяр-шубарихьан тамам апIуз удукьуруш ва удукьударш. Эгер дурарихьан удудукьру тестар ади гъашиш, дурар, гьелбетки, учителин кюмекниинди тамам дапIну ккунду.

Тестар тамам anIpy вахтна цIиина учители вари баяр-шубар китабарихьди, ясана гьязур вуйи кIажарихьди, дурариъ вари табшуругъарра ади, тямин дапIну ккунду. Хъа улупурайи вахт кIуруш, думу классдин хъуркьувалилан вая улупурайи тестарин кьадарналан асиллу ву. Амма гьар фици вушра гьарсаб табшуругъназ 1-2 минут тувну ккунду. Хъа блокдиз улупнайи вахт дидиъ айи табшуругъарин кьадарналан асиллу ву.

4**.** Тестар тамам апIайиз улигьна ученикар думу ляхниз гьязур дапIну ккунду. Яна гьадму тестариъ тувнайи табшуругъариъ айибсиб ляхин, гьаддихъна гъубшу ляхин, учителин гюзчиваликкди дубхну ккунду. Мициб ляхни школьникариз тестарин мяъна ахтармиш апIбаз, дурарин структура дюзди аннамиш апIбаз кюмек тувру. Шлубкьан вари тестарикан мяна ктабгьбан бадали дурар гьар йигъан тамам апIури, дарсариъ туврайи темйирихьди аьлакьайиъ ади гъитну ккунду.

5. Мушваъ сабсан месела арайиз гъюра. Думу гьял апIбан бадали кюмекназ гъюрайиб гизафси гьаму китабдиъ тувнайи материал ву – гьарсаб темайиан вуйи тестар. Хъа дидин мяна-метлеб, месела, орфографияйинна пунктуацияйин грамотность чан къайдайиз хуб, думу артухъ апIуб ву. Имтигьян тувбан бадали думура кIулин шартIарикан саб ву.

Хъуркьувалар ккун апIурача гьарсар мялимдиз ва дугъан ученикдиз.

Литература:

1. З.М.Загиров, В.М.Загиров, К.К.Курбанов, Б.Г.Ханмагомедов, К.Т.Шалбузов. Современный табасаранский язык. (Научная и нормативная грамматика). Махачкала, 2014г.

2. В.М.Загиров, Къ.А.Аьхьмедов. Табасаран чIал. 5-пи классдиз учебник. Мяхячкъала, 2005 г.

3. З.М.Загиров, К.К.Курбанов. Табасаран чIал 8-9-пи классдиз учебник. Мягьячгъала, 2011 г.

4. З.М.Загиров, Б.Г.Ханмагомедов. Табасаран чIал. 8-9-пи классдиз учебник. Мягьячгъала, 2012 г.

5. З.М.Загиров, К.К.Курбанов, Б.Г.Ханмагомедов. Табасаран чIал. 10-11-пи классдиз учебник. Мягьячгъала, 2013 г.

6. В.М.Загиров. Русско-табасаранский словарь. Махачкала, 2014 г.

7. З.М.Загиров, З.З.Загирова. Тесты по табасаранскому языку. Махачкала, 2016 г.

8. З.М.Загиров, А.Г.Адилов. Литературайин хрестоматия. 7-пи классдиз. Мягьячгъала, 2016 г.

9. Т.А.Ладыжинская, М.Т.Баранов, Л.А.Тростенцова и др. Обучение русскому языку в 5,6,7,8,9 классах. М:Просвещение 2013 г.

10. Русский язык. ОГЭ.Типовые эказменационные варианты. М.,2016г.