**Дагъустан Республикайин образованияйин ва илимдин министерство**

**Дагъустандин Аь.Аь. Тахо-Годийин ччвурнахъ хъайи педагогикайин илимдинна ахтармиш ап1барин институт**

**Дагъустан Республикадин школайра (I-IV классра)**

**«Лезги ч1ал» гуникай методикадин кагъаз**

**Махачкала 2016**

***Нормативдин база***

Школадин учебный планда «Лезги ч1ал» предметди важиблу чка кьазва. Сифтегьан (I-IV) классра, анжах «Урус ч1ал» предмет квачиз, вири тарсар, яни сифтегьан чирвилер, дидед ч1алал тухузва. Сифтегьан чирвилер дидед ч1алал тухуникай, 1 лагьай учебный базисдин планда къалурнава.

Учебный пландай к1валахдайла, агъадихъ ганвай документрин истемишунар фикирда кьада:

- 2012 йисан 12-декабрдиз 273-нумрадин къарардалди Федеральный закон «Об образовании в Российской Федерации»;

- 2004 йисан 9-мартдиз 1312-нумрадин къарардалди РФ-дин образованидин ва илимдин Министерстводин приказ «Об утверждении федерального базисного учебного плана и примерных учебных планов для образовательных учреждений Российской федерации, реализующих программы общего образования»;

- 2009 йисан 6-октябрдиз 373-нумрадин къарардалди РФ-дин образованидин ва илимдин Министерстводин приказ «Об утверждении и введении в действие федерального государственного образовательного стандарта начального общего образования»

- 2012 йисан 31- январдиз 69-нумрадин къарардалди РФ-дин образованидин ва илимдин Министерстводин приказ «О внесении изменений в федеральный компонент государственного образовательного стандарта начального общего, основного общего и среднего общего образования, утвержденный приказом Министерства образования Российской Федерации от 5 марта 2004 г. №1089»;

- 2010-йисан 4-мартдиз 03-ПГ-413-нумрадин къарардалди РФ-дин образованидин ва илимдин Министерстводин кагъаз «О методических рекомендациях по организации элективных курсов»;

- 2014-йисан 15-июндиз 48-нумрадин къарардалди Дагъустандин Республикадин закон «Об образовании в Республике Дагестан».

- 2014-йисан 25-ноябрдиз 560-нумрадин къарадалди 2015-2017 лагьай йисара Дагъустандин Республикадин Правительстводи «Дагъустандин халкьарин ч1алар чирун» гьукуматдин программа тестикьарнава.

И программадин бинедаллаз 2016-2017 лагьай к1елунин йиса Дагъустандин школайра сифтегьан классра образованидин рекьяй кьвед лагьай несилдин Гьукуматдин федеральный образовательный стандартрин (ФГОС-дин) программаяр ишлемишзава.

Программа сифтегьан умуми образованидин рекьяй кьвед лагьай несилдин Гьукуматдин федеральный образовательный стандартрин (ФГОС), Россиядин гражданин руьгьдинни ахлакьдин жигьетдай вилик тухунин, ватанперес яз адан къамат арадал гъунин Концепциядин, гьакIни сифтегьан ва юкьван образованиди гун гуьзлемишзавай нетижайрин бинедаллаз туькIуьрнава.

**Школайра лезги ч1алан тарсар тухунин гьалар**

**1***.Ахцегь районда 20*образовательныйорганизация  ава: ибурукай 14 юкьван школа, 5 – тамам тушир юкьван (V-IX) школа, 1 – сифтегьан (I-IV) классар патал школа. Школайра 3.086 аялди к1елзава. 33 муаллимди лезги ч1алан тарсар гузва. Лезги ч1алан тарсар 2 лагьай учебный пландай тухузва.

1. *Дакузпаринский районда 11* образовательный организация ава:

ибурукай 9 юкьван школа, 1 - тамам тушир юкьван (V-IX) школа. 1 – сифтегьан (I-IV) классар патал школа. Школайра 2.050 аялди к1елзава. 12 муаллимди лезги ч1алан тарсар гузва. Лезги ч1алан тарсар 1 лагьай учебный пландай тухузва.

1. *Кьурагь районда 29* образовательный организация ава: ибурукай

18 юкьван школа, 3 – тамам тушир юкьван (V-IX) школа, 8 – сифтегьан (I-IV) классар патал школа. Школайра 1.739 аялди к1елзава. 28 муаллимди лезги ч1алан тарсар гузва. Лезги ч1алан тарсар 1 лагьай учебный пландай тухузва.

1. *Мегьарамхуьруьн районда 33* образовательный

организация ава: ибурукай 24 юкьван школа, 7 – тамам тушир юкьван (V-IX) школа, 2 – сифтегьан (I-IV) классар патал школа. Школайра 5.266 аялди к1елзава. 86 муаллимди лезги ч1алан тарсар гузва. Лезги ч1алан тарсар 1 лагьай учебный пландай тухузва.

1. *Сулейман Стальский районда 41* образовательный организация

ава: ибурукай 26 юкьван школа, 9 – тамам тушир юкьван (V-IX) школа,

6 – сифтегьан (I-IV) классар патал школа. Школайра 7.273 аялди к1елзава. 105 муаллимди лезги ч1алан тарсар гузва. Лезги ч1алан тарсар 1 лагьай учебный пландай тухузва.

1. *Дербент районда 48* образовательный организация ава:

ибурукай 36 юкьван школа, 2 – гимназия, 5 – тамам тушир юкьван (V-IX) школа, 5 – сифтегьан (I-IV) классар патал школа. Школайра 13.399 аялди к1елзава. Лезги ч1ал 2.276 аялди к1елзава. 102 муаллимди лезги ч1алан тарсар гузва. Лезги ч1алан тарсар 2 лагьай учебный пландай тухузва.

1. *Хасавюрт райондин Къурушрин хуьре* 2 образовательный

организация ава. Кьведни юкьван школаяр я. Школайра 907 аялди лезги ч1алан тарсар к1елзава. 9 муаллимди лезги ч1алан тарсар гузва. Лезги ч1алан тарсар 2 лагьай учебный пландай тухузва.

1. *Хив районда* 31 образовательный организация ава: ибурукай 18 –

юкьван школа, 6 – тамам тушир юкьван (V-IX) школа, 7 – сифтегьан (I-IV) классар патал школа. Школайра 2.735 аялди к1елзава. Лезги ч1ал 1.126 аялди к1елзава. 24 муаллимди лезги ч1алан тарсар гузва. Лезги ч1алан тарсар 1 лагьай учебный пландай тухузва.

1. *Дербент шегьерда* вири 28 образовательный организация ава:

ибурукай 23 - юкьван школа, 2 – гимназия, 3 – прогимназия. Школайра 11.223 аялди к1елзава. Лезги ч1ал 4.039 аялди к1елзава. 133 муаллимди лезги ч1алан тарсар гузва. Лезги ч1алан тарсар 2 лагьай учебный пландай тухузва.

1. *Огни шегьерда* 8 образовательный организация ава. Вири юкьван

школаяр я. Школайра 4.725 аялди к1елзава. Лезги ч1ал 678 аялди к1елзава. 9 муаллимди лезги ч1алан тарсар гузва. Лезги ч1алан тарсар 2 лагьай учебный пландай тухузва.

1. *Хасавюрт* шегьерда 12 образовательный организация ава. Лезги

ч1ал 10 лагьай нумрадин юкьван школада к1елзава. Лезги ч1алан тарсар 70 аялди (1- 9, 11кл.) к1елзава. 2 муаллимди лезги ч1алан тарсар гузва. Лезги ч1алан тарсар 2 лагьай учебный пландай тухузва.

1. *Каспийск шегьерда* 11 образовательный организация ава: абурукай

8 – юкьван школа, 1 гимназия, 1 – лицей, 1 – интернат я. Школайра 13.212 аялди к1елзава. 119 муаллимди лезги ч1алан тарсар гузва. Лезги ч1алан тарсар 2 лагьай учебный пландай тухузва.

13*. Махачкъала* шегьерда 58 образовательный идара ава. Школайра 51648 аялди к1елзава. Лезги ч1ал 4.126 аялди к1елзава. 74 муаллимди лезги ч1алан тарсар гузва. Лезги ч1алан тарсар 2 лагьай учебный пландай тухузва.

***Чешнелу образовательный программа***

- 2012-йисан 12-декабрдин 273-нумрадин къарардалди Федеральный закон «Об образовании в Российской Федерации», А. А. Тахо-Годидин т1варунихъ галай педагогикадин илимдинни ахтармишунрин институтди Дагъустандин школайра сифтегьан (I - IV) классра образованидин рекьяй кьвед лагьай несилдин Гьукуматдин федеральный образовательный стандартрин (ФГОС-дин) чешнелу программаяр туьк1уьрнава. Алай вахтунда муаллимри и программайрай к1валахзава.

Чешнелу программа сифтегьан умуми образованидин рекьяй кьвед лагьай несилдин Гьукуматдин федеральный образовательный стандартрин (ФГОС), Россиядин гражданин руьгьдинни ахлакьдин жигьетдай вилик тухунин, ватанперес яз адан къамат арадал гъунин Концепциядин, гьакIни сифтегьан умуми образованиди гун гуьзлемишзавай нетижайрин бинедаллаз туькIуьрнавайди я.

Программада Гьукуматдин Федеральный стандартрив кьвед лагьай несилдин истемишунар гьатнава. Чешнелу программада гьак1ни сифтегьан ва умуми образование вилик финиз куьмек гузвай дибдин фикирри ва истемишунри чка кьунва.

ФГОС-дин чешнелу программа муаллимдин к1валахдин программадиз дуьз тереф къалурзавай лишан я: ада учебный курсунин чарасуз (инвариантный) пай тайинарзава ва гьа са ч1авуз образованидиз вариативнивилин метлеб гун автордин ихтиярда твазва. Чешнелу программадай к1валахдайла, муаллим учебникар чирунив, адан мана-метлеб гегьеншарунив вичин жуьреда эгеч1да. Ученикар вердишаруникни, абурун чирвилер деринар ва артухаруникни адавай вичин хсуси пай кутаз жеда. Чешнелу программа образованидин к1елунин жуьреба-жуьре заведенийра ишлемишиз жеда. Чешнелу программади сифтегьан, умуми образованидин программайра къалурнавай вири к1валахриз кьет1ен фикир гузва. Гьа са ч1авуз, гьелбетда, сифтегьан школадин чешнелу программадихъ вичин кьет1енвилерни ава. Сад лагьайди, ам умуми сифтегьан образованидин къайдайрин дуьзгуьн мана-метлебдалди, кьвед лагьайди, чирвилер къачузвайбурун (ученикрин) кьат1унралди ва яшаралди тафаватлу я. И чешнелу программадин бинедаллаз авторский программа туьк1уьрайт1а жеда. Авторский программа учебникдин авторди туьк1уьрда.

Чешнелу программадин бинедаллаз гьар са муаллимдивай ва муалимрин са дестедивай вичиз ва я чпиз санал к1валахунин (рабочий) программаяр туьк1уьриз жеда.

*Лезги ч1алай чешнелу программа агъадаихъ галай разделрикай ибарат я:*

1. Гъавурда твадай чар;
2. Программадин умуми характеристика;
3. Учебный планда лезги ч1алан чка;
4. Курс чирунин нетижаяр;
5. Курсунин мана-метлеб;
6. Тематикадин планирование.

**Гъавурда твадай чарче** умуми образованидин школадин

предметрин арада "Лезги чIал" предметди асул кьве месэла уьмуьрдиз къачузва:

1) чирвилер гунин (чIалаз талукь илимдин асул положенийрихъ галаз танишарун ва гьа идан бинедаллаз кIелзавайбурук лишанрин куьмекдалди чирвилер къачунин ва логикадихъ галаз кьадайвал, яни хъсандаказ фагьум-фикир авунин ерияр кутун);

2) социально-культурный (кIелзавайбурук масадбурухъ галаз алакъа хуьн).

Алакьунин ерияр кутун: рахунрин ва кхьинрин чIал, са вич рахунин (монолог) ва масадахъ галаз суьгьбетдин жуьреда рахунин (диалог) чIал гегьеншарун, гьакIни санлай инсандин медениятдин (культурадин) дережа къалурзавай делил яз, гьа чIалал савадлудаказ, гъалатIар квачиз кхьиз алакьунин вердишвилер кутун.

Алай девирда лезги чIал чирун аялар чIалан къурулушдихъ ва адан

правилайрихъ галаз танишаруналди, гьа чIалал рахаз алакьунин чарасуз

вердишвилер кутуналди сергьятламиш жезвач. И предметди школьникдик вич уьлкведин гражданин тирди чирунин, адан мировоззрение арадал гъунин карда, чирвилер къачуз, вичин кIвалах тешкилиз алакьунин, гъвечIи

классра кIелзавай аялриз ахлакьдинни образованидин тербия гунин карда

важиблу роль къугъвазва.

Предметдин кьетIенвал квекай ибарат я лагьайтIа, ам литературный

кIелунихъ галаз сих алакъада ава. Идани "Филология" илимдин мана-метлебдихъ галаз алакъалу яз, агъадихъ галай асул везифаяр кьиле тухун к1анарзава:

\* Дагъустандин чIалариз ва медениятдиз талукь майдандин садвилин ва

жуьреба-жуьрвилин гьакъиндай, чIал милли къанажагъдин асул бине тирдан

гьакъиндай сифтегьан чирвилер гун;

\* Диалогдин ва монологдин жуьрейра рахунин ва кхьинин чIал гегьеншарун;

\* Масадахъ галаз рахунин алакъа хуьз алакьунин мумкинвилер гегьеншарун;

\* Ахлакьдинни гуьзелвилиз къимет гуз алакьунин (эстетикадин) гьиссер мягькемарун.

\* Яратмишунин кIвалахдал машгъул хьунин алакьунар гегьеншарун.

*Курсунин умуми характеристикада*лезги чIалан курсуниз хас асул кьетIен квекай ибарат я лагьайтIа, адахъ масадбурухъ галаз алакъа хуьнин ва чирвилер гунин вахтунда литературный кIелунин курсунихъ галаз сад тир, умуми бине ава. И кьве курсунин мана-метлебдихъ урус чIал чируниз талукь пуд тереф ава, абурук акатзава: чIалан система, рахунин кIвалах ва литературадин текст. Идани чIал чирунив, вири терефрихъай хъсандаказ эгечIуникай къалурнава.

Курсунин программади агъадихъ галай пуд принципдин амал авунин

гьисабдай сифтегьан школада дидед чIал тамамдаказ чирун таъминарзава:

1) коммуникативный;

2) познавательный (чирвилер гунин);

3) чирвилер гунин кIвалах кIелзавай гьар са касдиз талукьарунин ва

яратмишунрин жигьетдай ученикрин активвал хкажунин.

***Коммуникативный принципдин мурад ихьтинди я:***

\* рахуналди алакъа хуьнин такьат яз, чIалан асул везифа аннамишун ва

кьилиз акъудун;

\* алакъа хуьнин шартIара дуьз рехъ хкягъиз (суьгьбетчиди алакъа

хуьнин мураддин ва нетижадин гъавурда жез, алакъа хуьзвай

шартIарилай аслу яз жуван рахунрал гуьзчивал ийиз ва абурук дегишвилер

кухтаз) алакьунин ерияр вилик тухун;

\* алакъа хуьнин жуьреба-жуьре системайрихъ (сивинни кхьинрин,

рахунринни рахунринбур тушир) галаз таниш хьун;

\* рахунин кIвалахдин нетижа (продукт) яз текст иниз талукь тайин

фикирар арадал гъун;

\* аялрик жуьреба-жуьре стилриз: официальный (запискаяр, чарар,

малуматар ва мсб.), художественный (гьикая, шиир, мах), илимдин рекьелди чирунин стилриз майилвал авуниз ерияр кутун;

\* рахунин этикадин къайдайрал амал авуналди ва сада-садаз гьуьрмет авунал, сад садан гъавурда акьунал ва саналди кIвалах тухуз кIан хьунин рекьяй бинелу яз, алакъа хуьнин руьгьдинни ахлакьдин стиль ишлемишуналди, кIелунин рекьяй алакъа хуьн (муаллимди аялрихъ галаз ва аялри чпи чпихъ галаз алакъа хуьн) тешкилун.

***Чирвилер гунин принципдин мурад ихьтинди я:***

\* инсанди чирвилер къачунин лап важиблу алат ва гаф арада аваз дуьньядин агьвалатрай, сирерай кьил акъудунин такьат яз чIал чирун;

\* образралди ва абстракно-логикадин къайдада фагьум авуникай даях кьуналди, гъвечIи классрин аялрин кьатIунар деринарун, интуиция, тайин кар хиялдиз гъиз алакьунин сергьятар гегьеншарун;

\* карда акунин ва карда образралди кьатIунунин дережадилай башламишна манаяр абстрактно-логикадин къайдада аннамишунал къведалди курсунин лап важиблу мурадар, манаяр галай-галайвал чирун;

\* "меденият" лугьудай манадин гафунай кьил акъудун, гьа и чIавуз лезги чIал чирунин метлебдин садвал таъминарун, чирзавай мана арадал атунин рекьер (адан медениятдинни тарихдин чешмейрилай башламишна, кIвалахдин эхиримжи нетижадал къведалди, яни и ва я маса мана арадал къведалди), тайинариз куьмек гун лазим я;

\* фагьум-фикир авунин гьерекатрин (гекъигунин, классификациядин, са

кIалубдиз гъунин ва умумиламишунин) къурулушда ва чирвилер къачунин

умуми карда анализ ва синтез авунин кIвалахар чирун;

\* чIал кьетIен жуьредин лишанрин система яз аннамишун;

\* гафуниз чIалан четин лишандиз хьиз, чIаланни рахунрин кьве терефдин уьлчмедиз хьиз килигун;

\* сесинихъ яб акалдайвал ваъ, метлебдай кьил акъуддайвал кIелунин

ерияр кутун. ИкI хьайила аялрини гьам гаф ван къвезвай тегьердиз, гьамни адан мана-метлебдиз фикир гуда;

\* чIалан лексикадинни семантикадин тереф (гафарин мана-метлеб)

ачухарунилай башламишна, адан сесеринни гьарфарин ва формально-грамматикадин (абстрактный) формадал къведалди чIал галай-галайвал чирун.

*Чирвилер гунин кIвалах кIелзавай гьар са аялдиз талукьарунин ва яратмишунин жигьетдай аялрин активвал хкажунин принципди*

*таъминарзава:*

\* Аялдик кIелиз ва чирвилер къачуз кIан хьунин гьиссер кутун;

\* Ктабдикай, дидед чIалакай ва классикадин литературадикай абур

медениятдинни тарихдин къиметлу зат1ар тирди аннамишунин фикирар

арадал гъун;

\* ЧIал чирунин логикадин - "чIалаз талукь илимдал асаслу тир ваъ,

"аялдин патай тир" логикадин гьисабдай чIал чируниз ва я яратмишунин

жигьетдай активвал къалуруниз интерес авунин гьал арадал гъун (чIалан

илимди аялрив агакьарзавайди чирвилер къачунин кIвалахдин эхиримжи

нетижаяр я, абур лагьайтIа рикIел хуьн патал виже къведай гьазур абстрактный кIалубар я; и чIавуз абур арадал атунин рехъ гьихьтинди ятIа ачухарзавач);

\* Чи уьлкведин медениятдин адетрал бинелу асул дибдин к1валах -

аялри чеб кьиле тухунин, таяр-туьшерихъ ва чIехибурухъ галаз алакъа

хуьнин вахтунда руьгьдинни ахлакьдин бинеяр таъминарзавай к1валахрихъ -

галаз таниш хьун ва абур аннамишун, руьгьдик кутун;

\* Лезги чIал чирдай ва художественный эсердихъ галаз кIвалахдай чIавуз

хсуси текстер туькIуьрунин рекьелди аялди яратмишунин жигьетдай вичин алакьунар ачухарун.

И принципар кьилиз акъудуни аялдин неинки чирвилерин, алакьунрин, вердишвилерин тамам кIватIал арадал гъидай, гьакIни ам инсан яз руьгьдинни ахлакьдин жигьетдай вилик фидай, адаз яшайишдин жигьетдай тежриба кIватIдай мумкинвални гузва.

*Пуд лагьай разделда* сифтегьан школада учебный планда лезги ч1алан чка, яни сятерин кьадар чара авунва. *Кьуд лагьай разделда* метапредметдин арада авай алакъайрин, предметдин ва хсуси нетижайрикай ганва. *Вад лагьай разделда* рахунин к1валахдин жуьрейрикай, к1елиз кхьиз чируникай ва вердишвилерикай ганва. *Ругуд лагьай разделда* сифтегьан классра тематикадин планирование ганва.

**Учебный планда лезги ч1алан чка**

Сифтегьан школада **«Дидед ч1ал» («Лезги ч1ал»)** чирун патал 354 сят чара авунва.

1 – классда – 150 сят: абурукай 135 сят савадлувал чирунин девирдиз (гьафтеда 5 сят, 27 к1елунин гьафте), 15 сят лезги ч1ал (2,5 сят, 6 к1елунин гьафте) ганва.

2 – 4 классра – 204 сят: гьар са классда - 68 сят (гьафтеда 2 сят, гьар са классда 34 к1елунин гьафте) тайинарнава.

**Школада лезги ч1ал чирунин мурад-метлеб:**

**\*** Жуван хайи ч1алал рик1 алаз *тербияламишун****,*** ч1алаз гьуьрмет авун, адав, медениятдин вакъиадив хьиз, рик1 гваз эгеч1ун; сад-садав рахунин кьилин такьат тирди аннамишун, обществода кьабулнавай къанажагъдинни ахлакьдин нормайрин къуват; эстетикадин жигьетдай хайи ч1алахъ авай багьавал;

**\*** школада ва адалай къеце жуван хайи лезги ч1ал чир хьун; рахунин ч1ал гъавурда гьатдайди ва девлетлу авун; учебный гьерекатар чарасуз тир учебный алакьунралди (универсальнидаказ) планламишун, *рахунин ч1алал гуьзчивал тухун;*библиографический ахтармишунар тухун, лингвистикадин словаррай ва маса чешмейрай къачузвай, гьатта СМИ-рай ва Интернетдай, малуматриз хсуси рангар хгун, текстерик дегишвилер кухтун ва мсб.;

\* **ч1алан туьк1уьр хьунин** къайдаярни законар ва адан везифаяр, стилистика ресурсрин (шейэрин) ва литературный ч1алан кьилин нормаяр дериндай чир хьун; ч1алан делилар кьат1уз, аннамишиз, гекъигиз ва къайдада тваз алакьун; мецин ва кхьинрин ч1алан культурадикай хабар хьун, вири дуьшуьшра рахунин гуьрчегвилел, нормайрал ва къайдайрал амал авун; рахунра ишлемишзавай грамматикадин такьатрин ва словарный гафарин кьадар (запас) артухарун; рахунра къазанмишнавай алакьунар, чирвилер ва вердишвилер школадин ва гьар йикъан уьмуьрда ишлемишун;

**\*** ч1алакай илимдин жуьреба-жуьре хилерай (фонетика, морфология, синтаксис) *мягькем чирвилер гун;*  гьар са ученикдиз лезги литературный ч1алан орфографиядин, пунктуациядин, орфоэпиядин нормаяр дериндай чирун; лезги ч1ал вилик финин, девлетлу авунин рекьер тайинарун, ачухарун, илимдин тарихдай ва лезги ч1алан винел к1валах авур алимрикай аялриз малуматар гун ва мсб.

Ч1ал инсанрин обществода туьретмиш жезва, вилик физва, ч1ал хуьн, девлетлу авун патал ам акьалтзавай несилриз чирун чарасуз я.

**НЕТИЖАЯР**

**Хсуси нетижаяр.**

1. Жув Россиядин гражданин тирди аннамишунин бинеяр арадал гъун, жуван Ватандал, Дагъустандал, Россиядин халкьдал ва Дагъустандинни Россиядин тарихдал дамах авунин гьиссер, жув гьи миллетдикай ятIа аннамишунин гьиссер кутун. Россиядин гзаф миллетрин векилрикай ибарат обществодин ивирар (реликвия) арадал гъун, инсанпересвилин ва демократвилин ивиррихъ ялунин гьалар арадал атун.

2. КIелзавай касди яшайишдин жигьетдай къугъвазвай роль кьабулун ва аннамишун, кIелуниз майилвал авунин шартIар яратмишун ва гьар са кас

патал кIелунихъ метлеб хьун таъминарун.

3. Гьар са аялдиз кьилди вичи кар кьиле тухунин мумкинвилер гун ва абуру ахлакьдин къанунрин патахъай чирвилерин бинедаллаз чпин

гьерекатрин патахъай хиве гьатзавай жавабдарвал аннамишунин дережа

хкажун.

4. Эдеблувилин, масадбурув къени ниятар аваз эгечIунин, масадан

дердидикай хабар кьунин, абурун гъавурда гьатунин гьиссер деринарун.

Ислягьвал кIанивилел, сабурлувилел, хъсан майилвилер хьунал бинелу яз

масадбурухъ галаз къени рафтарвал авунин важиблувал гьиссун.

5. Эстетикадин игьтияжар, ивирар (руьгьдин девлет) ва гьиссер арадал гъун.

6. Яшайишдин жуьреба-жуьре шартIара чIехибурухъ ва таяр-туьшерихъ галаз санал кIвалахиз алакьунин, чуьруькрик кьил кутун тавунин ва гьуьжет алай шартIарай дуьзгуьндаказ экъечIдай рекьер жагъуриз алакьунин ерияр кутун.

**Метапредметдин арада авай алакъайрин жуьреяр**

1. Вилик эцигнавай везифадал ва ам кьилиз акъудунин шартIарал асаслу яз, чирвилер къачунин гьерекатар планламишиз, абурал гуьзчивал тухуз ва абуруз къимет гуз, нетижа къазанмишунин виридалайни менфятлу

къайдаяр тайинариз алакьун.

2. Чирвилер къачунин кIвалахдин мурадар ва везифаяр кьабулиз ва хуьз, и кIвалах кьилиз акъудунин такьатар жагъуриз алакьун.

3. Яратмишунрин ва цIийивилер жагъурунин жуьредин месэлаяр гьялунин кIвалахдик экечIиз, абур гьялунин къайдаяр чириз алакьун.

4. Чирвилер къачунин кIвалахда агалкьун хьунин / агалкьун тахьунин

себебрин гъавурда гьатиз, гьатта агалкьун тахьай шартIарани дуьзгуьн

гьерекатар кьиле тухуз алакьун.

5. Чирвилер къачунин кIвалах кьиле фидайла, жува-жувал гуьзчивал авунин сифтегьан жуьрейрай кьил акъудун.

6. Чирвилер гунин ва практикадин месэлаяр гьялун патал лишанрин

кIалубар арадал гъиз ва ишлемишиз алакьун.

7. Алакъа хуьнин (коммуникативный) ва чирвилер къачунин везифайрал асаслу яз, талукь делилар жагъурунин (справочный чешмейрай, ачух учебный малуматрин (информациядин) майданда, интернетдай), кIватIунин, гьялунин, анализ гунин, агакьарунин ва баянар гунин жуьреба-жуьре къайдаяр ишлемишун.

8. Вилик эцигзавай мурадрал ва везифайрал асаслу яз жуьреба-жуьре стилрин ва жанрайрин текстер, абурун мана кьатIунна, кIелунин

вердишвилер къачун.

9. Агъадихъ галай манадин (логикадин) гьерекатар кьиле тухуз чирун:

\* гекъигун;

\* анализ;

\* синтез;

\* сад хьтин, себебдинни нетижадин алакъаяр тайинарун;

\* лугьуз кIанзавай фикирар кIалубда тун;

\* малум тир манайрин жергедик кутун.

10. Жувахъ галаз суьгьбетзавай касдихъ яб акализ ва адахъ галаз рахаз, гьа са месэладай жуьреба-жуьре фикир аваз хьун мумкин тирди ва гьар садахъ вичин фикир жедай ихтияр авайди гьисаба кьаз гьазур яз хьун. Жуван фикир ачухариз, ам делилламишиз ва вакъиайриз къимет гуз алакьун. Алакъада хьунин ва чирвилер къачунин месэлаяр гьялун патал, чIалан такьатар яз, диалогдикай ва монологдикай активдаказ менфят къачуз алакьун.

11. Саналди тир кIвалахдин умуми мурад ва ам кьилиз акъудунин рекьер тайинарун; везифаяр ва ролар паюнин патахъай меслятдал къвез, сада-садал гуьзчивал ийиз, жува-жув тухузвай тегьердиз дуьзгуьн къимет гуз алакьун.

12. Терефрин мукьвавилин гьиссер ва санал кIвалахунин интересар фикирда кьуна, чуьруькар дуьздаказ арадай акъудиз гьазур яз хьун.

13. Объектрин ва я тайин гьерекатрин арада авай важиблу алакъаяр ва рафтарвилер къалурзавай, предметрин арада авай асул метлебар чирун.

**Предметдин нетижаяр**

1. Дагъустандин чIаларин ва культурадин майдан сад ва жуьреба-жуьре

тирдан патахъай, миллетдин вичин хсуси къанажагъдин бине яз чIалан

патахъай сифтегьан фикирар арадал гъун.

2. КIелзавайбуру чIал мили медениятдин девлет, инсанри чпин арада

алакъа хуьнин, сад-садан гъавурда гьатунин асул такьат тирди

гьиссун, лезги чIал, жуьреба-жуьре

миллетрин векилри чпин арада алакъа хуьнин чIал яз лезги чIалахъ авай метлеб аннамишун.

3. Лезги чIалан курсуниз талукь кьилин манаяр (фонетикадин, лексикадин, грамматикадин) - чIалан асул уьлчмеяр тир ва чIехи алакъаяр ва везифаяр лишанламишзавай манаяр (понятияр) сифте яз чирун.

4. Гаф - им чIала вичихъ кьве тереф авай уьлчме тирдан, гафунин

манадинни ада ван ийизвай тегьердин арада алакъа авайдан гъавурда

хьун. ЧIалан заместительный (лишан яз хьунин) везифа практикадин рекьяй карда аннамишун.

5. Лезги ва урус чIаларин нормайриз (орфоэпиядин, лексикадин, грамматикдаин) ва рахунин эдебдин къайдайриз талукь сифтегьан чирвилер къачун. Рахунин алакъа хуьнин мурадрай, везифайрай, такьатрай ва шартIарай кьил акъудун, алакъа хуьнин везифаяр агалкьунралди тамамарун патал чIалан кутугай такьатар хкягъиз алакьун.

6. Инсандин умуми культурадин ва ада ватандаш яз кьунвай рекьин лишан яз, дуьз рахунив ва дуьздаказ кхьинив рикIивай эгечIунин гьалар арадал гъун.

7. ЧIалан уьлчмейрихъ галаз чирвилер гунин гьерекатар кьиле тухуз

вердишарун ва къачунвай чирвилер тайин агьвалатрай кьил акъудунин,

практикадин ва алакъа хуьниз талукь (коммуникативный) месэлаяр гьялун патал менят къачуз алакьун.

**Ахтармишунин к1валахар**

Чирвилер гунин важиблу шарт1арикай сад дат1ана абур ахтармишун ва абуруз къимет гун я. Дидед ч1алай кхьинрин к1валахрикай важиблубур чин къачуна кхьин, диктантар, чирдай изложенияр ва сочиненияр я.

|  |  |  |  |
| --- | --- | --- | --- |
| **Класс** | ***Кхьинрин к1валахдин жуьре*** | ***Гафарин кьадар*** | ***Диктантрин кьадар*** |
| ***I*** | ***Диктант*** | ***20-25*** | ***1*** |
| ***II*** | ***Диктант*** | ***30-45*** | ***5*** |
| ***III*** | ***Диктант*** | ***50-60*** | ***4*** |
| ***IV*** | ***Диктант*** | ***70-80*** | ***5*** |

Изложенияр тухун патал текстер, аялрин яшариз килигна, хкяда.

|  |  |  |  |
| --- | --- | --- | --- |
| **Класс** | ***Кхьинрин к1валахдин жуьре*** | ***Гафарин кьадар*** | ***Изложенийин кьадар*** |
| ***II*** | ***Изложение*** | ***30--40*** | ***1*** |
| ***III*** | ***Изложение*** | ***50-60*** | ***2*** |
| ***IV*** | ***Изложение*** | ***70-80*** | ***2*** |

Сочинение

|  |  |  |
| --- | --- | --- |
| **Класс** | ***Кхьинрин к1валахдин жуьре*** | ***Сочиненийрин кьадар*** |
| ***II*** | ***Сочинение*** | ***3*** |
| ***III*** | ***Сочинение*** | ***3*** |
| ***IV*** | ***Сочинение*** | ***2*** |

1 – классда – 1 проектдин к1валах.

4 – классда – 1 проектдин к1валах.

**Учебникрин т1варар.**

**1. Мегьамедов Гь. И., Гьайдаров Р. И. «Букварь».** Педагогикадин илимринни ахтармишунрин институтдин издательство. Махачкъала. 2015 й.

**2. Рамалданов А. Р. «Лезги ч1ал».** 2- класс. Педагогикадин илимринни ахтармишунрин институтдин издательство. Махачкъала. 2013 й.

**3. Бегов Б. Б. ва мсб. «Лезги ч1ал».** 3 - класс. Педагогикадин илимринни ахтармишунрин институтдин издательство. Махачкъала. 2008 й.

**4. Саидов Т. Г. Бирембеков З. Г., Абдулмеджидов А. А. «Лезги ч1ал**». 4 - класс. Педагогикадин илимринни ахтармишунрин институтдин издательство. Махачкъала. 2008 й.

**Словарар:**

1. «Лезги ч1алан орфографиядин словарь» (автор – М. М. Гьажиев ва мсб.)- Махачкъала, 1989.

2.«Урус ч1аланни лезги ч1алан словарь» (автор – М. М. Гьажиев) – М., 2005.

3. «Лезги ч1аланни урус ч1алан словарь» (автор – М. М. Гьажиев)- Махачкъала, 1966.

**Литература**

1. Ж. Ш. Мейланова «Лезги ч1алай тестер. 2 - класс» - Махачкъала, 2011.

2.Ж. Ш. Мейланова «Лезги ч1алай тестер. 3 - класс» - Махачкъала, 2011.

3. Ж. Ш. Мейланова «Лезги ч1алай тестер. 4 - класс» - Махачкъала, 2011

Официальный сайт ДНИИП им.А.А.Тахо – Годи « Сифтегьан (I-IV) классра лезги ч1ал ва литературадай к1елун патал программаяр».

«*Литературадай к1елун»* патал программа агъадихъ галай разделрикай ибарат я:

1. Гъавурда твадай чар;
2. Курсунин умуми характеристика;
3. Учебный планда лезги ч1алан чка;
4. Нетижаяр;
5. Курсунин мана-метлеб;
6. Тематикадин планирование.

Литетурадин к1елун – гъвеч1и школьник гьазурунин системада кьилин предметрикай сад я. Лезги ч1ал чирунихъ галаз санал ада функциональный савадлувал арадал гъизва, санлай къачурла аял тербияламишуниз ва адан зигьин артух хьуниз куьмек гузва. Литературадин к1елунин курс агалкьунралди чируни сифтегьан школадин маса предметрайни хъсан нетижаяр таъминарзава.

Тарсар лезги ч1алал гузвай сифтегьан школада литературадин к1елунин курс чирунин метлеб агъадихъ ганвай нетижайрихъ агакьуникай ибарат я:

\* Гъвеч1и школьникар савадлу авунин системада бинедин вердишвал хьиз аннамишна, дуьз, зарбдиз ва эсерлудаказ к1елиз чирун; к1елунин кругозор арадал гъун ва куьмек галачиз к1елунин к1валахдин тежриба къачун; рахунин к1валахдин вири жуьреяр хъсанарун; гьар жуьре информацийрихъ галаз к1валахунин вердишвал къачун;

\*Художественный яратмишунин ва чирвилер къачунин алакьунриз, художественный эсерар к1елдайла, эсер авуниз вилик фидай къуват гун, гафунин искусстводив эстетикадин къайдада эгеч1ун; тарсарин, илимдин ва чирвилер гудай текстерихъ галаз к1валахунин эвелимжи вердишвилер къачун;

\* К1елуниз ва ктабдиз интерес авунин тербия гун; гъвеч1и школьникрин ахлакьдин тежриба девлетлу авун, писвални хъсанвал вуч зат1ар ят1а аннамишиз чирун; ахлакьдин гьиссериз, гзаф миллетар авай Россиядин халкьарин медениятдиз гьуьрмет авуниз къуват гун.

Сифтегьан классра литературадай к1елун чирунин эвелимжи **метлеблувал** гъвеч1и школьникдин к1елчидин (читательский) компетентность, ада вич гъавурда авай, яратмишунин к1валах алакьдай к1елчи хьиз аннамишун арадал гъуникай ибарат я. К1елчидин компетентность лагьайт1а, к1елунин техника, к1елайдан ва я яб гайидан къавурда акьунин къайдаяр чир хьуни, ктабрикай чирвилер хьуни ва абур куьмек галачиз хкягъиз алакьуни, ктабдихъ дуьнья ва жув чирдай алатдихъ хьиз руьгьдин игьтияж хьуни тайинарзава.

Савадлу авунин «Филология» областдик акатзавай предметрикай литературадин к1елунин курсуни кьет1ен жуьреда агъадихъ галай **месэлаяр** гьялуниз таъсир ийизва:

1. *Текст к1елунин ва адан гъавурда акьунин умуми медениятдин (общекультурный) вердишвилер къачун; к1елуниз ва ктабдиз интерес ийидай тербия гун.*

И месэла гьялуни эвелни-эвел к1елунин вердишвал (к1елунин процессдиз интерес авун ва гьар жуьредин литературадин эсерар к1елунин игьтияж) арадал гъизва, идани гъвеч1и школьникди маса предметрайни агалкьунралди чирвилер къачун ч1ехи дережада аваз таъминарзава, яни литературадин к1елунин предметдин мана-метлеб чирунин нетижада школьникри текстер аннамишна к1елунин вердишвилер къачузва.

1-4 классар патал литературадин к1елунин курс юкьван образование гузвай школада литературадин ара тагана давам жезвай курсунин сад лагьай дережа тирвиляй, и этапда аннамишна ван алаз ва жувакди к1елунин вердишвилер арадал гъунихъ галаз санал 6 – 10 йис авай аялрин т1еам акакьдай литература чируниз гьазурвални аквазва.

2. *Рахунин, кхьинин ва коммуникативный меденият чирун.*

И месэла гьялун гьар жуьре текстерал к1валахиз, ктабдай кьил акъудиз, ам жув элкъуьрна кьунвай дуьньядикай чирвилер артухарун патал ишлемишиз чир хьунихъ галаз алакъалу я. Чирвилер гунин нетижада гъвеч1и школьникри диалогда иштиракзава, монологдин къайдадин рахунар туьк1уьрзава (эсеррин ва хсуси тежрибадин бинедаллаз), жуьреба-жуьре процессар ва объектар гекъигзава ва абурукай суьгьбетзава, учебникдин справкайрин аппарат патан куьмек галачиз ишлемишзава, словаррай, справочникрай ва энциклопедийрай информация жагъурзава.

3. *Художестенный литературада къалурнавай гьакъикъатдив эстетикадин къайдада эгеч1унин тербия гун.*

И месэла гьялуни художественный эсерда искусстводин кьет1ен жуьредин гъавурда хьиз акьуниз, адан художественный къиметлувал тайинариз алакьуниз ва эсер ийидай такьатар анализ авуниз (т1еам акакьдай дережада) куьмек гузва. Гафунин искусство гьак1ни искусстводин маса жуьрейрив (живопись, театр, кино, музыка) гекъигиз, гьар жуьре жанрайрин, ишлемишнавай художественный такьатрин мукьвавал ва чаравал жагъуриз алакьуниз къуват гузва.

4. *Гъвеч1и школьникдин ахлакьдин гьисс ва «эстетикадин т1еам» арадал гъун; эсердин руьгьдин метлебдин гъавурда акьун.*

Художественный эсердин кьет1енвилер, адан руьгьдин метлеблувал, гъвеч1и к1елчидин инсанвилин къаматдиз ийизвай таъсир гьисаба кьунивди, и месэла гьялунихъ кьет1ен метлеб жезва. Художественный эсердал к1валахунин процессда гъвеч1и школьникди вич элкъуьрна кьунвай дуьньядихъ галаз алакъалу ийизвай ахлакьдин ва ягь-намусдин кьилин къиметлувал авай чирвилер ва гьак1ни эсердин игитрин хъсан ва пис гьерекатар, вакъиаяр анализ авунин вердишвал къачузва. Эсердин сюжетдин вири хилерин гьерекатрин «гьиссерин рангарин» мелеблувилин гъавурда акьуни ада уьмуьрда вич тухвана к1андай къайдайрин тербия къачуниз куьмекзава.

Сад лагьай классда литературадин к1елунай чирвилер къачун эгеч1унин «Савадлувал чирун» курсунилай башламишзава. Ам тахминан к1елунин 23 гьафтеда, гьар гьафтеда 5 сят аваз (лезги ч1алайни литературадин к1елунай тарсарин пландин сятер сад ийизва) давам жеда, имни чирвилер къачуз агакьунин темпдиз, ученикрин хсуси кьет1енвилериз ва тарсар гудайла, ишлемишзавай такьатрин кьет1енвилериз килигна, тайинарзавайди я. Чешне яз къалурнавай программада савадлувал чирун, гьам литературадин к1елунин, гьамни лезги ч1алан курсара гьатнава. Савадлувал чирунин курсунилай гуьгъуьниз литературадин к1елун ва лезги ч1ал кьилди чириз эгеч1да.

**Ч1алан жуьреяр к1валахдин** разделдик агъадихъ галай жуьреяр акатзава: аудирование (яб акалун), к1елун, лугьун (ихтилат авун), кхьин (ч1алан кхьинар). И разделди аялрин ч1ал гегьеншарда ва сивин рахунрин меденият гегьеншарда.

**Яб акалунин (аудирование)** ва ван хьунин, яни ихтилатар ван хьунин (лугьунин, суьгьбетчидин, гьар жуьредин текстер к1елунин) алакьунар чир хьун.

**К1елун (к1елунин меденият).** Гъавурдик кваз дуьз эсер ийидайвал, тамам гафаралди, бес кьадардин йигинвал аваз к1елун. К1елдайла, манадиз важиблу гафар чара авун, предложенийрин ва текстинин паярин арада паузаяр хуьн. К1елзавай текстинин мана-метлебдиз килигна, лазим интонация (ериш, манадин, ударение, паузаяр, тегьер, ван) хкягъун.

Текст гъавурдик кваз жува-жуваз явашдиз к1елун.

**Рахунар (рахунрин культура).** Жуьреба - жуьре текстерин бинедаллаз спецификадин алакьунар тайинарда:диалогда иштирак авун **(**тектинай суалар гун ва абуруз жавабар гун); монолог арадал гъун (хсуси мецин келимаяр арадал гъун патал ч1ал гуьрчегардай алатар ишлемишун ва хкягъун); автордин фикирар, текстинин кьилин мана-метлеб ачухарун.

**Кхьинар (кхьинрин меденият).** Кхьинрин ч1алал к1валахдайла**,** аялриз чир хьун лазим я: текст-хабардин, текст-шикилар лугьунин, текст-фикир-лугьунин; хсуси мини-сочинение (шикилдай суьгьбет) дуьзмишун, отзыв кхьин.

**Читательский к1валахдин жуьреяр.** И к1валахди агъадихъ галай алакьунар истемишзава: художественный эсерда, научно-популярный тестина ч1ал гурчегардай алатар чир хьун (технология ишлемиш тавуна); авторди къалурнавай уьмуьдин шикилар ц1ийи хъувун; художественный, учебный ва научно-популярный текстера себебдинни силисдинни алакъаяр тайинарун; эсерра автордин килигунрин ва акунрин гъавурдик хьун; (муаллимдин куьмекдалди) автордин кьилин фикир чара авун. К1елун патал ктабрин списокдикай менфят къачуз ва лазим ктаб хкягъиз алакьун.

**Аялри к1елна к1анзавай литературадин** разделдик школадин яшда (гъвеч1и классрин) авай аялар патал хкянавай тестинин мана-метлебдин гъавура аваз хьун; 6 – 9 яшда авай аялрин кьат1унриз килигна аялрин литература фад гъавурда гьатдайди хьун. Ганвай разделдик акатзава: фольклор, XIX – XX ва алай девирдин аялрин лезги литературадин

классикар.

Программади сифтегьан школа куьтягьзавай аялар агъадихъ галай личностдин (хсуси), предметрин алакъада авай алакъайрин ва предметрин нетижайрин алакьунрал таъминарзава.

**Хсуси (личностный) нетижаяр.**

1. Жуван Ватандал, Россиядин халкьдал ва Россиядин тарихдал дамах авунин гьисс арадал гъун.

2. Масадан фикирдив, маса халкьарин тарихдив ва культурадив гьуьрметдивди эгеч1из чирун.

3. К1елунин к1валахдин мотивриз ва к1елунин хсуси метлебдиз къуват гун.

4. Ахлакьдин къайдайрин бинедаллаз жуван амалрин ва крарин гьакъиндай хсуси жавабдарвилиз, масадал вегьин тавуниз къуват гун.

5. Эстетикадин гьиссер арадал гъун.

6. Этикадин гьиссериз, масадав регьим рик1ел алаз эгеч1униз, чара инсанрин гъавурда акьуниз ва абурун рик1икай хабар кьуниз къуват гун.

7. Санал к1валахунин вердишвилериз къуват гун; алакъайра инсанвал хуьз алахъун; гьуьжет алай агьвалатрай экъеч1дай рекьер жагъурун.

8. Яратмишунин зегьметдин мотивация хьун, хатасуз ва сагълам уьмуьр тухудай ниятар арадал гъун.

**Метапредметдин арада авай алакъайрин нетижаяр**

1. Гьар жуьрейрин ва жанрайрин текстерин манадин гъавурда акьаз к1елиз чир хьун, коммуникациядин месэлайрив кьадайвал аннамишна рахунар туьк1уьрун, хуралай ва кхьенвай текстер туьк1уьрун.

2. Чирвилер къачунин ва коммуникациядин месэлаяр гьялдайла, рахунин такьатар активнидаказ ишлемишун.

3. Рахазвайдаз яб гуниз ва диалог тухуниз гьазурвал хьун, гьар жуьредин фикирар хьун мумкин тирди хиве кьун, жуван фикир лугьун ва адан гъавурда тваз алакьун.

4. Гекъигунин, анализдин, синтездин, умуми авунин, классификация авунин, аналогар ва себебринни нетижайрин алакъаяр тайинариз, веревирдер туьк1уьриз чир хьун.

5. Объектрин ва предметрин кар алай алакъаяр къалурзавай (рафтарвал авун, меденият, яратмишунин к1валах; ктабар, автор, мана-метлеб; художественный текст ва мсб.) са ва гзаф предметрин бинедин понятияр чир хьун; гуманитарно-эстетикадин циклдин предметрин арада авай алакъа аннамишун.

6. Чирвилер къачунин к1валахдин нетижаяр ва месэлаяр кьабулиз ва хуьз алакьун.

7. Эцигнавай месэладихъ галаз алакъалу яз чирвилер къачунин к1валах пландик кутадай, адал гуьзчивал тухудай ва адаз къимет гудай алакьунар арадал гъун.

**Предметдин нетижаяр**

1. Литературадин гъавурда милли ва дуьньядин медениятдин вакъиадин, ахлакьдин эменни ва адетар хуьдай ва несилрал агакьардай такьатдин хьиз гъавурда акьун.

2. Ктабдив, культурадин виридалайни багьа аманатдив хьиз, эгеч1ун арадал гъун.

3. Художественный эсеррив, гафунин искусстводив хьиз, эгеч1ун арадал гъун.

4. Урусрин ч1ехи литературадин ва гзаф миллетрин Россиядин халкьарин литературадин руьгьдинни ахлакьдин къиметлувал аннамишун.

5. Жуван зигьин хци хьун патал вахт-вахтунда к1елунин важиблувал аннамишун; дуьньядикай, Дагъустандин ва Россиядин тарихрикай ва медениятрикай, этикадин эвелан дибрикай, писвиликайни хъсанвиликай, ахлакьдикай чирвилер гун; вахт-вахтунда к1елунин игьтияж арадал гъун.

6. К1елунин ролдин гъавурда акьун; к1елунин гьар жуьреяр ишлемишун (танишардай, чирвилер къачудай, хкягъна к1елун, жагъурун патал к1елун); гьар жуьре текстерин мана-метлеб ва кьет1енвал аннамишна кьат1униз чир хьун ва абуруз къимет гун, веревирд авуна иштиракун, игитрин гьерекатриз ахлакьдин къимет гун.

7. Образование къачун давамарун патал лазим к1елунин, умуми рахунин дережадиз акъатун, яни ван алаз ва жувакди к1елиз, интерпретация авунин, анализдин ва художественный, илимдин ва тарсарин текстер литературоведенидин эвелимжи понятийрин куьмекдалди дегишарунин эвелимжи приемар чир хьун.

8. Чарадан куьмек галачиз к1елдай ктаб хкягъиз алакьун, и карда тематикадин ва алфавитдин каталогар, к1елун меслятзавай литературадин сиягь ишлемишун, жуван к1елунин к1валахдиз къимет гун, адак дегишвилер кутун, гъавурда акьун ва алава информация къачун патал баянрин чешмеяр ишлемишун.

**Учебный планда «Литературадай к1елунин» чка.**

Сифтегьан школада «Литературадай к1елун» чирун патал 321 сят чара авунва. 1 – классда – 15 сят (гьафтеда 2,5 сят, 34 к1елунин гьафте), 2 – 4 классра литературадай к1елун тарсара 102 сят (гьафтеда 3 сят, гьар са классда 34 к1елунин гьафте) тухуда.

**Ахтармишунин к1валахар**

Чирвилер гунин важиблу шарт1арикай сад дат1ана абур ахтармишун ва абуруз къимет гун я. Литературадай к1елунин к1валахрикай важиблуди сочиненияр кхьин я.

**Литературадай к1елун.**

|  |  |  |
| --- | --- | --- |
| **Класс** | ***Кхьинрин к1валахдин жуьре*** | ***Сочиненийрин кьадар*** |
| ***I*** | ***Сочинение*** | ***2*** |
| ***II*** | ***Сочинение*** | ***6*** |
| ***III*** | ***Сочинение*** | ***4*** |
| ***IV*** | ***Сочинение*** | ***5*** |

4 – классда 1 проектдин к1валах тухуда.

**Техникадин алатар патал тадаракар**

Компьютер

Мультимедийный проектор

Интерактивный доска

Газетар ва журналар

Классдин доска

Таблицаяр

Плакатар

Аялрин яратмишунрин к1валахрикай стенд

Муаллимдин стол

2 стулдикай ибарат тир ученический стол.

**Учебникрин т1варар.**

**1. Мегьамедов Гь. И., Гьайдаров Р. И. «Букварь».** Педагогикадин илимринни ахтармишунрин институтдин издательство. Махачкъала. 2015 й.

**2. Рамалданов А. Р. «Литературадай к1елун».** 2- класс. Педагогикадин илимринни ахтармишунрин институтдин издательство. Махачкъала. 2013 й.

**3. Бегов Б. Б. ва мсб. «Литературадай к1елун».** 3 - класс. Педагогикадин илимринни ахтармишунрин институтдин издательство. Махачкъала. 2008 й.

**4. Саидов Т. Г. Бирембеков З. Г., Абдулмеджидов А. А. «Литературадай**». 4 - класс. Педагогикадин илимринни ахтармишунрин институтдин издательство. Махачкъала. 2008 й.

**Словарар:**

1. «Лезги ч1алан орфографиядин словарь» (автор – М. М. Гьажиев ва мсб.)- Махачкъала, 1989.

2.«Урус ч1аланни лезги ч1алан словарь» (автор – М. М. Гьажиев) – М., 2005.

3. «Лезги ч1аланни урус ч1алан словарь» (автор – М. М. Гьажиев)- Махачкъала, 1966.