**Дагъистан Республикаялъул лъайкьеялъул ва гIелмиб министерство**

**ГI.ГI.Тахо-Годил цIаралда бугеб Дагъистаналъул гIелмиябгин цIех-рехалъул педагогикияб институт**

**Дагъистаналъул школазда 2016 – 2017 цIалул соналда «Авар мацI» ва «Литературияб цIали» абурал предметал малъиялъул хIакъалъулъ**

**методикияб кагъат**

МахIачхъала - 2016

2016 – 2017 цIалул соналда Дагъистан Республикаялъул гIаммаб лъай кьолел идараби хIалтIулел руго, байбихьул ва аслияб школалда федералиял пачалихъиял лъайкьеялъул стандартаздаса пайдаги босун.

2016 – 2017 цIалул соналда гIаммаб лъай кьолел идараби федералияб пачалихъиял лъайкьеялъул стандартазда рекъон хIалтIула, чара гьечIого къваригIарал шартIал чIезарун ругони.

Дагъистан Республикаялъул гIаммаб лъай кьолел идарабазда байбихьул классазда «Авар мацI» ва «Литературияб цIали» ва тIасиял классазда «Авар мацI» абурал предметал малъизе квербакъула гьал хадусел *нормативиял документаз*:

1. «Россиялъул Федерациялда лъайкьеялъул хIакъалъулъ» абураб Федералияб закон (2012 соналъул 12 декабрь. № 273 -ФЗ);

2. «Россиялъул Федерациялъул гIаммаб лъай кьолел идарабазе Федералияб аслияб цIалул планги мисалиял цIалул планалги тасдикъ гьариялъул хIакъалъулъ» абураб Россиялъул Федерациялъул лъайкьеялъул ва гIелмияб министерствоялъул приказ (2004 соналъул 9 март № 1312);

3. «Байбихьул школалъул федералияб пачалихъияб лъайкьеялъул стандарт хIалтIизабиялъул ва тасдикъ гьабиялъул хIакъалъулъ» абураб Россиялъул Федерациялъул лъайкьеялъул ва гIелмияб министерствоялъул приказ (2009 соналъул 6 октябрь. № 373);

4. «2004 соналъул 5 марталда Россиялъул Федерациялъул лъайкьеялъул ва гIелмияб министерствоялъул приказалдалъун тасдикъ гьабураб байбихьул ва аслияб школалда федералиял пачалихъиял лъайкьеялъул стандартазул федералияб компоненталъулъ гьарурал хиса-басиязул хIакъалъулъ» абураб Россиялъул Федерациялъул лъайкьеялъул ва гIелмияб министерствоялъул приказ (2004 соналъул 5 март. № 1089);

5. «Байбихьул ва аслияб школалъул аслиял гIаммаб лъаялъулал программабазда рекъон цIали бачиналъул ва гIуцIиялъул тартибалъул хIакъалъулъ» абураб Россиялъул Федерациялъул лъайкьеялъул ва гIелмияб министерствоялъул приказ (2013 соналъул 30 август. № 1015);

6. «Лъайкьеялъулал идарабазулъ цIали гIуцIиялдехун ва гьелъие рукIине кколел шартIаздехун ругел санитариялгин эпидемиологиял тIалабал» / Россиялъул Федерациялъул санитариялъул пачалихъалъул бетIерав тохтирасул хIукму (2010 соналъул 29 декабрь).

7. Дагъистан Республикаялъул конституция (2003 соналъул 10 июль);

8. «Дагъистан Республикаялда лъайкьеялъул хIакъалъулъ» абураб Дагъистан Республикаялъул закон (2014 соналъул 15 июнь. № 48);

9. «2015 – 2017 абилел соназда дагъистаналъул миллатазул мацIал лъазари» абураб Дагъистан Республикаялъул пачалихъияб программа (2014 соналъул 25 ноябрялда Дагъистан Республикаялъул хIукуматалъ гьабураб хIукму);

10. Дагъистан Республикаялъул гIаммаб лъай кьолел идарабазе аслияб цIалул план (2015 соналъ Дагъистан Республикаялъул лъайкьеялъул ва гIелмияб министерствоялъул коллегиялъ тасдикъ гьабураб).

11. Дагъистан Республикаялъул лъайкьеялъулал идарабазе байбихьул школалалда лъай кьеялда бухьараб аслияб программа.-М., 2016 сон.

12. Дагъистан Республикаялъул лъайкьеялъулал идарабазе аслияб школалалда лъай кьеялда бухьараб аслияб программа.- М., 2016 сон.

Дагъистаналъул школазда кIиабилеб даражаялъул федералиял пачалихъиял лъайкьеялъулал стандартал рилълъанхъулел руго этапазда рекъон. Гьанжесеб заманалда кIиабилеб даражаялъул цIиял стандартазда рекъон цIалдолел руго 1-4 классалъул цIалдохъаби. 2016 соналъул 1 сентябрялдаса байбихьун цIиял стандартазде рачIуна аслияб школалъул анлъабилел классал.

«Россиялъул Федерациялда лъайкьеялъул хIакъалъулъ» (2012 соналъул 12 декабрь. № 273 -ФЗ) (12 статья «Лъай кьеялда рухьарал программаби»)) абураб Федералияб законалда рекъон ГI. ГI. Тахо-Годил цIаралда бугеб Дагъистаналъул гIелмиябгин цIех-рехалъул педагогикияб институталда байбихьул ва тIасиял классазе гIуцIун руго авар мацIалъул ва литературияб цIалиялъул мисалиял программаби. Гьел программабазул мурад бугобайбихьул ва аслияб школалъул авар мацIалъул ва литературияб цIалиялъул курсалда тIаса щвезе ракIалда ругел хIасилал хьезари. Программабазда церечIарал масъалабилъун ккола авар мацIалъул ва литературияб цIалиялъул курсалъул гIуцIи, гьелъул кIодолъи-гьитIинлъи; церелъурал мурадалги масъалабиги школалъул ва цIалдохъабазул хаслъабиги хIисабалде росун, цIалул материал лъазабиялъул тартиб чIезаби.

Программаби хIадур гьаруна байбихьул ва аслияб школалда тIуразаризе хIисабалде росарал хIасилалги, обществоялда инсанасул рухIияб рахъ, хьвада-чIвадиялъул къагIидаби церетIеялъул ва гьесие тарбия кьеялъул концепцияги, байбихьул ва аслияб школалъул лъай кьеялъул федералиял пачалихъиял стандарталги кьочIое росун.

Пограммабаз байбихьул ва аслияб школалда стандартаз бихьизабураб авар мацI малъиялъул мурадалда рекъон стандартазул хIасил рагьула ва рагIа-ракьан бахъун мухIканлъизабула, гьединго цIалул предметалдалъун цIалдохъабазе лъай ва тарбия кьеялъул нух бихьизабула.

Программаби ккола мисалиял, ва гьел хIисабалде росула авар мацIалъул ва литературияб цIалиялъул программаби ва учебникал хIадур гьарулел автораз, ай гьезул кьучIалда гIуцIизе бегьула авторазул программаби ва цIалул тIахьал.

Гьелда тIадеги, мисалиял программабаз кумек гьабула авар мацIалъул ва литературияб цIалиялъул байбихьул ва тIасиял классазе хIалтIул программаби хIадур гьаризе. ЛъагIалил тематикиял планал хъвала, хIалтIул программабиги кьочIое росун.

**Авар мац1алъул программаби ва планал хъвала авар мац1алда ва классалъул журналалда хъва-хъваг1ай гьабизе ккола авар мац1алда.**

Щибаб предметалъул хIалтIул программа гIуцIула гIаммаб лъай кьолеб идараялъул цо яги цо чанго мугIалимас цадахъго. ХIалтIул программа букIине бегьула цо яги цо чанго классалъе гIуцIараб. ХIалтIул программа хъвала, цо яги цо чанго цIалул соналъ пайда босизе бегьуледухъ. Предметазул хIалтIул программабазул гIуцIиги гьелъулъ гьарулел хиса-басиялги чIезарула щибаб школалъул нормативиял актабаз.

*Мисалиял программабазул гIуцIи*

**Байбихьул классазе авар мацIалъул мисалияб программа** гIуцIун буго гьал хадусел бутIабаздасан:

1. Программаялъе баян;

2. ЦIалул предметалъул, курсалъул гIаммаб характеристика;

3. ЦIалул планалда авар мацIалъ ккураб бакI;

4. Курс лъугIун хадуб кьолел хIасилал;

5. Курсалъул гIуцIи;

7. Тематикияб план.

ТIоцебесеб бутIаялда чIванкъотIизабун буго байбихьул классазда авар мацI лъазабиялъул мурад. Байбихьул классазда рахьдал мацI малъула кIиго аслияб мурад яшавалде бахъинабизе:

1. НахъгIунтIиялъулаб мурад (мацIалъул хIакъалъулъ бугеб

гIелмуялъул аслиял бутIабазулгун лъай-хъвай гьаби ва гьелъул кьучIалда цIалдохъабазул логикияб пикру ва гIаламаталгин символикияб бичIчIи лъугьинаби);

1. Социокультурияб мурад (цIалдохъабазул хурхен гьабиялъулаб

бажари лъугьинаби: кIалзул ва хъвавул калам, монологияб ва диалогияб калам, гьединго, грамматикиял гъалатIал риччачIого, хъваялъул бажари цебетIезаби).

Гьединго байбихьул классазда авар мацI лъазабиялъ кумек гьабула гьал хадусел суалал тIуразе:

тIолго инсаниябгин моралияб бечелъи ботIролъе боси, творческияб къагIидаялъ хIалтIиялъул бажари цебетIезаби;

сверухъ бугеб хIакъикъаталъул, гIадамазул жамгIияталъул ва тIабигIаталъул хIакъалъулъ лъималазул бугеб цо чIванкъотIараб бичIчIи бечелъизаби;

жалго жидедаго чIун, хIалтIиялъул къагIидаби лъай;

цIалул дарсазде, тIехьалде (лъаялъул иццалде) интерес бижизаби.

КIиабилеб бутIаялда кьун буго цIалул предметалъул, курсалъул гIаммаб характеристика; рахьдал мацI малъиялъул мурадалде щвезе, рихьизарун руго тIуразаризе кколел практикиял масъалаби, гьединго бицунеб буго цIалул предметалъул, курсалъул гIуцIиялъул хIакъалъулъ.

Лъабабилеб бутIаялъулъ бихьизабун буго байбихьул классазда авар мацI лъазабизе кьураб сагIтазул къадар.

Байбихьул школалда авар мацI лъазабизе бихьизабун буго кинабниги 354 сагIат. 1 классалда 150 сагIат кьун буго: гьезда гьоркьоса 135 сагIат хъвазе-цIализе малъиялъул дарсазе (анкьида жаниб 5 сагIат, 27 цIалул анкь), 15 сагIат (анкьида жаниб 2,5 сагIат, 6 цIалул анкь) авар мацIалъул курсалъе бихьизабун буго.

2 – 4 классазда авар мацIалъул дарсазе 68 – 68 сагIат кьун буго (щибаб классалда 34 – 34 цIалул анкь, анкьида жаниб 2-2 сагIат).

Ункъабилеб бутIаялъулъ хъван бугобайбихьул школа лъугIарал цIалдохъабазе щвезе кколел напсиял, метапредметиял ва предметиял хIасилазул хIакъалъулъ.

Щуабилеб бутIа гIуцIун буго лъабго параграфалдасан: каламалъул тайпаби, хъвай-цIали малъи ва авар мацIалъул курс.

Каламалъул тайпабазде кIвар кьола киналго классазда, ай 1 классалдаса байбихьун 4 абилеб класс лъугIизегIан.

Авар мацIалъул курс байбихьула хъвазе-цIализе малъиялдаса. Хъвазе-цIализе малъула сентябралдаса байбихьун апрелалде щвезегIан. Лъималазда материал лъаялда бан, мугIалимасул ихтияр буго хъвай-цIали малъизе бихьизабураб заман дагь гьабизе, ялъуни цIикIкIинабизе. Хъвазе-цIализе малъула гьаркьилаб аналитикиябгин синтетикияб методалдалъун. Хъвай-цIали малъиялъул масъалаби цIализе малъиялъул дарсаздаги хъвадаризе ругьун гьариялъул дарсаздаги тIурала, ай хъвай-цIали малъи ккола цадахъаб тадбир: цIализе малъиялда цадахъ хъвадаризеги ругьун гьарула, гьебги щула гьабула, калам цебетIезабиялъул хIалтIаби тIоритIулаго.

Хъвай-цIали малъи гIуцIун буго кIиго бутIаялдасан:

1. ХIадурлъиялъул заман.

2. ХIарпал малъулеб (букварияб) заман.

Гьеб кIиябго заманалда мугIалимас унго-унгояб кIвар кьезе ккола лъималаз гьаркьал ритIун рахъиялде, гьезда хъвазе-цIализе малъиялде, гьезул

рагIул нахърател бечед гьабиялде, калам цебетIезабиялде.

Дарсазда лъимал ругьун гьарула предложениял рагIабазде, рагIаби слогазде риххизе; рагIабазулъ гьаркьазул тартиб бижизабизе, гьезда гьоркьоб бухьен чIезабизе. Лъималаз лъазабула гьаркьал хIарпаздалъун рихьизаризе; рагIаби, слогал гIуцIизе ва цIализе; бичIчIун, битIун цин слогалккун, цинги рагIабиккун предложениял ва цоцазда хурхараб калам цIализе.

ЦIализе ругьун гьариялда цадахъ лъималазда хъвазеги малъула. Гьел

ругьун гьарула гьаркьал хIарпаздалъун хъвазе, къотI-къотIараб азбукаялъул кумекалдалъун хIарпаздасан, слогаздасан рагIаби данде гьаризе, хъвавул ва басмаялъулаб тексталдаса хIарпал ва рагIаби битIун хъвазе, мугIалимас абурал хъваялъулъги цIалиялъулъги батIалъи гьечIел рагIаби ва гьединал рагIабаздасан данде гьарурал къокъал предложениял хъвазе, предложениялъул авалалда ва гIадамазул, хIайваназул цIаразул бетIералда кIудияб xIарп хъвазе.

БитIунхъваялъул ва цIалиялъул иш мурадалде щвеялъе гIоло цIикIкIараб кIвар кьола рагIулъ ва слогалъулъ щибаб гьаракь батIабахъиялде ва бихьизабиялде, гьел гьаркьазул тартиб ва цоцазда гьоркьоб бухьен чIезабиялде; цIалдохъабазул каламалъул лугби камиллъизариялде ва гьаркьал, слогал, рагIаби битIун абиялде.

Хъвай-цIали малъиялъул дарсазда лъималазул цогидазухъ гIенеккизе, мугIалимасул ва цогидал цIалдохъабазул калам тIубанго бичIчIизе бугеб бажари камил гьабула. Лъимал ругьунлъула классалда цере кIалъазе, мугIалимас лъурал суалазе жавабал кьезе, къваригIараб жо гьикъизе, цIалараб жоялъул, лъагIалил ункъабго заманалда жаниб гIадамаз гьабулеб хIалтIул хаслъиялъул ва хисардулеб тIабигIаталда хадуб жидерго халкквеязул, ралагьарал фильмазул хIакъалъулъ бицине.

Гьединго хъвай-цIали малъиялъул дарсал тIоритIулаго, цIалдохъабазул лъугьуна цIалиялъул бищун гIадатаб бажари. ТIоцебесеб классалда лъимал ругьунлъула бичIчIун, битIун, гIедегIичIого цIализе, тIехьгун ва текстгун хIалтIизе.

Хъвазе-цIализе малъулелъул, лъималазул психологиял хаслъабиги хIисабалде росун, мугIалимас дарсазда батIи-батIиял хIалтIаби тIоритIула, гьединго лъимал тIамула свак чучиялъе физкультминутка, расанди гьабизе ва кучIдул ахIизе.

Хъвазе-цIализе малъун хадуб авар мацIалъул курс лъазабизе байбихьула. Авар мацIалъул курс гIуцIун буго гьал хадусел бутIабаздасан:

фонетика ва орфоэпия, графика, лексика, рагIул гIуцIи (морфемика),

грамматика (морфология ва синтиксис);

битIунхъвай (орфография) ва лъалхъул ишараби лъеялъул къагIидаби (пунктуация);

калам цебетIей.

Программаялда авар мацIалъул курсалъул хIакъалъулъ, лъималазул гIелазул хаслъабиги хIисабалде росун, бищун гIадатал (авалиял) баянал кьун руго. МацIалъул гIемерисел бутIаби (разделал) ва темаби щибаб классалда такрарлъула. Гьелъ рес кьола, лъималазул лъаялъул даражаги хIисабалде босун, гьел мацIалъул бутIаби ва темаби гъварид ва гIатIид гьаризе.

Предметалъул тематикияб план гIуцIун буго щибаб классалъе. Тематикияб планалда гъорлъе уна *тема, темаялъе баян ва гьаризе кколел хIалтIабазул тайпаби.*

**Байбихьул классазе литературия цIалиялъул мисалияб программа** гIуцIун буго гьал хадусел бутIабаздасан:

1. Программаялъе баян;

2. Курсалъул гIаммаб характеристика;

3. ЦIалул планалда литературияб цIалиялъ ккураб бакI;

4. Курс лъугIун хадуб кьолел хIасилал;

5. Курсалъул гIуцIи;

7. Тематикияб план.

ТIоцебесеб бутIаялда рихьизарун руго байбихьул классазда литературияб цIали лъазабиялда церечIарал мурадал ва масъалаби.

Байбихьул школалъул литературияб цIалиялъул курс буссун буго гьал

хадусел мурадал тIуразариялде:

- бичIчIун, битIун, чвахун ва пасихIго цIализе гъваридго лъазаби; батIи-батIиял тайпабазул текстазда тIад хIалтIизе бажаруледухъ, калам цебетIезаби; тIехьалдехун ва цIалиялдехун бугеб интерес щулалъизаби; цIалиялъул даража борхизаби ва, жалго жидедаго чIун, асарал цIалиялъулъги къваригIараб тIехь тIаса бищиялъулъги хIалбихьи букIинаби;

- художествиябгин творчествоялъулаб ва нахъгIунтIиялъулаб пагьмуги,

художествиял асарал цIалулаго, чидае рекIел асар загьир гьабизе бугеб бажариги цебетIезаби; рагIудехун берцинаб (эстетикияб) балагьи лъугьинаби ва художествияб асар бичIчIизе бажари;

- художествиял асараздалъун байбихьул классазул цIалдохъабазул рухIияб хIалбихьи бечелъизаби; рухIияб асаралъул ва гьудуллъиялъулги, жавабчилъиялъулги, лъикIлъиялъулги, ритIухълъиялъулги хIакъалъулъ бичIчIиял куцай; Дагъистаналъул ва цогидал миллатазул культураялъул адаб-хъатир гьабизе цIалдохъаби куцай.

Байбихьул школалда предмет хIисабалда литературияб цIалиялъ лъимал цIализариялъул гуребги, гьезие тарбия кьеялъулги масъалаби тIурала.

ЦIалдохъабазул ригьалъе хасал, рухIияб ва эстетикияб рахъалъ бечедал художествиял асараз цIалдохъабазе кIудияб асар гьабула, гьел асараз квербакъула миллияб ва киналго гIадамазе, ай тIолабго инсанияталъе данде кколеб хасият куцазе.

Литературияб цIалиялъул дарсазда аслияб куцалъ кIвар кьола цIализе бугеб бажари лъугьинабиялде ва лъималазул калам цебетIезабиялде. ЦIалдохъабаз гъваридго лъазабула бичIчIун ва пасихIго цIализе, жалго жидедаго чIун, текстал цIализе; гьел ругьунлъула тIехьалъул хIасил бичIчIизе ва гьелдаса сверухъ бугеб тIабигIаталъул хIакъалъулъ щвараб лъай гIатIилъизабиялъе пайда босизе.

Литературияб курс лъазабулаго, цIалдохъабазул хурхен гьабиялъулаб культураялъул (маданияталъул) даража борхула: гьезул лъугьуна монолог ва диалог гIуцIизеги, жиндирго пикру загьир гьабизеги, батIи-батIиял текстазда тIад хIалтIизеги, жалго жидедаго чIун, учебникалъул баян кьолеб аппараталдаса пайда босизеги, словаразулъ къваригIараб информация балагьизеги бугеб бажари.

Литературияб цIалиялъул дарсазда цIалдохъан ругьунлъула битIун, гъалатIал риччачIого, цIализе. БитIун, чвахун цIализе бажарулеб лъимералъе гьоркьоса къотIичIого тIахьал цIализе рокьула, гьесда лъала текстал цIалиялъул ва гьелгун хIалтIиялъул къагIидаби, гьединго гьесда бажарула цIаларал асаразул хIасил бичIчIизе, живго жиндаго чIун, жиндие къваригIараб тIехь тIаса бищизе ва гьелъие къимат кьезе.

Литературияб цIалиялъул курсалъ цIалдохъабазул художествиял асарал цIалиялде интерес бижизабула. ЦIалдохъаби ругьунлъула поэзиялъулаб рагIул берцинлъи бичIчIизе, рагIул искусствоялъул сипат-сураталъе къимат кьезе.

Къокъго абуни, «Литературияб цIали» абураб предметалъ байбихьул классазда гIемерал, кIвар бугел масъалаби тIурала ва гьитIинаб лъимер гьоркьохъеб школалда лъикI цIалдезе хIадур гьабула.

КIиабилеб бутIаялда бицунеб буго литературияб цIалиялъул курсалъул гIуцIиялъул, асарал цIализе бугеб бажариялъул хIакъалъулъ, гьединго цIалул курсалъул бутIабазе кьолеб буго къокъаб характеристика.

Лъабабилеб бутIаялъулъ бихьизабулеб бугоцIалул планалда литературияб цIалиялъ ккураб бакI.

Литературияб цIалиялъе кинабниги кьун буго 321 сагIат.

ТIоцебесеб классалда литературияб цIалиялъе бихьизабун буго 15 сагIат (2,5 сагIат, 6 цIалул анкь).

2 – 4 классазда 102 – 102 сагIат кьун буго (щибаб классалда 34 цIалул анкь, анкьида жаниб 3 сагIат). Гьезда гьоркьоса асарал цIализе ва гьезда тIад хIалтIизе 77 – 77 сагIат, класстун къватIисеб цIалиялъе 16 – 16 сагIат, калам цебетIезабиялъул хIалтIабазе 9-9 сагIат бихьизабун буго.

Ункъабилеб бутIаялъулъ хъвалеб бугобайбихьул школа лъугIарал цIалдохъабазе, литературияб цIалиялъул курс лъазабулаго, щвезе кколел

напсиял, метапредметиял ва предметиял хIасилазул хIакъалъулъ.

Щуабилеб бутIаялда гъорлъе уна лъазабизе кколеб цIалул материалалъул сияхI.

ЦIалул дарсал гьарула тIоцебесеб классалдаса байбихьун (хIарпал малъулеб заман лъугIун хадуб), гьоркьоса къотIичIого, ункъабилеб класс лъугIизегIан. ЦIализе ругьун гьарулаго, мугъчIвай гьабула, тIоцебесеб классалда «Букварь» малъулаго, лъималазе щвараб лъаялдеги бажариялдеги.

ЦIалул курс гIуцIун буго магIарулазул, гIурусазул ва дагъистаналъул цогидал миллатазул хъвадарухъабазул ва шагIирзабазул художествиял асараздасан. Гьединго цIалул курсалъулъ кьун руго гIелмиялгин нахъгIунтIиялъулал асаралги. Художествиял ва гIелмиялгин нахъгIунтIиялъулал асарал дандекквеялъ квербакъула литературияб искусство жеги гъваридго бичIчIизе.

Литературияб цIалиялъул курс программаялъулъ гьал хадусел бутIабазде бикьун буго:

1. Каламалъул тайпаби. Каламалъул культура;
2. Тексталда тIад гьабулеб хIалтIул тайпаби;
3. Художествияб асаралда тIад хIалтIи;
4. ЦIализе кколел асарал. ЦIалиялъул культура.

Предметалъул тематикияб план гIуцIун буго щибаб классалъе. Тематикияб планалда гъорлъе уна тема, темаялъе баян ва гьаризе кколел хIалтIабазул тайпаби.

**ТIасиял классазе авар мацIалъул мисалияб программа** гIуцIун буго гьал хадусел бутIабаздасан:

1. Программаялъе баян;

2. ЦIалул предметалъул, курсалъул гIаммаб характеристика;

3. ЦIалул планалда авар мацIалъ ккураб бакI;

4. Курс лъугIун хадуб кьолел хIасилал;

5. Авар мацIалъул курс лъазабиялъ щвезе ракIалда ругел хIасилал;

6. ЦIалул предметалъул курсалъул аслияб гIуцIи;

7. ЦIалиялъул рахъалъ гьарулел хIалтIабазул аслиял тайпабиги рихьизарун тематикияб план

ТIоцебесеб бутIаялда рихьизарун руго тIасиял классазда рахьдал мацI лъазабиялда церечIарал мурадал ва масъалаби.

Аслияб школалда авар мацI лъазабула гьал хадусел аслиял мурадазде щвезе:

- маданияталъул бутIа хIисабалда мацIалдехун хIакъикъияб, бичIчIи

бугеб бербалагьи гьаби;

- обществоялъ къабул гьабурал рухIиялгин эстетикиял нормаби лъазариялъеги, инсанасул гIумруялъул киналго рахъазул хIакъалъулъ лъай щвезабиялъеги, цоцазулгун гьаркьоблъи (ай бухьен) гьабиялъеги рахьдал мацIалъ квербакъулеблъи бичIчIи;

- рахьдал мацIалъул эстетикияб бечелъи (ай рахьдал мацIалъул берцинлъи, гьайбатлъи, чIурканлъи) бичIчIи;

- щибаб къойилаб гIумруялъулъги цIалулъги хIалтIизабизе бажарулеб куцалда рахьдал мацI лъазаби; калам камиллъизабизе, каламалдалъун цоцада ричIчIизе ва цоцада гьоркьоб бухьен чIезабизе бугеб бажари цебетIезаби; цIалиялда хурхарал батIи-батIиял хIалтIаби гьаризе гъваридго лъай (ай мурад лъезеги, план гIуцIизеги, жиндирго каламалда хадуб халккезеги, каламалъулъ риччарал гъалатIал ритIизаризеги бажари).

Рахьдал мацI лъазабиялда церечIарал масъалабилъун ккола:

- батIи-батIиял лингвистиял словараздаса ва цогидалги источниказдаса къваригIарал баянал роси ва гьел кьучIдасанго хиси;

- мацIалъул гIуцIиялъул ва гьеб дандекколеб куцалъ хIалтIизабиялъул, гьелъул стилистикияб рахъалъ бугеб бечелъиялъул ва литературияб мацIалъул аслиял нормабазул хIакъалъулъ щулияб лъай щвей;

- мацIалъулъ кколел хиса-басиязе къимат кьезе, гьезул анализ гьабизе, гьел дандеквезе, ратIарахъизе ва тIелазде рикьизе бугеб бажари цебетIезаби;

- кIалзул ва хъвавул каламалъул культура, каламалъул аслиял тайпаби, батIи-батIияб ахIвал-хIалалъулъ мацI хIалтIизабиялъул къагIидаби,

каламалъул этикаялъул нормаби щулаго лъазари;

- активияб ва тIатине бегьулеб (потенциалияб) рагIабазул нахърател бечелъизаби;

- каламалъулъ хIалтIизабулеб грамматика къадаралъул, объёмалъул рахъалъ кIодо гьаби;

- цIалиялда хурхарал хIалтIаби гьарулаго, щвараб лъаялдаса ва лъугьараб бажариялдаса пайда босизе бугеб махщел камиллъизаби.

КIиабилеб бутIаялда кьун буго цIалул предметалъул, курсалъул гIаммаб характеристика, гьединго бицунеб буго цIалул предметалъул, курсалъул гIуцIиялъул хIакъалъулъ.

Лъабабилеб бутIаялъулъ бихьизабун буго тIасиял классазда авар мацI лъазабизе кьураб сагIтазул къадар.

Аслияб школалда авар мацI лъазабизе бихьизабун буго кинабниги 348 сагIат. Гьезда гьоркьоса 5 – 8 классазда 70 – 70 сагIат (анкьида жаниб 2 сагIат, 35 цIалул анкь), 9 классалда 68 сагIат (анкьида жаниб 2 сагIат, 34 цIалул анкь) кьун буго.

Ункъабилеб бутIаялъулъ хъвалеб бугоаслияб школа лъугIарал цIалдохъабазе, авар мацIалъул курс лъазабулаго, щвезе кколел напсиял, метапредметиял ва предметиял хIасилазул хIакъалъулъ.

Аслияб школалда авар мацIалъул курс лъазабиялъ щвезе ракIалда ругел хIасилал:

*калам ва калам гьаби*

*ИчIабилеб класс лъугIарав цIалдохъан ругьунлъула:*

цоцазулгун гьоркьоблъи гьабулаго, монологалъул ва диалогалъул батIи-батIиял тайпабаздаса (лъилниги сундулниги хIакъалъулъ хабар бицин, сипат-сурат гьаби, жиндирго пикру загьир гьаби) пайда босизе;

цоцазулгун гьоркьоблъи гьабулаго, каламалъул нормаби цIунизе;

коммуникативияб мурад тIубаялъул ва пайда босарал мацIалъул алатал цоцада рекъонккеялъул рахъалъ монологияб ва диалогияб мисалияб каламалъе къимат кьезе;

цоцада кIалъалаго, каламалъулъ кколел гIунгутIаби цереккунго нахъчIвазе.

*ИчIабилеб класс лъугIарав цIалдохъанасе ругьунлъизе рес щола:*

кIудияб гуреб докладгун аудиториялда цеве вахъине; гIемерал гIадамалги ракIарун, гьабулеб кIалъаялъулъ жиндирго пикру ккун чIезе;

коллективалъ гьоркьоб лъураб цо кинаб бугониги суалалда тIасан кIалъазе; жиндирго пикру кьучIаб букIин бихьизабизе, далил бачине; живго витIарав вукIиналда лъилниги ракI чIезабизе;

цоцада кIалъалаго, каламалъулъ кколел гIунгутIабазул аслияб гIилла бичIчIизе ва гьелъие баян кьезе.

*Калам хIалтIизаби*

*Каламалъул тайпаби. ГIенеккун рагIараб жо цIи гьабун бицин*

*(аудирование)*

*ИчIабилеб класс лъугIарав цIалдохъан ругьунлъула:*

гIенеккун рагIараб текст (тIубанго, ялъуни гьелъул аслияб хIасил, яги гьениса къваригIараб информация тIасабищун) цIи гьабун бицине; кьураб коммуникативияб масъалаялда рекъон кIалзул формаялда тексталъул хIасил хисизабичIого бицине;

тема, гьелъул коммуникативияб масъала ва аслияб пикру, художествияб, гIелмияб, публицистикияб, официалиябгин ишалъулаб текстал рициналъул логика бичIчIизе; гьезулъ бугеб аслияб ва тIаде жубараб информация лъазе, кIалзул формаялда гьелъие баян кьезе.

*ИчIабилеб класс лъугIарав цIалдохъанасе ругьунлъизе рес щола:*

публицистикияб тексталъул якъинаб ва бахчараб информация бичIчIизе, кIалзул формаялда гьелъул анализ гьабизе.

*ЦIали*

*ИчIабилеб класс лъугIарав цIалдохъан ругьунлъула:*

цIаларал гIелмиял, публицистикиял, художествиял текстазул хIасил бичIчIизе; цоцазулгун гьоркьоблъи гьабулаго, гьединго мухIканго, къокъго,

тIасабищун, планалъул ва тезисалъул формаялда гьеб хIасил цIи гьабун

бицине;

коммуникативиял масъалазда рекъон лъазабун, лъай-хъвай гьабун ва тIасабищун цIалиялъул къагIидаби хIалтIизаризе;

гIаммго цебе лъураб информация бухьараб тексталдалъун бицине;

цIалул баян (справкаби) кьолел тIахьалгун ва цогидал информациялъулал источникалгун хIалтIиялъул къагIидабаздаса пайда босизе;

цо чIванкъотIараб темаялда хурхараб материал тIасабищизе ва тартибалде ккезабизе; тIасабищараб информациялъул анализ гьабизе ва цебе лъураб коммуникативияб масъалаялда рекъон гьелъие баян кьезе;

*ИчIабилеб класс лъугIарав цIалдохъанасе ругьунлъизе рес щола:*

цIаларал батIи-батIиял стилазда ва жанразда хурхарал текстазулъ бугеб якъинаб ва бахчараб информация бичIчIизе, гьелъул анализ гьабизе, гьелъие къимат кьезе;

батIи-батIиял источниказдаса цо кинаб бугониги практикияб суалалда хурхараб информация босизе ва гьеб суал тIубаялъе гIоло жиндирго пикру

загьир гьабизе.

*Гаргади*

*ИчIабилеб класс лъугIарав цIалдохъан ругьунлъула:*

цере лъурал мурадазда рекъон социалиялгин маданияталъул, рухIиялгин этикиял, рукIа-рахъиналъулал, цIалул темабазда тIасан монологияб ва диалогияб формаялда жиндирго пикру бицине;

цадахъ гьабулеб хIалтIул планалъул, гьелъул мурадалъул, гьабулеб хIалтIи бутIабазде бикьиялъул хIакъалъулъ къокъго ва мухIканго пикру бицине;

батIи-батIиял источниказдаса цо кинаб бугониги темаялда хурхараб материал босизе, гьеб тартибалде лъезе ва гьелъул анализ гьабизе;

жакъасеб авар мацIалъул аслиял орфоэпиял, лексикиял, грамматикиял нормаби каламалъулъ цIунизе; стилистикалъул рахъалъ дандекколеб куцалда лаксикаялдаса ва фразеологиялдаса, гьединго каламалъул этикаялъул къагIидабаздаса пайда босизе.

*ИчIабилеб класс лъугIарав цIалдохъанасе ругьунлъизе рес щола:*

цоцазулгун гьоркьоблъи гьабулаго, батIи-батIиял стилазда ва жанразда хурхарал монологал ва диалогал гIуцIизе;

докладгун аудиториялда цеве кIалъазе;

цебе лъураб мурадалде щвеялде балагьун, бицунеб каламалъе къимат кьезе ва гьелъул анализ гьабизе.

*Хъвадари*

*ИчIабилеб класс лъугIарав цIалдохъан ругьунлъула:*

батIи-батIиял коммуникативиял мурадазде руссарал хъвавул монологал гIуцIизе (ай социалиялгин маданияталъул, рухIиялгин этикиял, рукIа-рахъиналъулал, цIалул темабазда тIасан сочинениял, ахIвал-хIалазул хIакъалъулъ харбал, тезисал, отзывал, распискаби, доверенностал, гIарзаби хъвазе);

рагIараб яги цIалараб тексталъул хIасил мухIканго, къокъго, тIасабищун, гьединго планалъул ва тезисалъул формаялда бицине (хъван);

жакъасеб авар мацIалъул аслиял лексикиял, грамматикиял, орфографиял

ва пунктуациялъулал нормаби хъвавулъ цIунизе; стилистикалъул рахъалъ

дандекколеб куцалда лаксикаялдаса ва фразеологиялдаса пайда босизе.

*ИчIабилеб класс лъугIарав цIалдохъанасе ругьунлъизе рес щола:*

рецензиял ва рефератал хъвазе;

конспектал, тезисал ва аннотациял хъвазе;

резюме, ишалъулал кагътал, лъазариял хъвазе;

*Текст*

*ИчIабилеб класс лъугIарав цIалдохъан ругьунлъула:*

хIасилалъул ва гIуцIиялъул рахъалъ батIи-батIиял тайпабазул, стилазул, жанразул текстазул анализ гьабизе ва гьезие характеристика кьезе;

гIадатаб ва жубараб план, тезисал, схемаби, таблицаби хIисабалда тексталъул хIасилги кьун, гьеб текст хисизабизе;

батIи-батIиял тайпабазул, стилазул, жанразул текстал гIуцIизе ва гьезда тIад хIалтIи гьабизе;

*ИчIабилеб класс лъугIарав цIалдохъанасе ругьунлъизе рес щола:*

цIалулгин гIелмиял текстал кIалзул ва хъвавул формаялда гIуцIизе.

*МацIалъул функция*

*ИчIабилеб класс лъугIарав цIалдохъан ругьунлъула:*

гара-чIвараялъулал, гIелмиял, публицистикиял, официалиялгин ишалъулал стилазул текстал, гьединго художествиял текстал практикияб къагIидаялъ цоцаздаса ратIарахъизе;

батIи-батIиял жанразул текстал ратIарахъизе ва гьезул анализ гьабизе;

батIи-батIиял стилазул, жанразул ва каламалъул тайпабазул текстал гIуцIизе;

батIи-батIияб мурад тIубазе гьабураб каламалъе къимат кьезе;

каламалъулъ кколел гIунгутIаби ритIизаризе, тексталда тIад хIалтIизе;

кIудиял гурел информациялъулал лъазабиялгун ва цIалулгин гIелмияб темаялда тIасан докладгун гIел бащадазул аудиториялда цеве кIалъазе.

*ИчIабилеб класс лъугIарав цIалдохъанасе ругьунлъизе рес щола:*

лексикиял, морфологиял, синтаксисиял алатал жиделъ хIалтIизариялъул

хаслъабазухъги балагьун, гара-чIвариялъулал, гIелмиял, публицистикиял, официалиялгин ишалъулал стилазул текстал, гьединго художествияб адабияталъул текстал цоцаздаса ратIарахъизе ва гьезул анализ гьабизе;

батIи-батIиял стилазул ва жанразул текстал гIуцIизе; цIалулгин гIелмияб темаялда тIасан тIоритIулел бахIсазулъ гIахьаллъизе; резюме, ишалъулаб кагъат, официалиябгин ишалъулаб стилалъул лъазаби данде гьабизе; доклад, информациялъулаб кIудияб гьечIеб макъала (заметка), публицистикияб стилалъул пикрияб сочинение хIадуризе; каламалъул нормабиги цIунун, накъитазулъ, гара-чIвариязулъ, дагIба-къецазулъ гIахьаллъи гьабизе; рукIа-рахъиналъулал харбал, къисаби гIуцIизе, гьудул-гьалмагъзабазухъе, гIагарлъиялъухъе кагътал хъвазе;

ракI гъезабулеб яги ракI чIезабулеб каламгун гIел бащадазул аудиториялда цеве кIалъазе.

*МацIалъул хIакъалъулъ гIаммаб баян*

*ИчIабилеб класс лъугIарав цIалдохъан ругьунлъула:*

гIурус ва дагъистаналъул мацIазда гьоркьоб авар мацIалъ ккураб бакIги авар-гIанди-цIез миллатазда гьоркьоб авар мацIалъ тIубалеб хъулухъги бихьизабизе;

литературияб мацIалдаги, гIадатияб мацIалдаги, диалектаздаги гьоркьоб бугеб батIалъи чIезабизе.

*ИчIабилеб класс лъугIарав цIалдохъанасе ругьунлъизе рес щола:*

авар мацI цIуниялда ва цебетIезабиялда тIад хIалтIулел гIалимзабазе къимат кьезе.

*Фонетика ва орфоэпия. Графика.*

*ИчIабилеб класс лъугIарав цIалдохъан ругьунлъула:*

рагIул фонетикияб анализ гьабизе;

авар литературияб мацIалъул аслиял орфоэпиял нормаби цIунизе;

авар мацIалъул гьаркьал хIарпаздалъун рихьизаризе;

словараздаса къваригIараб информация босизе ва жинца тIоритIулел батIи-батIиял хIалтIабазулъ гьелдаса пайда босизе.

*ИчIабилеб класс лъугIарав цIалдохъанасе ругьунлъизе рес щола:*

лирикиял ва хабариял тестал пасихIго цIализе;

*Морфемика ва рагIи лъугьин*

*ИчIабилеб класс лъугIарав цIалдохъан ругьунлъула:*

рагIул магIнаяб, грамматикияб ва рагIи лъугьиналъулаб анализалъул кьучIалда рагIаби морфемазде рикьизе;

лъазарурал рагIи лъугьиналъул къагIидаби ратIа гьаризе;

битIунхъваялъул практикаялъулъ, гьединго рагIул грамматикияб ва

лексикияб анализ гьабулаго, морфемикаялда тIасан щвараб лъаялдаса ва лъугьараб бажариялдаса пайда босизе.

*ИчIабилеб класс лъугIарав цIалдохъанасе ругьунлъизе рес щола:*

рагIи лъугьиналъул къагIидаби рихьизаризе;

морфемиял ва рагIи лъугьиналъул словараздаса къваригIараб информация босизе;

рагIул лексикаялъул магIнаялъе ва битIунхъваялъе баян кьолаго, гьеб рагIи сундасан ва сундул кумекалдалъун лъугьун бугебали бихьизабизе.

*Лексика ва фразеология.*

*ИчIабилеб класс лъугIарав цIалдохъан ругьунлъула:*

рагIул лексикияб анализ гьабизе (рагIул лексикияб магIна, рагIул цо ва гIемер магIна, рагIул битIараб ва хъвалсараб магIна, активияб ва пассивияб рагIи, гьединго рагIи хIалтIизе бегьулеб гIурхъи ва гьеб рагIул стилистика бихьизабизе);

тематикиял тIелазде рагIаби рикьизе;

рагIабазе антонимал, синонимал тIасарищизе;

фразеологиял сверелал ратIарахъизе;

загьир гьарурал пикрабазулъ (бицун, хъван) лексикиял нормаби цIунизе;

тексталъулъ предложениязда гьоркьоб бухьен гьабиялъул алат хIисабалдаги каламалъулъ кьучI гьечIеб такрарлъи битIизабиялъул алат хIисабалдаги синонимал хIалтIизаризе;

батIи-батIиял лексикиял (ай магIна баян гьабулел, синонимазул, антонимазул, фразеологиял ва гь.ц.) словараздаса пайда босизе.

*ИчIабилеб класс лъугIарав цIалдохъанасе ругьунлъизе рес щола:*

авар мацIалъул словарияб гIуцIи тIелазде бикьизе;

рагIул грамматикияб ва лексикияб магIнаялда гьоркьоб бугеб батIалъи далил бачун бихьизабизе;

батIи-батIиял омонимал ратIарахъизе лъазе;

рагIаби пасихIго ва жиндирго бакIалда хIалтIизариялъул рахъги хIисабалде босун, жив бетIергьанаб (ай жиндиргояб) ва чидар каламалъе

къимат кьезе;

батIи-батIиял тайпабазул лексикиял словараздаса (ай магIна баян гьабулел, синонимазул, антонимазул, фразеологиял, басралъарал рагIабазул, батIияб мацIалдаса росарал рагIабазул ва цогидалги словараздаса) къваригIараб информация босизе.

*Морфология*

*ИчIабилеб класс лъугIарав цIалдохъан ругьунлъула:*

жалго жидедаго чIарал каламалъул бутIаби ва гьезул формаби, гьединго кумекалъулал каламалъул бутIаби ратIарахъизе;

рагIул грамматикияб анализ гьабизе;

жакъасеб авар литературияб мацIалъул нормабазда рекъон батIи-батIияб каламалъул бутIаялъул рагIабазул формаби хIалтIизаризе;

морфологиялда тIасан щвараб лъай ва лъугьараб бажари битIунхъваялъул практикаялъулъ хIалтIизабизе;

грамматикиял омонимал лъазаризе.

*ИчIабилеб класс лъугIарав цIалдохъанасе ругьунлъизе рес щола:*

грамматикиял омонимал ратIарахъизе;

грамматикияб анализалъе словараздасан къваригIараб информация балагьизе.

*Синтаксис*

*ИчIабилеб класс лъугIарав цIалдохъан ругьунлъула:*

синтаксисалъул аслиял бутIабиги (рагIабазул дандрай ва предложение) гьезул тайпабиги рихьизаризе;

гIуцIиялъухъги, магIнаялъухъги, тIубалеб хъулухъалъухъги балагьун, рагIабазул дандраязул ва предложениязул анализ гьабизе;

жакъасеб авар литературияб мацIалъул нормабазда рекъон синтаксисалъул бутIаби каламалъулъ хIалтIизаризе;

синтаксисалда тIасан щвараб лъай ва лъугьараб бажари битIунхъваялъул практикаялъулъ хIалтIизабизе;

*ИчIабилеб класс лъугIарав цIалдохъанасе ругьунлъизе рес щола:*

публицистияб ва художествияб каламалъулъ рекIелъе рортулел, рекIел асар гьарулел алатал ратIарахъизе лъазе ва гьезие къимат кьезе;

гIелмиял ва официалиялгин ишалъулал стилазул текстазулъ синтаксисиял гIуцIаби хIалтIизариялъул хаслъаби баян гьаризе;

жидер функционалиялгин стилистикиял качествазухъ балагьун, синтаксисиял гIуцIаби хIалтIизариялъул хаслъабазул анализ гьабизе.

*БитIунхъвай: орфография ва пунктуация*

*ИчIабилеб класс лъугIарав цIалдохъан ругьунлъула:*

хъвадарулаго орфографиялъул ва пунктуациялъул нормаби цIунизе;

рагIи битIун хъваялъул тIаса бищараб къагIида кIалзул формаялда (далилалги рачун) ва хъвавул формаялда (цо кинаб бугониги шартIияб гIаламаталъул кумекалдалъун) баян гьабизе;

орфографиял ва пунктуациялъулал гъалатIал тIатинаризе ва ритIизаризе.

*ИчIабилеб класс лъугIарав цIалдохъанасе ругьунлъизе рес щола:*

каламалъулъ орфографиялъ ва пунктуациялъ тIубалеб хъулухъ бихьизабизе;

орфографиял словараздаса къваригIараб информация батIа гьабизе ва хъвадарулаго гьеб информациялдаса пайда

босизе.

*МацI ва культура*

*ИчIабилеб класс лъугIарав цIалдохъан ругьунлъула:*

кIалзул гьунаралъул асаразулъ, художествияб литератураялъулъ ва тарихиял текстазулъ миллиябгин культурияб компоненталъул магIнаялда хурхарал мацIалъул бутIаби тIатинаризе;

нилъер республикаялъул культура ва тарих лъикI лъазабизе, мацI лъазабиялъ рес кьолеблъи бихьизарулел мисалал рачине;

гIумруялъулъ хIажалъараб бакIалда авар каламалъул этикаялдаса пайда босизе.

*ИчIабилеб класс лъугIарав цIалдохъанасе ругьунлъизе рес щола:*

халкъалъул, ай авар мацIалда кIалъалеб миллаталъул мацIалда,

культураялда ва тарихалда гьоркьоб бугеб бухьеналъе цо-цо мисалалдалъун къимат (характеристика) кьезе;

авар каламалъул этикет гIурус ва цогидалги дагъистаналъул миллатазул каламалъул этикеталда дандекквезе ва гьелъул анализ гьабизе.

ТIасиял классазул авар мацIалъул курс цоцазулгун щулияб гьоркьоблъи (хурхен) гьабизеги, рахьдал мацIги, культураги щвалде щун лъаялъул мурадалде буссун буго. Гьениб кьураб материал бикьун буго лъабго бутIаялде.

ТIоцебесеб бутIаялда кьун буго цоцазулгун щулияб гьоркьоблъи

(хурхен) гьабизе ругьун гьариялъул материал. Гьеб бутIаги гIуцIун буго гьал хадусел разделалдасан: «Калам ва калам гьаби», «Калам хIалтIизаби», «Текст», «МацIалъул функция».

КIиабилеб бутIаялда кьураб материалалъ цIалдохъабазе мацI лъазабизе кумек гьабула. Гьеб бутIаялда гъорлъе уна гьал хадусел разделал: «МацIалъул хIакъалъулъ гIаммаб баян», «Фонетика ва орфоэпия. Графика»,

«Морфемика ва рагIи лъугьин», «Лексика ва фразеология», «Морфология», «Синтаксис», «БитIунхъвай: орфография ва пунктуация».

Лъабабилеб бутIаялда кьун буго «МацI ва культура» абураб раздел. Гьелъ рес кьола тарихалда ва культураялда мацIалъул бугеб бухьен тIатинабизе.

Рахьдал мацI лъазабулаго, тIадехун рихьизарурал бутIабазулъ кьураб материалалда гьоркьоб щулияб бухьен букIине ккола. Масала, курсалъул разделал малъулаго, гьезул щибалда жаниб бугеб грамматикияб материал лъазабиялда цадахъ цIалдохъабаз хIаракат бахъула калам камиллъизабизеги, цоцазулгун щулияб гьоркьоблъи (хурхен) гьабизе бугеб бажари цебетIезабизеги, миллиябгин культурияб бечелъи хIисабалда рахьдал мацIалъул хIакъалъулъ бугеб бичIчIи гъварилъизабизеги.

Тематикияб план гIуцIун буго кIиго бутIаялдасан: предметалъул гIуцIи ва гьарулел хIалтIабазул аслиял тайпаби.

Гьеб куцалда, авар мацIалъул ва литературияб цIалиялъул байбихьул ва

тIасиял классазе мугIалимзабаз хIадур гьарурал хIалтIул программабазул гIуцIи тIадехун рехсарал мисалиял программабазул гIуцIиялда дандеккараб букIине ккола. Амма тематикияб план щибаб классалъе батIаго хъвазе ккола.

Байбихьул классазе ва тIасиял классазе цIалул предмезул тематикияб план гIуцIизе бегьула гьадинаб формаялда.

**Хъвай-цIали малъи**

|  |  |  |  |
| --- | --- | --- | --- |
| **Дарс** | **Тема** | **Темаялъе баян** | **Гьаризе кколел хIалтIабазул**  **тайпаби** |

**Авар мацI (1 – 4 классал)**

|  |  |  |
| --- | --- | --- |
| **Тема** | **Темаялъе баян** | **Гьаризе кколел хIалтIабазул**  **тайпаби** |
| ТIоцебесеб четверть (18 +2 сагIат) | | |

**Литературияб цIали**

|  |  |  |  |
| --- | --- | --- | --- |
| **Дарс** | **Тема** | **Темаялъе баян** | **Гьаризе кколел хIалтIабазул**  **тайпаби** |

**Авар мацI (5 – 6 классал)**

|  |  |  |  |  |
| --- | --- | --- | --- | --- |
| **№** | **Тема** | **Лъазабизе кколеб материал**  **Калам цебетIезаби ва контролиял хIалтIаби** | **СагI-тазул къа-дар** | **Гьаризе кколел халтIабазул тайпабазул характеристика** |

Байбихьул классазда берцинго хъваялъе, хатI куцаялъе программаялда хасаб заман бихьизабун гьечIо. Гьединлъидал щибаб грамматикаялъул дарсида 8–10 минуталъ мугIалимас тIадчIей гьабула цIалдохъабаз хъвалебщинаб жо берцингоги бацIцIадгоги букIинабиялде. Гьаниб кьола хатIалъул хашлъи тIагIинабиялде руссарал ругьунлъиялъул тIадкъаял, рихьизарула мисалиял хIарпал ва рагIаби.

Дидактикаялъул кIвар бугел суалазул цояб ккола контролиял (хъвавул) хIалтIабазул хIасилазул кьучIалда цIалдохъабазул лъайгун бажари борцин ва къимат лъей. Байбихьул классазда авар мацIалъул хъвавул хIалтIабазул аслиял тайпабилъун ккола: тIаде балагьун текст хъвай, эркенаб диктант, гIинзул ва берзул диктант, творческияб диктант, хIадурлъиялъул ва тIасабищул диктант, ругьунлъиялъул изложениял ва сочинениял.

Словариял диктантазе кьезе кколеб рагIабазул къадар букIине бегьула:

II классалда – 8–10,

III классалда – 10–12,

IV классалда – 12–15.

Халгьабиялъул диктантал гьаризе рихьизарурал текстазулъ ругел рагIабазул къадар гIага-шагарго гьадинаб букIине бегьула:

I классалда – 10–15,

II классалда – 30–40,

III классалда – 40–50,

IV классалда – 60–70.

Ругьунлъиялъул изложениязе чIезабун буго гьаб къадар:

I классалда – 15–20,

II классалда – 30–40,

III классалда – 50–60,

IV классалда – 70–80.

Щибаб дарсида цIалдохъаби ругьунлъула цIалул тIехьгун хIалтIизе, битIун хъваялъеги цIалиялъеги жиндие къваригIунел къагIидаби, гьезда хурхарал хIалтIаби ва лъазарулел темаби хехго ратизе, хIалтIабазе кьурал киналго тIадкъаял тартибалда тIуразе, гьезул мурад бичIчIизе.

Квалквал гьечIого, хадубккунги церехун ине лъималазе гIураб лъай щвеялъул мурадалда пайда босизе ккола батIи-батIиял дидактикиял хIаяздаса, хасго рекIелгъеялъул материалаздаса (кроссвордаздаса, шарадаздаса, ребусаздаса, болъабаздаса, грамматикияб ва битIунхъваялъул лотоялдаса ва гь.ц.)

Байбихьул классазул лъималазда кIоларо цо жоялда тIаде халат бахъун жидерго кIвар буссинабизе, гьел хехго свакала. Гьединлъидал дарсида цIалдохъабигун хIалтIиялъул къагIидаби батIи-батIиял рукIине ккола (мугIалимазухъ гIенекки, гара-чIвари, тIахьалгун ва тетрадалгун хIалтIи, хъвавул ва кIалзул хIалтIаби иргаялда тIоритIи, мех-мехалда минутаялъул махсараби, расандаби ва физкультура гьаби).

5 - 6 абилел классазда авар мацIалъул хъвавул хIалтIабазул аслиял тайпабилъун ккола: контролиял диктантал, ругьунлъиялъул ва контролиял изложениялги сочинениялги.

Хъвавул хIалтIабазул кIодолъи борцуна рагIабаздалъун ва чIезабун буго гьезие гьаб къадар.

|  |  |  |  |  |  |
| --- | --- | --- | --- | --- | --- |
| Класс | Диктант | Словарияб  диктант | Сочинение | | Изложение |
|  | РагIи | РагIи | РагIи | ТIанчил гьум | РагIи |
| V | 80-90 | 10-15 | 90-100 | 0,5-1 | 100-140 |
| VI | 90-100 | 15-20 | 120 | 1-1,5 | 140-148 |

Щибаб классалда гьарулел батIи-батIиял хъвавул хIалтIабазул къадар тIадехун рехсарал программабазда кьун буго.

**2016 – 2017 цIалул соналда пайда босизе бегьулел хIалтIаби:**

|  |  |  |  |  |
| --- | --- | --- | --- | --- |
| **№** | **Автор** | **ХIалтIул цIар** | **Класс** | **Басмаялда**  **бахъараб**  **сон** |
| 1. | Къурбанов З.М. | Букварь | 1 | 2013 |
| 2. | Вакилов ХI.С.,  Раджабова Р.ХI. | Авар мацI | 2 | 2011 |
| 3. | Вакилов ХI.С., Къурбанов З.М., Меджидова Ч.М. | Авар калам | 2 | 2011 |
| 4. | Вакилов ХI.С.,  Мадиева Г.И. | Авар мацI | 3 | 2005 |
| 5. | Вакилов ХI.С.,  ГIабдулаев М.ГI. | Авар калам | 3 | 2005 |
| 6. | ГIалиханов С.З. | Авар калам | 4 | 2013 |
| 7 | ГIалиханов С.З. | Авар мацI | 4 | 2001 |
| 8. | ГIабдулаев М.ГI., МуртазагIалиев М.М., МуртазагIалиев А.М. | Авар мацI | 5 | 2010 |
| 9. | ХIамзатов А.Гь. | Авар мацI | 6-7 | 2008 |
| 10. | МуртазагIалиев М.М., МуртазагIалиев А.М. | Авар мацI | 8-9 | 2011 |
| 11. | Вакилов ХI. С. | Авар мацI ва адабият.  ХIалтIул программаби | 1-4 | 2015  (Институталъул сайталда басмаялда бахъараб) |
| 12. | Вакилов ХI. С. | Авар мацI  Мисалияб программа | 5-9 | 2015  (Институталъул сайталда басмаялда бахъараб) |
| 13. | Вакилов ХI. С. | Байбихьул классазе авар мацIалъул битIунхъваялъул методика | 1-4 | 2008 |
| 14. | Вакилов ХI. С. | Авар мацIалъул тестал | 2 | 2010 |
| 15. | Вакилов ХI. С. | Авар мацIалъул тестал | 3 | 2010 |
| 16. | Вакилов ХI. С. | Авар мацIалъул тестал | 4 | 2010 |
| 17. | Вакилов ХI. С. | ГIаммаб лъай кьолеб школалъул 2-3 классазда авар мацI малъи | 2-3 | 2011 |
| 18. | Гьиматов М-К.  ГIалиханов С.З. | Байбихьул классазе изложениязул ва диктантазул сборник |  | 1991 |
| 19. | ХIамзатов А.Гь. | Авар мацIалъул лъай борцине тестал | 5-11 | 2002 |
| 20. | ХIамзатов А.Гь. | Авар мацI  (методика) | 6-7 | 2012 |
| 21. | ХIамзатов А.Гь. | Авар мацIалъул жубараб предложениялъул синтаксис | 9 | 2008 |
|  |  |  |  |  |