**Дагъустан Республикайин образованияйин ва илимдин министерство**

**Дагъустандин Аь.Аь. Тахо-Годийин ччвурнахъ хъайи педагогикайин илимдинна ахтармиш ап1барин институт**

**Дагъустан Республикадин школайра (V-IX классра)**

**«Лезги ч1ал» гуникай методикадин кагъаз**

**Махачкала 2016**

**Нормативдин база**

Учебный план туьк1уьрдайла. агъадихъ ганвай документрин истемишунар фикирда кьада:

- 2012 йисан 12-декабрдиз 273-нумрадин къарардалди Федеральный закон «Об образовании в Российской Федерации»;

- 2004 йисан 9-мартдиз 1312-нумрадин къарардалди РФ-дин образованидин ва илимдин Министерстводин приказ «Об утверждении федерального базисного учебного плана и примерных учебных планов для образовательных учреждений Российской федерации, реализующих программы общего образования»;

- 2009 - йисан 6-октябрдиз 373 нумрадин къарардалди РФ-дин образованидин ва илимдин Министерстводин приказ «Об утверждении и введении в действие федерального государственного образовательного стандарта начального общего образования»

- 2012 йисан 31- январдиз 69-нумрадин къарардалди РФ-дин образованидин ва илимдин Министерстводин приказ «О внесении изменений в федеральный компонент государственного образовательного стандарта начального общего, основного общего и среднего общего образования, утвержденный приказом Министерства образования Российской Федерации от 5 марта 2004 г. №1089»;

- 2010-йисан 4-мартдиз 03-ПГ-413-нумрадин къарардалди РФ-дин образованидин ва илимдин Министерстводин кагъаз «О методических рекомендациях по организации элективных курсов»;

- 2014-йисан 15-июндиз 48-нумрадин Дагъустандин Республикадин закон «Об образовании в Республике Дагестан».

- 2014-йисан 25-ноябрдиз 560-нумрадин къарадалди 2015-2017 йисара Дагъустандин Республикадин Правительстводи «Дагъустандин халкьарин ч1алар чирун» гьукуматдин программа тестикьарнава.

И программадин бинедаллаз 2016-2017 к1елунин йиса Дагъустандин школайра юкьван классра образованидин рекьяй кьвед лагьай несилдин Гьукуматдин федеральный образовательный стандартрин (ФГОС-дин) чешнелу программаяр ишлемишзава.

**Чешнелу образовательный программа**

- 2012-йисан 12-декабрдин 273-нумрадин Федеральный закондин къарардалди «Об образовании в Российской Федерации» А. А. Тахо-Годидин т1варунихъ галай педагогикадин илимдинни ахтармишунрин институтди Дагъустан Республикадин школайра юкьван (V-IX ) классра образованидин рекьяй кьвед лагьай несилдин Гьукуматдин федеральный образовательный стандартрин (ФГОС-дин) чешнелу программаяр туьк1уьрнава. 2016 лагьай йисалай 6-классда к1елзавай аялри кьвед лагьай несилдин ФГОС-дин чешнелу программадай тарсар к1елзава.

Чешнелу программада Гьукуматдин Федеральный стандартрив кьазвай кьвед лагьай несилдин истемишунар гьатнава. Программада гьак1ни сифтегьан ва умуми образование вилик финиз куьмек гузвай дибдин фикирри ва истемишунри чка кьунва.

Чешнелу программа муаллимдин к1валахдин программадиз дуьз тереф къалурзавай лишан я: ада учебный курсунин чарасуз (инвариантный) пай тайинарзава ва гьа са ч1авуз образованидиз вариативнивилин метлеб гун автордин ихтиярда твазва. Чешнелу программадай к1валахдайла, муаллим учебникар чирунив, адан мана-метлеб гегьеншарунив вичин жуьреда эгеч1да. Ученикар вердишаруникни, абурун чирвилер деринар ва артухаруникни адавай вичин хсуси пай кутаз жеда. Чешнелу программа образованидин к1елунин жуьреба-жуьре заведенийра ишлемишиз жеда. Чешнелу программади юкьван, умуми образованидин программайра къалурнавай вири кьилин к1валахриз кьет1ен фикир гузва. Гьа са ч1авуз, гьелбетда, юкьван школадин чешнелу программадихъ вичин кьет1енвилерни ава. Сад лагьайди, ам умуми юкьван образованидин къайдайрин дуьзгуьн мана-метлебдалди, кьвед лагьайди, чирвилер къачузвайбурун (ученикрин) кьат1унралди ва яшаралди тафаватлу я. И чешнелу программадин бинедаллаз авторский программа ва учебникар туьк1уьрайт1а жеда. Авторский программадин бинедаллаз муаллимдивай вичиз рабочий программаяр туьк1уьриз жеда.

*Лезги ч1алан чешнелу программа агъадаихъ галай разделрикай ибарат я:*

1. Гъавурда твадай чар;

2. «Лезги ч1ал» предметдин кьилин мана;

3. Учебный планда лезги ч1алан чка;

4. Курс чирунин нетижаяр;

5. Курсунин мана-метлеб;

6. Тематикадин планирование.

Гъавурда твадай чарче предметдин курсунин мурад-метлеб жуьреба-жуьре дережада аваз ганва: метапредметрин, предметрин ва хсуси предметдин, аялрин чирвилеринни алакьунрин истемишунар, «Лезги ч1ал» предметдин умуми характеристика ва базисдин учебный планда адан чка. Чешнелу программадин къурулушда «Лезги ч1ал» предметдин кьилин мана разделда талукь тир компотенцийри-коммуникативди, ч1ала, лингвистикади (языковедвили) ва культуроведвили – мягькем чка кьазва. Ана къалурнавай алакьунар (компетенцияр) мягькемардай маналу пуд хилекай ихтилат физва.

К1елунрин к1валахда мана-метлебдин хилери сих алакъада аваз, чпи-чеб мягькемарзава. Курсунин гьар са разделди аялрин чирвилер, тежриба, рахунрин ч1ал михьи ва ц1алц1амарзава, ч1ал милли медениятдин феномен тирди тестикьарзава. Гьаниз килигна, курсунин паярин галай-галайвал гьар са паюниз ганвай сятерин кьадар тахминанбур я. Тематикадин чешнелу программада предметдин мана-метлеб ва к1елунин к1валахда кьилин жуьреяр тайинардай тематикадин планирование ганва.

Предметдин тематикадин планированида гьар са тема чирун патал темайрин т1варар, сятерин кьадар ва к1елунин к1валахдин характеристика ганва. Тематикадин планирование ***«Лезги ч1ал»*** учебникрин авторар: **Р. И. Гьайдарован, А. Г. Гуьлмегьамедован, Гь. И. Мегьамедован** ва мсб. учебникрай туьк1уьрда.

Ч1алай аялрин чирвилерин истемишунра кьилди, гьар са классда «Лезги ч1алай» чирвилер къачунин личностдин, предметдин ва метапредметдин кьилин нетижаяр ганва.

**Учебный планда лезги ч1алан чка**

Школадин учебный планда **«Лезги ч1ал»** предметди важиблу чка кьазва. I – I V классра вири тарсар, анжах «Урус ч1ал» предмет квачиз, лезги ч1алал тухузва. Юкьван школадин V – IX классра «Лезги ч1ал» предмет яз к1елзава ва 350 сят чара авунва. К1елунин йисан къене V – IX классриз 68 сят (гьафтеда 2 сят, гьар са классда 34 к1елунин гьафте) къалурнава.

**Школада лезги ч1ал чирунин мурад-метлеб**

\* Жуван хайи ч1алал рик1 алаз тербияламишун, ч1алаз гьуьрмет авун, адав, медениятдин вакъиадив хьиз, рик1 гваз эгеч1ун; сад-садав рахунин кьилин такьат тирди аннамишун, обществода кьабулнавай къанажагъдинни ахлакьдин нормайрин къуват; эстетикадин жигьетдай хайи ч1алахъ авай багьавал;

\* школада ва адалай къеце жуван хайи лезги ч1ал чир хьун; рахунин ч1ал гъавурда гьатдайди ва девлетлу авун; учебный гьерекатар чарасуз тир учебный алакьунралди (универсальнидаказ) планламишун, рахунин ч1алал гуьзчивал тухун; библиографический ахтармишунар тухун, лингвистикадин словаррай ва маса чешмейрай къачузвай, гьатта СМИ-рай ва Интернетдай, малуматриз хсуси рангар хгун, текстерик дегишвилер кухтун ва мсб.;

\* ч1алан туьк1уьр хьунин къайдаярни законар ва адан везифаяр, стилистика ресурсрин (шейэрин) ва литературный ч1алан кьилин нормаяр дериндай чир хьун; ч1алан делилар кьат1уз, аннамишиз, гекъигиз ва къайдада тваз алакьун; мецин ва кхьинрин ч1алан медениятдикай хабар хьун, вири дуьшуьшра рахунин гуьрчегвилел, нормайрал ва къайдайрал амал авун; рахунра ишлемишзавай грамматикадин такьатрин ва словарный гафарин кьадар (запас) артухарун; рахунра къазанмишнавай алакьунар, чирвилер ва вердишвилер школадин ва гьар йикъан уьмуьрда ишлемишун;

\* ч1алакай илимдин жуьреба-жуьре хилерай (фонетика, морфология, синтаксис) мягькем чирвилер гун; гьар са ученикдиз лезги литературный ч1алан орфографиядин, пунктуациядин, орфоэпиядин нормаяр дериндай чирун; лезги ч1ал вилик финин, девлетлу авунин рекьер тайинарун, ачухарун, илимдин тарихдай ва лезги ч1алан винел к1валах авур алимрикай аялриз малуматар гун ва мсб.

Ч1ал инсанрин обществода туьретмиш жезва, вилик физва, ч1ал хуьн, девлетлу авун патал ам акьалтзавай несилриз чирун чарасуз я.

**К1елунин предметдин умуми характеристика**

Метапредметрай ва предметрай чирвилер гунин карда лезги ч1алан курсунин метлебди школадин образовательный к1валахда кьет1ен чка кьазва, ада коммуникативдив, ч1ал, лингвистика ва культураведвал вилик тухунив гьавурда аваз эгеч1из тазва.

Коммуникативдик рахунин ч1алан жуьреяр, мецин ва кхьинрин ч1алан меденият, уьмуьрда ишлемишиз жедай алакьун ва бажарагълувал акатзава. Коммуникативный рекьяй гьазурвал (компетентность), суьгьбетдин рахунриз къимет гудайла, винел акьалтзава. Ч1алан ва лингвистикадин (языковедвилин) тежриба, ч1алакай авай чирвилерин бинедедаллаз, литературный ч1алан карчи нормаяр чир хьайила, общество вилик тухузвай вакъиа хьиз кьабулайла, ученикрин рахунрин ч1ал грамматикадин къурулушдал ва словарный запасдал мягькемар ва девлетлу авурла, лингвистикадив илимдив хьиз эгеч1айла; лингвистикадиз талукь жуьреба-жуьре словаррикай менфят къачуз агакьайла, арадал къвезва.

Культураведвилин тежрибадик (компетенциядик) хайи ч1ал, милли меденият (культура) гьиссиз, фагьумиз, тазвай жуьреяр (формаяр), ч1ални, халкьдин тарих чеб-чпиз мукьва тирди аннамишунин, лезги ч1алал гуьрчегдиз рахаз хьунин нормаяр акатзава.

Чешнелу программада – кардив экеч1унин жуьре гьихьтинди хьун лазим ят1а ачухарнава. Курсунин гьар са раздел, кьве блокдиз пайна, ганва.

Сад лагьайда (1 кхьенваз) ч1аланни рахунрин вакъиаярни кьет1енвилер къалурзавай лингвистикадин манайрин сиягь (список) ганва. Кьвед лагьайда (2 кхьенваз) к1елунин к1валахдин (учебный деятельностдин) жуьреяр чирзавай манайрикай-малуматрикай раханва.

Лезги ч1алан курсунин алакъа – кар гужлу авуни, метапредметар чирдай важиблу шарт1ар тешкил авуниз, инсандин савадлувал артухар авуниз къуллугъзава. Метапредметдин дережа авай, савадлувал ахтармишзавай кьилин индикаторар язва: *коммуникативнивилинни универсальнивилин*  к1елунин гьерекатар (рахунрин вири жуьреяр гегьеншдиз чир хьун, таяр-туьшерихъ ва ч1ехибурухъ галаз бегьерлу рахун арадал гъиз хьун; жуван фикир кьет1ендиз, дуьзгуьндиз, кьадайвал ва ат1уз-ат1уз лугьуз хьун; алакъадин к1валахда мецин ва кхьинрин ч1алан кьилин нормайрал амал авун, лезги ч1алан рахунрин этикет хуьн ва мсб.); *познавательнивилинни универсальнивилин* (ц1ийивилер чир хьун) к1елунрин гьерекатар (месэла, дуьз эцигиз хьун, делилар къалуриз хьун, фикирар кьадайвал ачухариз хьун, гъизвай тезисрин гьахъ-нагьахъвал тестикьариз хьун; библиографический къекъуьнар кьиле тухун, жуьреба-жуьре чешмейрай лазим тир малуматар жагъурун; сад ва кьвед лагьай дережадин малуматар тайинарун, к1елунин метлеб аннамишун; малуматар жагъурдай методар ишлемишун ва масбур); *регулятивнивилинни универсальнивилин* (к1валах къайдада тун) к1елунин гьерекатар (галай-галайвал хвена, планламишун, к1валахдин мана жавабдардаказ эцигун ва кьиле тухун, гереквал атайла ам дегишарун; жува-жувал гуьзчивал тухун, жува-жуваз къимет гун, ишлемишун ва масабур). Функциональный савадлувилин кьилин компонентар рахунин ч1алан жуьрейрал бинеламиш хьанва ва абуру ученикрин ч1ал - веревирдер гегьеншарзава ва яни гзафни гзаф школада дидедин ч1ал чирдайла. Лезги ч1алан баянар галачиз, ученикриз функциональный савадлувиликай бес кьадар чирвилер гуз хьун четин я. Школада лезги ч1ал чир авуни инсандин медениятвилин дережа хкажун, адав вичин чирвилер образованидин маса учрежденийра хкажун герек я: тамам юкьван школадин ч1ехи классра, юкьван специально к1елунин (учебный) заведенийра.

**Манадин кьилин хилер**

Чешнелу программадин къурулушда (структурада) лезги ч1алан курсуниз талукь тир компотенцийри – *коммуникативди, ч1ала, лингвистикади (языковедвили) ва культураведвили* – мягькем чка кьазва. Ана къалурнавай алакьунар (компетенцияр) мягькемардай маналу пуд хилекай ихтилат физва:

•Тамам рахунар арадал гъизвай (коммуникативный) алакъаяр (компетенция) тешкилзавай мана-метлеб;

•Ч1аланни илимдин тамам алакъаяр (компетенция) тешкилзавай мана-метлеб;

•Культураведвилин алакъаяр (компетенция) тешкилзавай мана-метлеб.

Программада сад лагьай хел, фагьумлувал, тежриба, рахунин ч1ал хкаждай разделриз пай жезва: *«Ч1ал ва ч1алал рахун», «Ч1алан кар-к1валах», «Текст», «Ч1алан функцийрин жуьреба-жуьрвал».*  Кьвед лагьай хел, ч1ал туьк1уьр хьунин тегьер, ч1алан уьлчмейрин (единицайрин) кьет1енвилер къалурзавай разделриз пай хьанва*: «Ч1алакай умуми малуматар», «Фонетика ва графика», «Гафар арадиз атун ва орфография», «Лексика ва фразеология», «Морфология», «Синтаксис», «Рахунин культура», «Дуьз кхьин: орфография ва пунктуация».* Чешнелу программалин пуд лагьай кар алай хиле са раздел – *«Ч1ал ва меденият»* - акатзава. Ада ч1аланни халкьдин тарихдини кульурадин арада авай алакъаяр ачухарзава.

К1елунрин к1валахда, винидихъ къалурнавайвал, мана-метлебдин хилери сих алакъада аваз, чпи-чеб мягькемарзава. Курсунин гьар са разделди аялрин чирвилер, тежриба, рахунрин ч1ал михьи ва ц1алц1амарзава, ч1ал милли медениятдин феномен тирди тестикьарзава. Гьаниз килигна, курсунин паярин галай-галайвал гьар са паюниз ганвай сятерин кьадар тахминанбур я.

**«Лезги ч1ал» предмет чирунин нетижаяр**

Ученикар патал юкьван школадин лезги ч1алан программадин хсусивилин (личностдин) нетижаяр язва:

1. лезги ч1ал лезги халкь патал мили культурадин

девлетрикай сад тирдан гъавурдик хьун, личностдин акьулдин, яратмишунин ва ахлакьдин ерияр хкажунин карда гьихьтин роль къугъвазват1а чир хьун, школада образование къачун патал адахъ авай метлебдикай хабар хьун;

1. эстетикадин жигьетдай лезги ч1алахъ авай

къиметлувилер аннамишун, лезги ч1алав къадирлудаказ эгеч1ун, адал дамах авун; лезги ч1ал, милли культурадин вакъиа хьиз, дат1ана михьиз хуьн; рахунрин ч1ал мягькемариз, ц1алц1амариз к1ан хьун.

3)рахадайла, фикирар ва гьиссер, словардин завпасдикай, грамматикадин такьатрикай менфят къачуна, ачухарун; рахунрал гуьзчивал тухун ва абуруз къимет гун.

*Ученикар патал юкьван школада лезги ч1алан метапредметдин нетижаяр язва:*

1) рахунин ч1алан вири жуьреяр чир хьун:

*Яб акалун (аудирование) ва к1елун:*

•Рахунрин ва кхьинрин (коммуникатидин мураддин, текстерин

темайрин, кьилин фикиррин ва артухан малуматрин) гъавурда хьун;

•Жуьреба-жуьре стилринни жанрайрин текстер, к1елунин жуьреяр

(жагъурунин, килигунин, таниш хьунин, аннамишунин) чир хьун;

•Жуьреба-жуьре стилринни жанрайрин текстерин гъавурда, яб

гудайла, дуьз акьун; дуьз кьабулунин (аудированидин) жуьрейрикай (хкягъунин, танишвал гунин, тамамвилин) хабар хьун;

•Жуьреба-жуьре чешнейрай герек малуматар къачуз хьун – газетрай,

журналрай, к1елуниз талукь компакт-дискрай ва Интернетдай;

\*Жуьреба-жуьре типрин типрин словаррикай азаддиз менфят хкудиз хьун, справочный литературадал ва электрондин чарарал амал авун.

•Тайин тир темадиз талукь материалар хкягъиз ва къайдада тваз хьун;

•Масадан куьмек галачиз малуматар жагъуриз хьун; к1елдайла ва яб акалдайла, чир жезвай малуматрин тамамвал, битаввал хуьз хьун;

•Мана-метлебдин, ишлемишнавай ч1алан такьатрин жигьетдай сад-садав гекъигиз хьун.

*Рахун ва кхьин:*

•Вилик квай к1елунин к1валахдин мурадар (кьилдин ва саналди тир)

тайинариз, гьерекатрин галай-галайвал хуьз хьун, къазанмишнавай агалкьунриз сивин ва кхьинрин жавабар гуз хьун;

•Яб акалнавай, я туш к1елнавай текстиниз ц1ийивал гун (план,

пересказ (жуван гафаралди ахъай хъувун), конспект, аннотация);

•Сивин ва кхьинрин текстерин жуьреба-жуьрвилер, ч1алан стилрин

ва жанрайрин типар туьк1уьриз хьун;

•Жуван сивин ва кхьинрин фикирар азаддиз, дуьзгуьндиз арадиз гъиз хьун, текст арадал гъизвай нормайрал (логикадал, галай-галайвилел, алакъалувилел, темадихъ галаз кьунал амал авун ва мсб.);

\*К1елнавайдаз, ван хьанвайдаз, акунвайдаз, гьерекатрин ва делилрин гьакъикъивал хвена, къимет гуз хьун;

•Монологдин жуьреяр (хабардин, шикил ч1угунин, веревирд авунин;

•Монологар сад-садахъ галаз кьадайвал хьун) ва диалогдин (этикетдин, хабар кьунин, къастунин, фикирар эвезунин ва мсб.);

•Рахунра литературный ч1алан орфоэпиядин, лексикадин,

грамматикадин, стилистикадин нормайрал амал авун; кхьинра орфографиядинни пунктуациядин истемишунар-къайдаяр хуьз хьун;

•Рахунра, рахунин этикадин нормаяр хвена, иштираквал ийиз алакьун; рахунра гъилерин, чинин лишанар ишлемишиз хьун;

•К1елунин к1валахда ва гьар йикъан рахунрин тежрибада жуван

рахунрал гуьзчивал тухуз хьун; манадин ва туьк1уьр хьунин жигьетдай жуван рахунриз къимет гуз чир хьун;

\*Рахунрикай грамматикадин гъалат1ар хкудиз хьун; хсуси текстер хъсанарун ва редактировать ийиз алакьун;

•Жуван таяр-туьшерин вилик гъвеч1и малуматар гваз, доклад, реферат к1елиз экъеч1из хьун; метлеблу темайрай жув гьахъ тирди субутариз, гьуьжетариз чир хьун;

2)къазанмишнавай чирвилер, алакьунар ва вердишвилер уьмуьрда ишлемишиз хьун; к1елунин маса предметар чирдайла, хайи ч1алан такьатрикай менфят къачун; къазанмишнавай чирвилер, алакьунар ва вердишвилер предметдин арада (межпредметдин) дережада аваз кардик кутун.

3) маса инсанрихъ галаз рахадайла, са гьихьтин ят1ани месэла санал

тамамардайла, гьуьжетра иштаракдайла, лазим тир темаяр веревид ийидайла, коммуникативвилин алакъалувал хуьн; вири дуьшуьшра (формальный ва формальный тушир, межличноствилин ва межкультурнивилин) милли культурадин рахунрин михьивал хуьн.

*Лезги ч1алан программадик юкьван школа куьтягьзавай ученикриз*

*чир хьана к1анзавай предметдин нетижаяр язва:*

1) ч1алан карчи (деловой) функцийрикай, лезги халкьдин милли ч1ал хабар хьун; ч1аланни халкьдин медениятдин, инсандинни обществодин арада авай сих алакъаяр чир хьун;

2) гуманитарный илимрин системада лезги ч1ала кьазвай чка, ада

кьазвай роль гьихьтинди ят1а кьат1уз хьун;

1. лезги ч1алакай авай илимрин чирвилерин дибдиз гьахьун; адан

дережайринни уьлчмейрин алакъалувал гьиссиз хьун;

1. лингвистикадин бинеяр чир авун: лингвистика ва адан кьилин

разделар; ч1ал ва рахун, рахунрин жуьреяр, сивин ва кхьинрин рахунар; монолог, диалог ва абурун жуьреяр; рахунин авай гьал; рахунин ч1ал, илимдин, публицистикадин, официально-деловой стиль, художественный литературадин ч1ал хьиз; ч1алан жуьреяр (хабардин, ахъагъун, шикил ч1угун, веревирд авун); текст, текстерин жуьреяр; ч1алан кьилин уьлчмеяр, рахунра абурун лишанар ва кьет1енвилер ишлемишун;

1. лезги ч1алан лексикадин ва фразеологиядин стилистикадин

кьилин ресурсрикай-девлетрикай, лезги литературадин кьилин къайдайрикай (нормайрикай) (орфоэпиядикай, лексикадикай, грамматикадикай, орфографиядикай, пунктуациядикай) хабар хьун, сивин ва кхьинрин рахунар туьк1уьрдайла, жуван тежрибада рахунин этикетдин къайдайрал амал авун;

1. гафуниз жуьреба-жуьре хилерай (фонетикадин, морфологиядин,

гафарадиз атунин, лексикадин, морфологиядин) къимет гун, алакъалу ибарадиз ва предложенидиз синтаксисдин къимет гун, текстинин кьилин лишанриз ва туьк1уьр хьуниз гзаф кьадардин аспектдин къимет гун, ч1алан жуьреяр, кьет1енвилер, такьатар тайинарун;

1. жуван хсуси рахунин тежрибада лексикадин ва грамматикадин

синонимар ишлемишун, коммуникативдинни-эстетикадин мумкинвилерин гъавурда хьун;

1. художественный литературадин текстер к1елдайла, рахунра

эстетикадин терефдиз къимет гуз алакьун.

**К1елунин предмет гуьзлемишзавай нетижаяр**

**Ч1ал ва рахун**

*Школа акьалт1арзавайдаз чир хьана к1анда:*

\* монологдин жуьреяр ишлемишиз (ачухарунин, шикил ч1угунин, веревирдерин; монологдин чаравилер сад-садав агудиз) гьар жуьредин рахунра.

\* вири дуьшуьшра, рахунра (к1валин, къецин) диалогдин жуьреяр ишлемишиз;

\* рахунрин вири дуьшуьшра ч1алан нормайрал амал ийиз;

\* сивин рахунра монологдинни диалогдин чешнейриз къимет гуз, ч1алан коммуникативнивилин дережа ахтармишиз, ч1алан такьатар дуьз ишлемишнавани авунвачни чириз;

\* рахунра коммуникативный кимивилерин вилик пад кьаз.

*Школа акьалт1арзавайдахъ мумкинвал жеда:*

\* аудиториядин вилик экъеч1на гъвеч1и доклад к1елдай; проект, реферат дуьздал акъуддай, жуван фикир хуьдай;

\* месэлайриз уртахдиз, санал къимет гунра иштиракдай, жуван фикир делилралди субутардай, ам гьахъ тирди тестикьардай;

\* коммуникативный мумкинвилер дуьздал акъудиз ва абуруз лазим тир баянар гуз.

**Рахунар авун. Яб акалун**

*Школа акьалт1арзавайдаз чир жеда:*

* Аудированидин жуьреяр (аудиотекстинин гъавурда тамамдиз акьаз, кьилин метлеб аннамишиз, малуматда герек тир дегишвилер тваз) чириз; аудиотекстинин метлеб, коммуникативнивили истемишзавайвал, масадал сивин рахунралди агакьариз.

*Школа акьалт1арзавайдахъ мумкинвал жеда:*

\* Публицистикадин текстинин малуматдин аквазвай ва таквазвай (текстина чуьнуьх хьанвай) манадин, (иник СМИ-ни акатзава) гъавурда гьатдай, рахунра адаз къимет ва баян гудай.

**К1елун**

*Школа акьалт1арзавайдаз чир жеда:*

\* к1елнавай текстериз (к1елунин, илимдин, публицистикадин, художественный литературадин жанрайри) къимет гуз, абур, дуьшуьш хьайи чкайрал, рахунра ишелемишиз гьак1ни изложение кхьиз (гегьенш, хкягъай, галай-галайдиз), план, тезис хьизни (сивин ва рахунин жуьреда);

\* таниш хьунин, ахтармишунин, тамашунин к1елунин жуьреяр, коммуникативный задачайри истемишзавайвал, уьмуьрда ишлемишиз;

\* схематичнидаказ агакьнавай малумат галай-галайвал алакъалу текстиниз элкъуьриз;

\* к1елунин ктабар, справочникар ва маса малуматрин чешмеяр, гьатта СМИ-дин ва Интернетдин такьатрин к1валахда гъавурда аваз ишлемишиз;

\* са талукь темадай материал хкягъиз ва ам къайдада тваз, хкягънавай малуматдиз, коммуникативный задачайрал бинеламиш хьана, къимет гуз.

*Школа акьалтзавайдахъ мумкинвал жеда:*

**\*** к1елнавай жуьреба-жуьре функцийринни стилрин ва жанрайрин текстера авай аквазвай ва таквазвай (текстина чуьнуьх хьанвай) малуматриз къимет гудай, абур веревирдай;

**\*** жуьреба-жуьре чешмейрай (к1елунинни илимдин, СМИ-дин ва гьак1ни электронный текстерай) важиблу месэладиз талукь малумат жагъурдай, адаз хсуси къимет гудай ва ам гьялдай рехъ къалурдай.

**Рахун**

*Школа акьалт1арзавайдаз чир жеда:*

\* Жуьреба-жуьре темайрай (къимет гунин, къурулушдинни медениятдин, ахлакьдинни эдебиятдин, яшайишдинни к1елунин) рахунрин монологарни диалогар тешкилиз;

\* К1елунин уртах к1валахдин мурад, план, вуч ят1а кьет1ендиз тайинариз, к1валахдин паяр дуьзгуьндиз чара ийиз;

\* Жуьреба-жуьре чешмейрай герек тир малумат жагъуриз, ам къайдада тваз, тайин темадин материал аннамишна, рахунрин к1алубда аваз масадал агакьариз;

\* рахунин практикада орфоэпиядин, лексикадин, грамматикади

нормайрал, - алай аямдин лезги литературный ч1ала истемишзавайвал, - амал ийиз; стилистикадин жигьетдай, лексикадин, фразеологиядин ва рахунин этикадин къайдаяр, дуьзгуьндиз ишлемишиз.

*Школа акьалт1арзавайдахъ мумкинвал жеда:*

\* жуьреба-жуьре типринни жанрайрин рахунрин монологарни диалогар (чирзавай к1елунин материалрин бинедаллаз) туьк1уьрдай;

\* аудиториядин вилик доклад к1елдай; анал проект, реферат хуьдай;

\* рахунрин хъсан-писвилер туп1алай ийидай, абуруз тамам къимет гудай.

**Кхьинар**

*Школа акьалт1арзавайдаз чир жеда:*

\* кхьинрин монологар, вични коммуникативный терефрихъай – яшайишдинни медениятдин, ахлакьдинни эдебиятдин, яшайишдинни к1елунин темайрай сочиненияр, гьикаяяр, тезисар, кагъазар, отзывар, репликаяр, распискаяр, доверенностар, арзаяр туьк1уьриз;

\* ван хьайи ва я туш к1елнавай текстинин мана (гегьеншдиз куьруьз, хкягъна) ачухариз, тезисдин, пландин к1алубда аваз;

\* кхьинрин практикада алай аямдин лезги литературный ч1ала истемишзавайвал, лексикадин, грамматикадин, орфографиядин ва пунктуациядин къайдайрал амал ийиз; лексикани фразеология, стилистикадин жигьетдай, гъавурда аваз ишлемишиз.

*Школа акьалт1арзавайдахъ мумкинвал жеда:*

\* рецензияр, рефератар кхьидай;

\* аннотацияр, тезисар, конспектар туьк1уьрдай;

\*нетижадин гаф, карчи (деловой) чарар, малуматар теснифдай, ишлемишнавай ч1алан такьатриз килигна.

**Текст**

*Школа акьалт1арзавайдаз чир жеда:*

* Жуьреба-жуьрестилрин, жанрайрин, рахунрин типрин текстериз,

мана-метлеб, туьк1уьр хьун, текстинивай ийизвай истемишунар фикирда кьуна, къимет ва характеристика гуз;

* Текстини гузвай малуматдин винел к1валахиз, адан мана (регьят, четин)

пландиз, тезисдиз, схемадиз, таблицадиз элкъуьриз;

* Жуьреба-жуьре стилрин, жанрайрин текстер, саявал хвена, арадал гъиз ва редактировать ийиз.

*Школа акьалтзавайдахъ мумкинвал жеда:*

* Рахунрин ва кхьинрин жуьредин к1елунинни илимдин текстер

туьк1уьрдай, вични текстинивай ийизвай истемишунрал, ишлемишзавай ч1алан такьатрал амал авун.

**Ч1алан везифайрин жуьреяр**

*Школа акьалт1арзавайдаз чир жеда:*

* Рахунинни илимдин, публицистикадинни кар-к1валахдин,

жудожественный литературадин текстер, практикадин чирвилералди чара ийиз;

* Текстер жанрайрин жигьетдай чара ийиз, ахтармишиз;
* Жуьреба-жуьре стилрин, жанрайрин сивин ва кхьинрин текстер

туьк1уьриз;

* Жуван ва масабурун рахунриз, коммуникативный истемишунрал ва

ч1алан дуьзвилел бинеламиш хьана, къимет гуз;

* Нукьсанар хкудиз, текст редактировать ийиз;
* К1елунинни илимдин темадай, таяр-туьшерикай ибарат тир

аудиториядин вилик, гъвеч1и малуматар, докладар гваз экъеч1из.

*Школа акьалтзавайдахъ мумкинвал жеда:*

* Рахунрин, илимдин, публицистикадин, кар-к1валахдин,

художественный литературадин текстер чара ийидай, абуруз къимет гудай, вични ишлемишнавай лексикадин, морфологиядин ва синтаксисдин такьатрал бинеламиш хьана;

* Жуьреба-жуьре стилринни жанрайрин текстер туьк1уьрдай,

к1елунинни илимдин темайриз талукь гьуьжетра иштиракдай; нетижадин гаф, карчи чар, официальный стилда аваз, малумат яратмишдай; рахун гьазурдай, публицистикадин стилда аваз, малуматдин чар, сочинение-веревирд кхьидай; рахунра-луьк1уьнра, гьуьжетра иштиракдай, вични рахунин рахунин ч1алан нормаяр хвена; к1вализ-къаз, тарихдиз талукь гьикаяяр, дуствилин чарар кхьидай;

* Рахунин чешнейриз, коммуникативный задачайри истемишзавайвал, -

композиция, аргументар, туьк1уьр хьун, - фикирда кьуна къимет гудай;

* Таяр-туьшерин аудиториядин вилик машгъулатвилин, инанмишвилин

ихтилат гваз экъеч1дай.

**Ч1алакай умуми малуматар**

*Школа акьалт1арзавайдаз чир жеда:*

* Лезги ч1алан везифа гьихьтинди ят1а, ам вилик финиз гьихьтин

таъсир ийизват1а;

* Литературадинни ч1алан нугъатрин, пешекарвилин ч1аларин арада

гьихьтин тафават ават1а, абуруз къимет гун;

* Ч1ал гуьрчег ва къуватлу ийизвай такьатар аннамишиз.

*Школа акьалт1арзавайдахъ мумкинвал жеда:*

* Т1вар-ван авай лингвистри лезги ч1ал вилик финик кутунвай пай чирдай.

**Фонетика ва орфоэпия. Графика**

*Школа акьалт1арзавайдаз чир жеда:*

* Гафуниз фонетикадин жигьетдай къимет гуз;
* Алай аямдин лезги ч1алан орфоэпиядин къайдаяр хуьз;
* Орфоэриядин словаррай, справочникрай герек малуматар къачуз; абур

жуьреба-жуьре к1валахра ишлемишиз.

*Школа акьалт1арзавайдахъ мумкинвал жеда:*

* Фонетикадин дибдин маналу такьатар аквадай;
* Гьикаятдинни шииратдин текстер ат1уз-ат1уз ванн алаз к1елдай;
* Орфоэриядин словаррай, справочникрай лазим малуматар жагъуриз;

абур жуьреба-жуьре к1валахра ишлемишиз.

**Морфемика ва гафар арадал атун**

*Школа акьалт1арзавайдаз чир жеда:*

* Манадин жигьетдай гафар морфемайриз пайиз, гаф арадал атуниз

грамматикадин бинедаллаз къимет гуз;

* Ахтармишнавай гаф арадал атунар кьат1уз хьун;
* Гаф арадал гъизвай жуьтер ва гафарин гьалкъаяр туьк1уьриз ва абуруз

къимет гуз;

* Морфемадай, гаф арадал атунай авай кьат1унар ва чирвилер кхьинин

практикада ишлемишиз, гьак1нигафариз грамматикадинни лексикадин жигьетдай къимет гуз.

*Школа акьалт1арзавайдахъ мумкинвал жеда:*

* Гаф арадал гъизвай гьалкъайриз къимет гудай, са дувулдин гафарин

мана ва къурулуш тайинардай;

* Художественный ч1ала гафар арадал гъизвай дибдин маналу такьатар

аквадай, абуруз къимет гудай;

* Морфемайрин, гафар арадал атунин,гаф кхьиниз, лексикадин метлебдиз

баян гудайла, этимологиядин справочникдикай менфят къачудай.

**Лексика ва фразеология**

*Школа акьалт1арзавайдаз чир жеда:*

* Гафуниз ва адан манадиз лексикадин анализ гуз, абур гьи

группадик (са манадин ва гзаф манайрин) акатзават1а тайинариз, гафунин дуьз ва куьчуьрмишнавай манаяр фикирда аваз; гаф гьи лексикадик, - активный я туш пассивный, - акатзават1а чириз, ам ишлемишзавай чка ва стилистикадин ранг фикирда аваз;

* Гафар тематикадин группайриз пайиз;
* Гафариз синонимар, антонимар хкягъиз;
* Фразеологиядин оборотар чир хьун;
* Рахунра ва кхьинра лексикадин нормаяр хуьз;
* Рахунра тикрар хьунар тахьун патал, текстина предложенийрин алакъа

квахь тавун патал, лексикадин синонимар ишлемишиз;

* Лексикадин жуьреба-жуьре словаррикай (баянрин, синонимрин,

антонимрин, фразеологийрин ва мсб.) менфят къачуз, чир хьанвай малумат жуьреба-жуьре к1валахра ишлемишиз.

*Школа акьалт1арзавайдахъ мумкинвал жеда:*

* Лексикадин ва грамматикадин жигьетдай гафунин метлебдин арада

вуч тафават ават1а чирдай;

* Омонимрин жуьреба-жуьрвал кьат1удай;
* Жуван ва масадан рахунриз, гаф дуьз, вичин чкадал ишлемишун

фикирда кьуна, къимет гудай;

* Лексикадин жуьреба-жуьре словаррай (баянрин, синонимрин,

антонимрин, къеце ч1аларин, фразеологиядин ва мсб.) лазим тир малумат жагъурдай; и малумат жуьреба-жуьре к1валахра ишлемишдай.

**Морфология**

*Школа акьалт1арзавайдаз чир жеда:*

* Маналу ва куьмекчи ч1алан паяр кьат1униз хьун;
* Гаф ч1алан гьи паюник акатзават1а тайинариз;
* Гафарин жуьреяр ч1алан жуьреба-жуьре паяра, алай аямдин лезги

ч1алан нормаяр хвена, ишлемишиз;

* Жуьреба-жуьре анализ-къимет гудайла, морфологиядай авай чирвилер

ва алакьунар практикада ишлемишиз.

*Школа акьалт1арзавайдахъ мумкинвал жеда:*

* Морфологиядин синонимрин такьатар ахтармишдай;
* Грамматикадин омонимар чара ийидай;
* Публицистикадин ва художественный ч1ала морфологиядин маналу

такьатар жагъурдай ва адаз къимет гудай; илимдин ва официальный стилрин текстера ишлемишзавай морфологиядин такьатрин кьет1енвилериз къимет гудай;

* Словаррай чарасуз малуматар жагъурдай, и малумат жуьреба-жуьре

к1валахра ишлемишдай.

**Синтаксис**

*Школа акьалт1арзавайдаз чир жеда:*

* Синтаксисдин кьилин уьлчмеяр (ибара ва предложение) ва абурун

жуьреяр тайинариз;

* Къурулуш ва мана фикирда кьуна, ибарадинни предложенийри

жуьреба-жуьрвилиз къимет гуз;

* Синтаксисдин уьлчмеяр (единицаяр), алай аямдин лезги ч1алан

нормайрин бинедаллаз, ишлемишиз;

* Синтаксисдай авай чирвилер ва алакьунар дуьз кхьинин практикада

ишлемишиз.

*Школа акьалт1арзавайдахъ мумкинвал жеда:*

* Синтаксисдик акатзавай синонимрин такьатриз къимет гудай;
* Публицистикадин ва художественный ч1ала синтаксисдин кьилин

такьатар кьат1удай ва абуруз къимет гудай; илимдин ва официальный текстера ишлемишзавай синтаксисдин къурулушрин кьет1енвилериз баян гудай.

**Дуьз кхьин: орфография ва пунктуация**

*Школа акьалт1арзавайдаз чир жеда:*

* Кхьинра орфографиядинни пунктуациядин нормайрал амал ийиз;
* Рахунин ва кхьинин жуьреда (графикадин лишанрин куьмекдалди)

баян гуз;

* Орфографиядин ва пунктуациядин гъалат1ар жагъуриз ва абур

туьк1уьр хъийиз;

* Орфографиядин словаррай, справочникрай герек малуматар жагъуриз,

абур кхьинра ишлемишиз.

*Школа акьалт1арзавайдахъ мумкинвал жеда:*

* Рахунра-кхьинра орфографияди ва пунктуацияди гьихьтин кьет1ен

роль къугъвазват1а, къалурдай;

* Орфографиядин словаррай, справочникрай герек тир малумат

жагъурдай; и малумат кхьинра ва рахунра ишлемишдай.

**Ч1ал ва меденият**

*Школа акьалт1арзавайдаз чир жеда:*

**\*** Чпик милли культурнивилин компонентрин метлеб квай ч1алан уьлчмеяр (единицаяр) халкьдин сивин яратмишунрай, художественный литературадинни тарихдин текстерай жагъуриз;

**\*** Ч1ала уьлкведин тарих ва культура чир хьуниз еке таъсирзавайди тестикьарзавай чешнеяр гъиз;

**\*** Школада ва уьмуьрда лезги ч1алан рахунин ва кхьинрин этикетдин къайдайрал амал ийиз;

*Школа акьалт1арзавайдахъ мумкинвал жеда:*

* Кьилдин мисалралди ч1ал, меденият, халкь ва ч1алан сагьибар - са

рик1, са ч1ал тирди тестикьардай;

* Лезги ч1алан рахунинни кхьинин этикет Дагъустандин, Россиядин ва

дуьньядин маса халкьарин этикетдив гекъигдай.

**Ахтармишунин к1валахар**

Чирвилер гунин важиблу шарт1арикай сад дат1ана абур ахтармишун ва абуруз къимет гун я. Лезги ч1алай кхьинрин к1валахрикай важиблубур чин къачуна кхьин, диктантар, изложенияр ва сочиненияр я. Малум тирвал, орфографиядин ва пунктуациядин рекьяй савадлувал ахтармишунин кар алай, важиблу жуьрейрикай сад диктант я. Диктантрин текстера гафарин кьадар тайинардайла, асул ва къуллугъчи ч1алан паяр вири гьисабда.

|  |  |  |  |
| --- | --- | --- | --- |
| **Класс** | **Кхьинрин к1валахдин**  **жуьре** | **Гафарин кьадар** | **Диктантрин кьадар** |
| **V** | **Диктант** | **90-100** | **4** |
| **VI** | **Диктант** | **100-110** | **4** |
| **VII** | **Диктант** | **120-130** | **4** |
| **XIII** | **Диктант** | **140-160** | **4** |
| **IX** | **Диктант** | **170-180** | **4** |

**Изложенияр тухун патал текстер, аялрин яшариз килигна, хкяда.**

|  |  |  |  |
| --- | --- | --- | --- |
| **Класс** | **Кхьинрин к1валахдин**  **жуьре** | **Гафарин кьадар** | **Диктантрин кьадар** |
| **V** | **Изложение** | **90-100** | **1** |
| **VI** | **Изложение** | **100-110** | **2** |
| **VII** | **Изложение** | **120-130** | **2** |
| **XIII** | **Изложение** | **140-160** | **2** |
| **IX** | **Изложение** | **170-180** | **1** |

**Сочинение**

|  |  |  |
| --- | --- | --- |
| **Класс** | **Кхьинрин к1валахдин жуьре** | **Сочиненийрин кьадар** |
| **V** | **Сочинение** | **9** |
| **VI** | **Сочинение** | **8** |
| **VII** | **Сочинение** | **6** |
| **VIII** | **Сочинение** | **8** |
| **IX** | **Сочинение** | **8** |

**Техникадин алатар патал тадаракар**

Компьютер

Мультимедийный проектор

Интерактивный доска

Газетар ва журналар

Классдин доска

Таблицаяр

Плакатар

Аялрин яратмишунрин к1валахрикай стенд

Муаллимдин стол

2 стулдикай ибарат тир ученический стол

А. А. Тахо-Годидин т1варунихъ галай педагогикадин институтдин официальный сайт

**Учебникрин т1варар.**

1. **У. А. Мейланова, С. Г. Мирзекеримов, Б. Б. Талибов, Н. М. Мисриханов.** ***Лезги ч1ал.*** 5- класс. Педагогикадин илимринни ахтармишунрин институтдин издательство. Магьачкъала. 2003 й.

2. **Р. И. Гьайдаров, Гь. Р. Рамалданов.** ***Лезги ч1ал.*** 6-7- классар. Педагогикадин илимринни ахтармишунрин институтдин издательство. Магьачкъала. 2004 й.

3. **А. Г. Гуьлмегьамедов, Гь. И. Мегьамедов.** ***Лезги ч1ал. 8-9-*** классар. Педагогикадин илимринни ахтармишунрин институтдин издательство. Магьачкъала. 2007 й.

4. **Р. И. Гайдаров, А. Г. Гуьлмегьамедов, Гь. И. Мегьамедов, Ф. Н. Нисрединов, М. М. Яралиев. Лезги ч1ал.** ***10-11 - классар***. Педагогикадин илимринни ахтармишунрин институтдин издательство. Магьачкъала. 2012 й.

**Словарар:**

1)«Лезги ч1алан орфографиядин словарь» (автор – М. М. Гьажиев ва мсб.)- Махачкъала, 1989.

2)«Урус ч1аланни лезги ч1алан словарь» (автор – М. М. Гьажиев) – М., 2005.

3)«Лезги ч1аланни урус ч1алан словарь» (автор – М. М. Гьажиев)- Махачкъала, 1966.